**ΒΟΥΛΗ ΤΩΝ ΕΛΛΗΝΩΝ**

**Θ΄ ΑΝΑΘΕΩΡΗΤΙΚΗ ΒΟΥΛΗ**

**ΠΕΡΙΟΔΟΣ ΙΗ΄- ΣΥΝΟΔΟΣ Α΄**

**ΔΙΑΡΚΗΣ ΕΠΙΤΡΟΠΗ ΟΙΚΟΝΟΜΙΚΩΝ ΥΠΟΘΕΣΕΩΝ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 16 Ιουνίου 2020, ημέρα Τρίτη και ώρα 18.00΄, στην Αίθουσα συνεδριάσεων της Ολομέλειας της Βουλής, συνεδρίασε η Διαρκής Επιτροπή Οικονομικών Υποθέσεων υπό την προεδρία του Προέδρου και Αντιπροέδρου αυτής κ.κ. Σταύρου Καλογιάννη και Αθανασίου Καββαδά αντίστοιχα, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Οικονομικών: «Πλαίσιο χορήγησης μικροχρηματοδοτήσεων, ρυθμίσεις χρηματοπιστωτικού τομέα και άλλες διατάξεις».

Στη συνεδρίαση παρέστησαν ο Υπουργός Οικονομικών, κ. Χρήστος Σταϊκούρας, ο Υφυπουργός Οικονομικών, κ. Απόστολος Βεσυρόπουλος και ο Υφυπουργός Οικονομικών, κ Γεώργιος Ζαββός.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ: Αμανατίδης Γεώργιος, Αμυράς Γεώργιος, Αναστασιάδης Σάββας, Βολουδάκης Κωνσταντίνος - Μανούσος, Βούλτεψη Σοφία, Δημοσχάκης Αναστάσιος, Ιατρίδη Τσαμπίκα (Μίκα), Καββαδάς Αθανάσιος, Καλαφάτης Σταύρος, Καλογιάννης Σταύρος, Καρασμάνης Γεώργιος, Κεδίκογλου Συμεών (Σίμος), Κελέτσης Σταύρος, Κοντογεώργος Κωνσταντίνος, Λιβανός Παναγιώτης – Σπυρίδων (Σπήλιος), Μακρή Ζωή (Ζέττα), Μπούγας Ιωάννης, Μπουκώρος Χρήστος, Παπαδημητρίου Χαράλαμπος (Μπάμπης), Ρουσόπουλος Θεόδωρος, Σαλμάς Μάριος, Σπανάκης Πέτρος - Βασίλειος, Στύλιος Γεώργιος, Τσαβδαρίδης Λάζαρος, Αλεξιάδης Τρύφων, Γκιόλας Ιωάννης, Παππάς Νικόλαος, Μαμουλάκης Χαράλαμπος (Χάρης), Μωραΐτης Αθανάσιος (Θάνος), Ξανθόπουλος Θεόφιλος, Παπαδόπουλος Αθανάσιος, Παπανάτσιου Αικατερίνη, Συρμαλένιος Νικόλαος, Τζάκρη Θεοδώρα, Τσακαλώτος Ευκλείδης, Φλαμπουράρης Αλέξανδρος, Χατζηγιαννάκης Μιλτιάδης, Αρβανιτίδης Γεώργιος, Κατρίνης Μιχαήλ, Λοβέρδος Ανδρέας, Σκανδαλίδης Κωνσταντίνος, Κομνηνάκα Μαρία, Μανωλάκου Διαμάντω, Συντυχάκης Εμμανουήλ, Βιλιάρδος Βασίλειος, Χήτας Κωνσταντίνος και Αρσένης Ηλίας - Κριτών.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Κυρίες και κύριοι συνάδελφοι, αρχίζει η συνεδρίαση της Διαρκούς Επιτροπής Οικονομικών Υποθέσεων για την επεξεργασία και εξέταση του σχεδίου νόμου του Υπουργείου Οικονομικών με τίτλο: «Πλαίσιο χορήγησης μικροχρηματοδοτήσεων, ρυθμίσεις χρηματοπιστωτικού τομέα και άλλες διατάξεις».

Σε ότι αφορά στον προγραμματισμό των επόμενων συνεδριάσεων, αύριο, Τετάρτη στις 11.00΄, στην Αίθουσα της Γερουσίας με τηλεδιάσκεψη θα διεξαχθεί η ακρόαση των φορέων και μπορεί να συμμετέχει όποιος ή όποια συνάδελφος επιθυμεί. Η 3η συνεδρίαση θα διεξαχθεί στις 15.00΄ στην Αίθουσα της Ολομέλειας, ενώ η β΄ ανάγνωση θα γίνει την Παρασκευή στις 12.00΄ στην Αίθουσα της Ολομέλειας.

Θα παρακαλέσω τους Εισηγητές και τους Ειδικούς Αγορητές να προτείνουν φορείς που θα ήθελαν να κληθούν και θα διευκόλυνε πάρα πολύ το Προεδρείο εάν οι εισηγήσεις έρχονταν γραπτώς για να κερδίσουμε και χρόνο.

Τον λόγο έχει ο κ. Σαλμάς.

**ΜΑΡΙΟΣ ΣΑΛΜΑΣ (Εισηγητής της Πλειοψηφίας):** Θα ήθελα να προτείνω τον Εμπορικό Σύλλογο Αθηνών και το Επιμελητήριο.

Θα ήταν χρήσιμο να καλέσουμε και κάποιους φορείς που, ήδη, το κάνουν αυτό, ακόμη και αν δεν είναι θεσμικοί φορείς, όπως είναι το AFI ή το Κέντρο Επιχειρηματικής και Πολιτιστικής Ανάπτυξης.

Με αυτούς τους φορείς είμαστε καλυμμένοι.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Το λόγο έχει ο κ. Μαμουλάκης.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ (Εισηγητής της Μειοψηφίας):** Θα ήθελα να πλαισιώσω την πρόταση για τους φορείς με την Κεντρική Ένωση Επιμελητηρίων, την ΕΣΕΕ, την Γ.Σ.Ε.Β.Ε.Ε., το ΚΕ.Π.ΚΑ. (Κέντρο Προστασίας Καταναλωτών), το Ε.Κ.ΠΟΙ.Ζ.Ω. (Ένωση Καταναλωτών Ποιότητας Ζωής), το Οικονομικό Επιμελητήριο Ελλάδος, την Ο.Τ.Ο.Ε., τον συντονιστικό φορέα ΚΑΛΟ (Κοινωνική και Αλληλέγγυα Οικονομία) και το Ενιαίο Δίκτυο Συνταξιούχων, λόγω των αναφορών που υπάρχουν σε συγκεκριμένα άρθρα.

Ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Το λόγο έχει ο κ. Κατρίνης.

**ΜΙΧΑΗΛ ΚΑΤΡΙΝΗΣ (Ειδικός Αγορητής του Κινήματος Αλλαγής):** Προτείνουμε την Γ.Σ.Ε.Β.Ε.Ε. και την Ε.Σ.Ε.Ε. οπωσδήποτε. Πρέπει να έρθει κάποιος από την Τράπεζα της Ελλάδος για το θέμα των μικροπιστώσεων και πιθανόν, και από την Ένωση Ελληνικών Τραπεζών για τα ζητήματα που αφορούν σε χρηματοπιστωτικά ζητήματα, καθώς υπάρχουν αρκετές διατάξεις.

Επίσης, την Ένωση Ασφαλιστικών Εταιρειών και το Ενιαίο Δίκτυο Συνταξιούχων, γιατί έχει τις διατάξεις που αφορούν στα αναδρομικά.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Το λόγο έχει ο κ. Συντυχάκης.

**ΕΜΜΑΝΟΥΗΛ ΣΥΝΤΥΧΑΚΗΣ (Ειδικός Αγορητής του Κ.Κ.Ε.):** Προτείνουμε την Πανελλήνια Ομοσπονδία Συνταξιούχων - Ε.Φ.Κ.Α., με βάση και τις σχετικές διατάξεις για τα αναδρομικά των συνταξιούχων. Απ’ αυτή την άποψη, νομίζω ότι είναι απαραίτητο να κληθούν.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Το λόγο έχει ο κ. Βιλιάρδος.

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Ελληνικής Λύσης - Κυριάκος Βελόπουλος):** Μας καλύπτουν οι φορείς που πρότειναν οι συνάδελφοι.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Το λόγο έχει ο κ. Αρσένης.

**ΚΡΙΤΩΝ-ΗΛΙΑΣ ΑΡΣΕΝΗΣ (Ειδικός Αγορητής του ΜέΡΑ25):** Κύριε Πρόεδρε, συμπληρωματικά σε αυτά που ακούστηκαν, εμείς καλούμε το Εργατικό Κέντρο Αθηνών.

Ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ευχαριστούμε πολύ.

Θα πάρουμε και γραπτώς τις προτάσεις. Θα σας ενημερώσω για τους φορείς τους οποίους θα καλέσουμε κατά τη διάρκεια της συνεδρίασης.

Τον λόγο έχει ο κ. Σαλμάς.

**ΜΑΡΙΟΣ ΣΑΛΜΑΣ (Εισηγητής της Πλειοψηφίας):**Ευχαριστώ, κύριε Πρόεδρε.

Το σημερινό, υπό συζήτηση, σχέδιο νόμου, θεωρώ ότι ανήκει στην κατηγορία των νομοθετημάτων που αλλάζουν το ρου της ιστορίας στον τομέα του χρηματοπιστωτικού συστήματος, δεδομένου ότι εισάγεται ένα νέο θεσμικό πλαίσιο που καθορίζει τις χορηγήσεις των μικροπιστώσεων.

Έχω την εκτίμηση ότι είναι ένα σχέδιο νόμου που μπορεί να συγκεντρώσει ευρεία συναίνεση και πλειοψηφία και να στηριχθεί από πλευρές της αντιπολίτευσης, δεδομένου ότι, όπως πληροφορήθηκα από τις αρμόδιες Διευθύνσεις που ζήτησα να ενημερωθώ από το Υπουργείο, επί ΣΥΡΙΖΑ, είχε ζητηθεί μελέτη από το ΕΣΠΑ για το ίδιο θέμα, δηλαδή, για τη χορήγηση μικροπιστώσεων. Είχε βγει και σε διαβούλευση το πρωτόλειο του σχεδίου νόμου, που είχε ζητηθεί από τον κύριο Δραγασάκη, στη Διεύθυνση Χρηματοοικονομικής Πολιτικής και από τη διαβούλευση ήταν έτοιμο να κατατεθεί και στη Βουλή από την προηγούμενη Κυβέρνηση.

Άρα, φαντάζομαι ότι ο ΣΥΡΙΖΑ, με όποιες παρατηρήσεις, επί των άρθρων, έχει, τουλάχιστον, θα στηρίξει αυτό το σχέδιο νόμου. Είναι το αυτονόητο, μετά από την ιστορική διαδρομή.

Αυτό το νομοσχέδιο, κυρίες και κύριοι συνάδελφοι, εντάσσεται σε ένα πλαίσιο στοχευμένων πολιτικών που αναπτύσσονται από την Κυβέρνηση, προκειμένου να «αναχαιτιστεί» και να επιβραδυνθεί η ύφεση, με την οποία, απειλείται, μεταξύ όλων των οικονομιών, και η ελληνική οικονομία.

Η επανεκκίνηση της ελληνικής οικονομίας μετά το lockdown είναι μία υπόθεση που έχει αντικειμενικό βαθμό δυσκολίας - το καταλαβαίνετε όλοι - και απαιτεί άμεσες και πολλές φορές μη συμβατικές λύσεις και αποφάσεις. Είναι μία κλασική ευκαιρία, όπου δοκιμάζονται λιγότερο οι πολιτικές ιδεολογίες και τα οικονομικά μοντέλα που αυτές «υιοθετούν» και περισσότερο η δυνατότητα μιας Κυβέρνησης να αποφασίζει με βάση τον ρεαλισμό. Είναι, ίσως, από τις λίγες περιπτώσεις νομοθετημάτων που το αποτέλεσμα της εφαρμοσμένης πολιτικής θα είναι μετρήσιμο άμεσα και οι συνέπειες καθοριστικές για το μέλλον της χώρας και της ευημερίας των πολιτών.

Βασική προϋπόθεση για την επιβράδυνση της ύφεσης είναι η απόφαση των επιχειρήσεων να ξαναλειτουργήσουν και η στήριξη της απόφασης για ίδρυση νέων επιχειρήσεων, εν μέσω ενός περιβάλλοντος έντονης αβεβαιότητας, που δημιουργεί υψηλό ρίσκο και δυσκολίες χρηματοδότησής τους.

Η αυξανόμενη ζήτηση για νέες εναλλακτικές μορφές χρηματοδότησης, όπως αποτυπώνεται και σε ευρωπαϊκό επίπεδο, δημιούργησε την ανάγκη ύπαρξης θεσμικού πλαισίου για τη διευκόλυνση των πολύ μικρών επιχειρήσεων στην πρόσβαση χρηματοδότησης, καθώς και για την ενίσχυση κοινωνικών ομάδων για την αντιμετώπιση της ανεργίας και του κοινωνικού αποκλεισμού.

Το παρόν σχέδιο νόμου, κατά κύριο λόγο, έρχεται να καλύψει το χρηματοδοτικό κενό που υπάρχει στην επιχειρηματική δραστηριότητα και πλήττει, κυρίως, όσους βρίσκονται στο ξεκίνημα της επιχειρηματικής τους δραστηριοποίησης, καθώς ένα από τα κυριότερα προβλήματα που αντιμετωπίζουν οι πολύ μικρές επιχειρήσεις είναι η πρόσβασή τους στον τραπεζικό δανεισμό.

Το παρόν σχέδιο νόμου έχει βασιστεί στον Ευρωπαϊκό Κώδικα Καλής Πρακτικής για την παροχή μικροπιστώσεων και παρέχει τη δυνατότητα άντλησης κεφαλαίων έως 25.000 ευρώ και απευθύνεται στις πολύ μικρές επιχειρήσεις, στα φυσικά πρόσωπα για τη σύσταση πολύ μικρών επιχειρήσεων, στα φυσικά πρόσωπα που ασκούν ατομική επιχειρηματική δραστηριότητα, σε άτομα που θέλουν να εκπαιδευτούν, ώστε να μπουν στο χώρο εργασίας, καθώς και σε άτομα, τα οποία, ανήκουν σε ευάλωτες κοινωνικές ομάδες, που αμφότεροι είναι αποκλεισμένοι από τη συνήθη τραπεζική χρηματοδότηση, ιδίως λόγω αδυναμίας παροχής των εξασφαλίσεων που απαιτεί η τραπεζική ενωσιακή νομοθεσία.

Το παρόν σχέδιο νόμου διαρθρώνεται σε τρία μέρη. Το Α΄ μέρος, που είναι και το πιο σημαντικό, αφορά στις ρυθμίσεις του πλαισίου που διέπει τα ιδρύματα μικροχρηματοδοτήσεων. Στο Β΄ μέρος, τροποποιούνται διατάξεις της κείμενης νομοθεσίας που αφορούν τη λειτουργία των πιστωτικών ιδρυμάτων και ενσωματώνουν δύο Οδηγίες. Το Γ΄ μέρος έχει διάφορες διατάξεις του Υπουργείου Οικονομικών που σκοπό έχουν, κυρίως, να διευθετήσουν θέματα που προέκυψαν από την επίπτωση της πανδημίας στη λειτουργία και τη διαδικασία λήψης απόφασης σε φορείς, όπως η παράταση ισχύος της μη συμπερίληψης στον ΕΝ.Φ.Ι.Α. και αγροτεμαχίων για το 2020.

Το Α΄ μέρος, που πραγματεύεται το θεσμικό πλαίσιο για τα ιδρύματα μικροχορηγήσεων, όπως θα είδατε, έχει τέσσερα κεφάλαια. Στο πρώτο κεφάλαιο, που έχει τίτλο «Σκοπός και αντικείμενο και πεδίο εφαρμογής και ορισμοί», αποτυπώνει τον σκοπό της παρούσας νομοθετικής πρωτοβουλίας, αναφέρει τους ορισμούς που χρησιμοποιούνται και το πεδίο εφαρμογής του νόμου.

Στο Β΄ κεφάλαιο, ορίζεται η Τράπεζα της Ελλάδος, ως εποπτική αρμόδια αρχή, για την αδειοδότηση και την εποπτεία ιδρυμάτων μικροχρηματοδοτήσεων, η οποία, ασκεί τα καθήκοντα που προβλέπονται στα άρθρα 4 - 10, στην παρ. 1, του άρθρου 14, όσον αφορά στον έλεγχο των ορίων στο ανώτερο ποσό χρηματοδότησης που μπορούν να χορηγούν τα Ιδρύματα Μικροχρηματοδοτήσεων, ανά δικαιούχο.

Καθορίζονται οι όροι και οι προϋποθέσεις για τη χορήγηση άδειας λειτουργίας των ιδρυμάτων μικροχρηματοδοτήσεων, συμπεριλαμβανομένων ειδικών απαιτήσεων ύπαρξης αρχικού κεφαλαίου, ο τρόπος κοινοποίησης της απόφασης άδειας λειτουργίας καθώς, και οι προϋποθέσεις για την ανάκλησή της.

Ακολούθως, στο Γ΄ κεφάλαιο καθορίζονται οι δραστηριότητες των ιδρυμάτων μικροχρηματοδοτήσεων και οι δικαιούχοι αυτών. Επιπλέον, ορίζονται οι συμβουλευτικές υπηρεσίες μικροχρηματοδοτήσεων με δυνατότητα εξωτερικής ανάθεσης αυτών, οι όροι χορήγησης μικροχρηματοδότησης, καθώς και φορολογικές ελαφρύνσεις.

Στο κεφάλαιο που ακολουθεί, καθορίζεται η διαφάνεια που πρέπει να διέπει τους όρους, την ενημέρωση και την προστασία των δικαιούχων. Σε αυτό το κεφάλαιο προσδιορίζονται οι τυποποιημένες πληροφορίες που οφείλει να εμπεριέχει κάθε διαφήμιση και εμπορική προώθηση αυτού του προϊόντος των μικροχρηματοδοτήσεων και προβλέπονται διατάξεις για τη συμμετοχή των ιδρυμάτων αυτών σε προγράμματα χορήγησης χρηματοδοτήσεων μικρών ποσών, με συνεπένδυση πόρων των ιδρυμάτων και του εθνικού και του συγχρηματοδοτούμενου σκέλους του Προγράμματος Δημοσίων Επενδύσεων.

Ειδικότερα, ο σκοπός αυτού του σχεδίου νόμου, είναι η θέσπιση κανόνων για τη νέα μορφή εταιρειών που θα χορηγούν μικρά δάνεια μέχρι 25.000 ευρώ. Ορίζονται και θεσπίζονται κανόνες, όπως είπαμε, για τη διαφάνεια και τις απαιτήσεις ενημέρωσης σχετικά με τις δραστηριότητες χορήγησης μικροχρηματοδοτήσεων, καθώς και για τα δικαιώματα και τις υποχρεώσεις που αντιστοιχούν, τόσο στους δικαιούχους, όσο και στα Ιδρύματα Μικροχρηματοδοτήσεων αναφορικά με το προϊόν αυτό. Ορίζονται οι φορείς που μπορεί να εφαρμόζουν τις διατάξεις του παρόντος νόμου και οι φορείς που εξαιρούνται από την εφαρμογή του.

Το σχέδιο νόμου εφαρμόζεται στα ιδρύματα μικροχρηματοδοτήσεων που έχουν έδρα την Ελλάδα και στα υποκαταστήματά τους που λειτουργούν στην Ε.Ε.. Αντίθετα, δεν εφαρμόζεται από τα πιστωτικά ιδρύματα, όπως ορίζεται στο άρθρο 4 του Κανονισμού 575/2013 και δεν περιλαμβάνονται και οι εταιρείες χρηματοδοτικής μίσθωσης του ν. 1655/1986, εταιρείες πρακτορείας επιχειρηματικών απαιτήσεων του ν.1905/1990 και εταιρείες παροχής πιστώσεων του ν. 4261 /2014.

Είπα και πριν, ότι ορίζεται η Τράπεζα της Ελλάδος, ως αρμόδια Αρχή εποπτείας και αδειοδότησης των ιδρυμάτων αυτών, και καθορίζεται πλαίσιο ελέγχων και η συχνότητα και το περιεχόμενο των αναφορών που πρέπει να υποβάλλουν τα αδειοδοτημένα ιδρύματα προς αυτήν, τα συνεπιβαλλόμενα προς τούτο αναγκαία δικαιολογητικά και στοιχεία, προκειμένου να αδειοδοτηθούν, καθώς και οι ειδικότεροι κανόνες για την παρακολούθηση και τη συμμόρφωση των ιδρυμάτων αυτών με τις διατάξεις του νόμου.

Ρυθμίζεται η υποχρέωση της αδειοδότησης των ιδρυμάτων από την Τράπεζα της Ελλάδος, πριν την έναρξη δραστηριότητάς τους, καθώς και η εταιρική μορφή λειτουργίας τους. Καθορίζονται οι όροι για τη χορήγηση και διατήρηση της άδειας λειτουργίας, θεσμοθετώντας τα κατάλληλα εχέγγυα και τις αναγκαίες προϋποθέσεις, ώστε να διασφαλίζονται, αφενός η σοβαρότητα και αφετέρου, η ευρωστία αυτών, οι οποίες απαιτούνται για την προσήκουσα διεκπεραίωση αυτού του τύπου των επιχειρηματικών δραστηριοτήτων.

Οι, αναλυτικά αναφερόμενοι στη συγκεκριμένη διάταξη, όροι ανταποκρίνονται στις απαιτήσεις εποπτείας και είναι ανάλογοι με τους λειτουργικούς και χρηματοοικονομικούς κινδύνους που αντιμετωπίζουν οι εν λόγω οντότητες.

Στο πλαίσιο αυτό, ρυθμίζονται και οι ενέργειες και οι αρμοδιότητες της εποπτικής αρχής, η οποία μεριμνά για την ορθή και συνετή διακυβέρνηση, την ορθολογική και άρτια οργάνωση, τη διαχείριση κινδύνων, την πολιτική ασφάλειας, καθώς, επίσης, και για την οικονομική ευρωστία αυτών των ιδρυμάτων μικροχρηματοδοτήσεων.

Επίσης, ρυθμίζεται προθεσμία τριών μηνών, προκειμένου να εκδοθεί από την Τράπεζα της Ελλάδος η απόφαση αποδοχής ή απόρριψης της αίτησης που κάνει μία εταιρεία μικροχρηματοδότησης και εντός τεσσάρων μηνών από την αίτηση είναι υποχρεωμένη η Τράπεζα της Ελλάδος, στην περίπτωση που εγκρίνει, να εκδώσει την άδεια.

Ως ελάχιστο αρχικό κεφάλαιο που απαιτείται από τα ευρήματα αυτά, είναι το ποσό των τετρακοσίων χιλιάδων ευρώ. Η κατάθεση αυτού του ποσού, όπως αναφέρεται στο σχέδιο νόμου, απαιτείται ως αρχικό κεφάλαιο να είναι σε μετρητά σε λογαριασμό πιστωτικού ιδρύματος.

Επιπλέον, τα ιδρύματα αυτά υποχρεούνται να τηρούν ίδια κεφάλαια, ίσα με το αρχικό κεφάλαιο, με σκοπό την εξασφάλιση της ομαλής λειτουργίας για τη χορήγηση αυτών των χρηματοδοτήσεων. Περιγράφονται στο σχέδιο νόμου αναλυτικά τα δικαιολογητικά και το περιεχόμενο της αίτησης για την απόκτηση άδειας λειτουργίας, καθορίζονται οι όροι ανάκληση της χορηγηθείσας άδειας, όταν χρειάζεται, η οποία απόφαση περιγράφεται και πώς θα αιτιολογείται και θα δημοσιεύεται στην Εφημερίδα της Κυβερνήσεως.

Επίσης, προβλέπεται η τήρηση μητρώου στην Τράπεζα της Ελλάδος, στο οποίο καταχωρούνται όλα τα αδειοδοτημένα ιδρύματα μικροχρηματοδοτήσεων με έδρα την Ελλάδα. Το μητρώο αυτό θα είναι διαθέσιμο στο κοινό και προσβάσιμο ηλεκτρονικά και θα ενημερώνεται χωρίς καθυστερήσεις.

Για το Α΄ μέρος του σχεδίου νόμου, κύριοι Υπουργοί, και προκειμένου να εξασφαλιστεί η μεγαλύτερη συναίνεση, θέλω να κάνω δύο παρατηρήσεις σχετικά με τα επιτόκια. Δηλαδή, αν μπορεί να υπάρξει πρόβλεψη σε αυτό το σχέδιο νόμου. Το ξέρω ότι έχει μία δυσκολία, στο κατά πόσο ένας νόμος μπορεί να παρέμβει στην αγορά, αλλά το θέμα των επιτοκίων είναι ένα θέμα που πρέπει να δούμε.

Το δεύτερο θέμα είναι αυτό των εγγυήσεων από πλευράς του ελληνικού δημοσίου, αν πρέπει και πώς πρέπει να είναι. Ίσως, χρειαστεί να γίνει και μία συζήτηση για τη μορφή της εταιρείας, γιατί είδα στη διαβούλευση σχεδίου νόμου της προηγούμενης Κυβέρνησης, ότι είχε γίνει μία σχετική συζήτηση για τη μορφή που πρέπει να έχει η εταιρεία των χρηματοδοτήσεων.

Στο Β΄ μέρος, τροποποιούνται οι διατάξεις της κείμενης νομοθεσίας που αφορούν στη λειτουργία των πιστωτικών ιδρυμάτων. Οι τροπολογίες αυτές προέκυψαν, κατόπιν ελέγχου που διενήργησε η Ευρωπαϊκή Επιτροπή, για να επιβεβαιώσει την ορθή ενσωμάτωση των σχετικών Οδηγιών στις έννομες τάξεις των κρατών μελών. Είναι, κυρίως, νομοτεχνικού χαρακτήρα και διασφαλίζουν την ορθή και αποτελεσματική εφαρμογή του ενωσιακού δικαίου.

Ταυτόχρονα, τροποποιούνται διατάξεις που αφορούν στη λειτουργία του Ταμείου Εγγύησης Καταθέσεων και Επενδύσεων, οι οποίες κρίνονται αναγκαίες για την αποτελεσματική λειτουργία του.

Ρυθμίζεται, επίσης, ένα πολύ σημαντικό ζήτημα που τονίζω στην εισήγησή μου. Είναι το ζήτημα της επιβολής εισφοράς του ν. 128/1975 στα δάνεια που συνάπτουν οι Δήμοι, οι Περιφέρειες και τα Νομικά Πρόσωπα Δημοσίου Δικαίου, που ήταν υποχρεωμένα να καταβάλλουν αυτή την εισφορά, η οποία καταργείται.

Στο τελευταίο μέρος, έχει σημαντικές μικρορυθμίσεις του Υπουργείου Οικονομικών, όπως είναι η παράταση και για το 2020 της εξαίρεσης των αγροτεμαχίων από τον ΕΝ.Φ.Ι.Α., όπως είναι η δυνατότητα για τις πινακίδες. Δηλαδή, να χρησιμοποιήσουν το όχημά τους για όσους μήνες θέλουν οι πολίτες και όχι για όλο το χρόνο. Έτσι, για όσους μήνες αποφασίζουν να το λειτουργήσουν να πληρώνουν και τα αντίστοιχα τέλη κυκλοφορίας.

Επομένως, είναι ένα σχέδιο νόμου, στο οποίο μπορούμε να πούμε ότι η επόμενη μέρα στον τομέα των πιστώσεων θα είναι διαφορετική.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Το λόγο έχει ο κύριος Μαμουλάκης.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ (Εισηγητής της Μειοψηφίας)**: Κύριε Πρόεδρε, κυρίες και κύριοι συνάδελφοι, το σημερινό σχέδιο νόμου με τίτλο «Πλαίσιο χορήγησης μικροχρηματοδοτήσεων, ρυθμίσεις χρηματοπιστωτικού τομέα και άλλες διατάξεις», προσπαθεί να εισάγει στην ελληνική έννομη τάξη ένα θεσμό κρίσιμο για το μέλλον της ελληνικής οικονομίας, κρίσιμο για τη στήριξη των ευάλωτων κοινωνικών ομάδων και κρίσιμο για τους συμπολίτες μας που, εδώ και χρόνια, είναι αποκλεισμένοι από τον τραπεζικό δανεισμό σε παραγωγικές δραστηριότητες.

Το ερώτημα, όμως, είναι αν η εισαγωγή αυτού του χρηματοδοτικού «εργαλείου» γίνεται με τον βέλτιστο δυνατό τρόπο, καθώς και αν υπάρχουν οι απαραίτητες προϋποθέσεις για να διασφαλιστεί ότι θα αποτραπεί η οποιαδήποτε κατάχρηση του νέου αυτού χρηματοδοτικού «εργαλείου».

Η «υιοθέτηση» ενός θεσμικού πλαισίου αναφορικά με τις μικροχρηματοδοτήσεις ήταν από τους πυλώνες της στρατηγικής της προηγούμενης Κυβέρνησης για τη δημιουργία ενός παράλληλου τραπεζικού συστήματος στη χώρα μας, μιας στρατηγικής που αποσκοπεί στο να «θεραπεύσει» τις αποτυχίες των συστημικών τραπεζών, μέσα από τη δημιουργία «εργαλείων» που θα εντοπίζουν χρηματοδοτικά κενά, τα οποία οι συστημικές τράπεζες έδειχναν απροθυμία να καλύψουν και τα οποία «εργαλεία» θα μπορούσαν να ενεργοποιηθούν σε συνθήκες ύφεσης.

Τη στρατηγική αυτή, όσο ήμασταν Κυβέρνηση, τη λοιδορήσατε, κυρίες και κύριοι της Συμπολίτευσης. Ευτυχώς, με τη ψήφιση του νομοσχεδίου για την Αναπτυξιακή Τράπεζα και με το σημερινό νομοσχέδιο, φαίνεται ότι μερικώς την «υιοθετείτε».

Επιτρέψτε μου, όμως, να κάνω μία αναδρομή στην ιστορία του θεσμού που σήμερα συζητάμε. Οι μικροχρηματοδοτήσεις ξεκίνησαν ως ένα «εργαλείο» ενίσχυσης αποκλεισμένων κοινωνικών ομάδων και ιδιωτών σε χώρες του τρίτου κόσμου. Φορείς, όπως μη κυβερνητικές οργανώσεις ή μεγάλοι διεθνείς οργανισμοί, όπως η Παγκόσμια Τράπεζα, αντιμετώπισαν από τη δεκαετία του 1970 αυτά τα χρηματοδοτικά «εργαλεία» ως ένα μέσο για την ανάσχεση ακραίων κοινωνικών ανισοτήτων και ως ένα μέσο για τη δημιουργία επαγγελματικών ευκαιριών για τους φτωχούς, σε αχανείς παραγκουπόλεις χωρών, όπως το Μπαγκλαντές ή το Πακιστάν.

Το καθεστώς αυτό, μετά τη μεγάλη κρίση του 2008, το συναντάμε, πλέον, και στο ευρωπαϊκό περιβάλλον τραπεζικής χρηματοδότησης. Η απάντηση της Ευρωπαϊκής Κεντρικής Τράπεζας στην κρίση του 2008, ήταν να αυστηροποιήσει το πλαίσιο εποπτείας του τραπεζικού τομέα και να θέσει «σφιχτούς» κανόνες αναφορικά με την κεφαλαιακή επάρκεια των εμπορικών τραπεζών και τις εγγυήσεις που αυτές παίρνουν.

Αποτέλεσμα των παραπάνω μέτρων, ήταν ο περιορισμός της περιμέτρου των φυσικών και νομικών προσώπων που θα μπορούσαν να λάβουν δάνεια από τράπεζα και άρα, ο περιορισμός της ικανότητας των τραπεζικών συστημάτων σε όλη την Ευρώπη να χρηματοδοτούν τη νεοφυή επιχειρηματικότητα και τη στήριξη, κυρίως, των μικρομεσαίων επιχειρήσεων.

Η απάντηση που δόθηκε σε άλλες χώρες ήταν η δημιουργία παράλληλων δομών χρηματοδότησης πολύ μικρών επιχειρήσεων ή φυσικών προσώπων για την κάλυψη της κρίσης ρευστότητας που αντιμετώπιζαν, συχνά με την εμπλοκή του κράτους. Για παράδειγμα, στη Γαλλία, ήδη από το 2001, υπήρχε θεσμικό πλαίσιο για τις μικροχρηματοδοτήσεις, που έκανε διάκριση ανάμεσα σε μικροπιστώσεις επαγγελματιών και μεμονωμένων φυσικών προσώπων, ενώ ανάλογο θεσμικό πλαίσιο προωθήθηκε το 2000 και στην Ιταλία.

Στην Ελλάδα, η κρίση της πιστοδοτικής ικανότητας των τραπεζών υπήρξε, δυσανάλογα, μεγάλη σε σχέση με τις άλλες χώρες. Σε αυτό, φυσικά, βοήθησε η έκταση της ύφεσης μετά τα πρώτα δύο προγράμματα δημοσιονομικής εποπτείας και η συνολική αύξηση των μη εξυπηρετούμενων δανείων των ελληνικών τραπεζών.

Τα αποτελέσματα νομίζω είναι σε όλους μας γνωστά. Οι ελληνικές μικρομεσαίες επιχειρήσεις είναι, κατ’ ουσία πλήρως, αποκλεισμένες από τον τραπεζικό δανεισμό. Πάνω απ’ όλα, όμως, οι ίδιες οι τράπεζες αδυνατούν να επιτελέσουν τη φυσιολογική τους λειτουργία. Αδυνατούν, δηλαδή, να χρηματοδοτήσουν νέες μικρές επιχειρήσεις.

Για τους παραπάνω λόγους, η προηγούμενη Κυβέρνηση είχε εντάξει τη δημιουργία του θεσμικού πλαισίου που συζητάμε σήμερα στον εθνικό αναπτυξιακό σχεδιασμό. Είχε συντάξει την αρχική εκδοχή του σημερινού σχεδίου νόμου και την αιτιολογική του έκθεση και είχε ξεκινήσει τη δημόσια διαβούλευση για να έρθει ο νόμος στη Βουλή. Ήταν, μάλιστα, έτοιμη και η έκθεση αξιολόγησης συνεπειών της ρύθμισης.

Άρα το σημερινό σχέδιο νόμου είναι ένα δικό μας νομοσχέδιο και γι’ αυτό, όπως είναι φυσικό, είμαστε, θετικά, διακείμενοι απέναντί του.

Ωστόσο, για να μπορέσουν οι μικροχρηματοδοτήσεις να επιτελέσουν τον ρόλο, που ελπίζουμε να επιτελέσουν, πρέπει να συντρέχουν, τουλάχιστον, πέντε προϋποθέσεις.

Πρώτον, να μην απαιτείται η παροχή εμπράγματων εγγυήσεων για τη χορήγηση αυτών των δανείων. Κάτι τέτοιο θα ακύρωνε την αρχική φιλοσοφία του χρηματοδοτικού «εργαλείου». Δηλαδή, τη χρηματοδότηση αποκλεισμένων κοινωνικών ομάδων.

Δεύτερον, η αξιολόγηση των ωφελούμενων του νέου αυτού προγράμματος να γίνεται, όχι στη βάση της πιστοληπτικής τους ικανότητας, αλλά με κριτήριο τις ατομικές τους δεξιότητες και την προοπτική του επιχειρηματικού τους εγχειρήματος.

Τρίτον, ως προϋπόθεση είναι οι μικροχρηματοδοτήσεις να συνοδεύονται από ένα συνεκτικό πλαίσιο συμβουλευτικών υπηρεσιών, που να καθοδηγούν τους νέους επιχειρηματίες στα πρώτα βήματα της επαγγελματικής διαδρομής τους και να καλύπτουν το knowledge gap, το κενό γνώσης, ουσιαστικά, που αντιμετωπίζουν συχνά άνθρωποι από αποκλεισμένες κοινωνικές ομάδες, όταν επιχειρούν για πρώτη φορά.

Τέταρτον, να διασφαλίζεται ότι η «μόδα» των μικροχρηματοδοτήσεων δεν θα εκφυλιστεί με αθέμιτες πρακτικές, υπέρογκες χρεώσεις τόκων και αδιαφάνειας ως προς τους όρους των, εν λόγω, συμβάσεων. Απαραίτητη συνθήκη για να επιτευχθεί αυτό είναι η μέγιστη δημοσιότητα, σε σχέση με τους όρους των σχετικών συμβάσεων κάτι που προβλέπεται, άλλωστε, και στον σημερινό νόμο.

Τέλος, πέμπτη προϋπόθεση είναι η ύπαρξη αρκετών θεσμικών δικλείδων ασφαλείας, ώστε η πρακτική των μικροχρηματοδοτήσεων να μην αποτελέσει ένα πεδίο νομιμοποίησης εσόδων από παράνομες οικονομικές δραστηριότητες. Και ο νοών νοείτω.

Δυστυχώς, οι τροποποιήσεις που έχουν γίνει, σε σύγκριση με το αρχικό κείμενο που τέθηκε σε δημόσια διαβούλευση από την Κυβέρνηση του ΣΥΡΙΖΑ, είναι σε λανθασμένη κατεύθυνση και δεν συμβάλλουν στην εκπλήρωση των παραπάνω προϋποθέσεων.

Και επεξηγούμε. Πρώτον, η επιλογή σας να ασκείται η εποπτεία της νέας δραστηριότητας από την Τράπεζα της Ελλάδος, δεν είναι ούτε κατανοητή, ούτε επιβεβλημένη από τις συστάσεις της Ευρωπαϊκής Κεντρικής Τράπεζας. Υπενθυμίζω, ότι κατά την αρχική φάση της διαβούλευσης του νόμου, η τότε Κυβέρνηση είχε ζητήσει τη γνώμη της Ευρωπαϊκής Κεντρικής Τράπεζας, την οποία και θα καταθέσουμε στα Πρακτικά της Επιτροπής.

Στη γνωμάτευση της Ευρωπαϊκής Κεντρικής Τράπεζας, παρόλο που δεν απαγορεύεται ρητά στην Τράπεζα της Ελλάδος να ασκήσει εποπτικές λειτουργίες, διακρίνουμε μία σύσταση να αποφευχθεί κάτι τέτοιο.

Στην Ευρώπη, εξάλλου, συναντάμε και διαφορετικές μορφές εποπτείας των μικροχρηματοδοτήσεων. Για παράδειγμα, στην Αυστρία, η αρμοδιότητα αυτή ασκείται από ένα συντονιστικό όργανο του Υπουργείου Εργασίας και του κοινωνικού τραπεζικού τομέα.

Η δική μας πρόταση προέβλεπε τη δημιουργία ενός ευέλικτου σχήματος μεταξύ του Υπουργείου Οικονομικών, του Υπουργείου Οικονομίας και της Τράπεζας της Ελλάδας. Η δομή αυτή θα δημιουργούσε μία κοινότητα αντικρουόμενων συμφερόντων, μέσα από την οποία θα διασφαλιζόταν ότι ο νέος θεσμός δεν θα αποτελέσει αντικείμενο κατάχρησης ή πελατειακής διαχείρισης.

Δεύτερον, με τη σημερινή μορφή του νομοσχεδίου, η Τράπεζα της Ελλάδος μένει μόνη της, πλέον, με αυτό τον ρόλο εποπτείας, χωρίς, όμως, οι αρμοδιότητές της να είναι, σαφώς, οριοθετημένες, ώστε να διασφαλίζεται ότι δεν θα διολισθήσει στη δική της πεπατημένη οδό.

Η Τράπεζα της Ελλάδος, κυρίες και κύριοι συνάδελφοι, γνωρίζει να κάνει μία συγκεκριμένη δουλειά. Έχει ένα συγκεκριμένο job description. Ξέρει να ζητάει εγγυήσεις και εξασφαλίσεις για να περιορίσει το ρίσκο και για το τραπεζικό σύστημα και, κατ’ επέκταση, να περιορίσει τον συστημικό κίνδυνο που αποτελούν τα νέα δάνεια για την οικονομία, συνολικότερα.

Οι μικροχρηματοδοτήσεις στη διεθνή πρακτική, στηρίζονται σε ένα, τελείως, διαφορετικό assessment, σε σχέση με τα κλασικά εμπορικά δάνεια. Στα συμβατικά δάνεια, ο πιστωτής αξιολογεί την πιστοληπτική ικανότητα του δανειζόμενου. Στις μικροχρηματοδοτήσεις, όμως, ο πιστωτής αξιολογεί την επιχειρηματική ιδέα, τις δεξιότητες του υποψηφίου που δύναται να λάβει τη βοήθεια, καθώς και το συνολικό όραμα του.

Τρίτον, η Τράπεζα της Ελλάδος, επιπλέον, δεν ασκεί αρμοδιότητες προστασίας του καταναλωτή, ούτε στο συμβατικό τραπεζικό σύστημα. Είναι ακατανόητο γιατί, τουλάχιστον, τη συγκεκριμένη αρμοδιότητα δεν τη μεταθέτετε σε τρίτο φορέα.

Όπως, επίσης, ακατανόητο είναι, γιατί το σχέδιο νόμου δεν προβλέπει συγκεκριμένες κυρώσεις, τις οποίες θα μπορεί η Τράπεζα της Ελλάδος να επιβάλλει στους φορείς των μικροχρηματοδοτήσεων, αλλά, αντίθετα, όλα να παραπέμπονται σε αποφάσεις που η ίδια θα λάβει στο μέλλον.

Τέταρτον, ένα ακόμα δικό μας σημείο κριτικής του σχεδίου νόμου είναι, ότι αποτυπώνει ένα ακατανόητο περιορισμό στους φορείς που μπορούν να αδειοδοτηθούν, για να παρέχουν τις υπηρεσίες των μικροχρηματοδοτήσεων. Για παράδειγμα, δεν καταλαβαίνουμε γιατί έχουν αποκλειστεί οι φορείς της κοινωνικής και αλληλέγγυας οικονομίας από τον νόμο.

Αντιστοίχως, είναι ακατανόητο το γιατί δεν ενισχύεται η ικανότητα των φορέων του ευρύτερου δημόσιου τομέα, οι οποίοι μπορούν να ασκούν αυτή τη δραστηριότητα. Αναφέρεται, για παράδειγμα στο σχέδιο νόμου, η Αναπτυξιακή Τράπεζα, αλλά αποκλείεται το Ταμείο Παρακαταθηκών και Δανείων, που θα μπορούσε, κάλλιστα, να συνεργαστεί με τους Ο.Τ.Α., όπως το έχει κάνει στο παρελθόν, και γι’ αυτόν τον σκοπό. Γιατί;

Το ερώτημα είναι εύλογο. Για ποιο λόγο; Στο σημείο αυτό, πραγματικά, υπάρχει ένα περιθώριο ουσιαστικών βελτιώσεων, κύριε Υπουργέ.

Πέμπτον, πάνω απ’ όλα όμως, κύριοι της Συμπολίτευσης, θα ήθελα να εστιάσετε την προσοχή σας, σε μία τροποποίηση του αρχικού νόμου, που δημιουργεί πολλά ερωτηματικά σχετικά με τα ζητήματα διαφάνειας του σημερινού συγκεκριμένου σχεδίου νόμου.

Στο αρχικό κείμενο, που είχε συνταχθεί από την προηγούμενη Κυβέρνηση, προβλεπόταν ότι οι μέτοχοι αυτών των εταιρειών θα υποβάλλονταν σε έλεγχο καταλληλότητας φυσικών προσώπων, από την αδειοδοτούσα φυσικά αρχή, το Fit and Proper Supervision, είναι κάτι το οποίο είναι, κοινά, αποδεκτό. Η πρόβλεψη αυτή έχει αφαιρεθεί από τον νόμο που σήμερα μας εισηγείστε, κύριε Υπουργέ.

Γι’ αυτό το ζήτημα, χρειαζόμαστε, οπωσδήποτε, μία απάντηση. σε διαφορετική περίπτωση η Κυβέρνηση θα είναι υπόλογη για οποιαδήποτε διαστρέβλωση του αρχικού πνεύματος του νόμου και για ενδεχόμενες χρήσεις του, για πρακτικές νομιμοποίησης «μαύρου» χρήματος.

Συμπερασματικά, θεωρούμε ότι το χρηματοδοτικό «εργαλείο» που καλούμαστε σήμερα να θεσμοθετήσουμε, είναι απαραίτητο για την ελληνική οικονομία. Ωστόσο, πολλές από τις νέες προβλέψεις του νόμου, θα «αναχαιτίσουν» τη δυναμική του, θα δημιουργήσουν σύγχυση σε σχέση με τον παραδοσιακό τραπεζικό τομέα και θα αφήσουν «παράθυρα» για την καταστρατήγησή του από τους γνωστούς καλοθελητές.

Φυσικά, εδώ είμαστε, για να βελτιωθεί η πρωτοβουλία αυτή. Σε αυτή, μάλιστα, την κατεύθυνση, προτιθέμεθα να καταθέσουμε συγκεκριμένες τροπολογίες, τις οποίες θα σας παρακαλούσαμε, κύριε Υπουργέ, να τις λάβετε σοβαρά υπόψη σας. Σας ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Τον λόγο έχει ο κ. Κατρίνης.

**ΜΙΧΑΗΛ ΚΑΤΡΙΝΗΣ (Ειδικός Αγορητής του Κινήματος Αλλαγής):** Κύριε Πρόεδρε, κυρίες και κύριοι συνάδελφοι, θα ξεκινήσω την τοποθέτησή μου με την ανάγνωση του πρώτου τμήματος της αιτιολογικής έκθεσης, που αναφέρει συγκεκριμένα, ότι ο παρόν νόμος, κατά κύριο λόγο, έρχεται να καλύψει το χρηματοδοτικό κενό, το οποίο υπάρχει στην επιχειρηματική δραστηριότητα και πλήττει, κυρίως, όσους βρίσκονται στο ξεκίνημα της επιχειρηματικής δραστηριότητας, καθώς, όπως αναφέρει η αιτιολογική έκθεση, ένα από τα κυριότερα προβλήματα που αντιμετωπίζουν οι πολύ μικρές επιχειρήσεις, είναι η πρόσβασή τους στον τραπεζικό δανεισμό.

Γυρίζω, λοιπόν, το χρόνο πίσω, στις 2 Απριλίου του 2020, όταν κατέθεσα και σχετική Επίκαιρη Ερώτηση στον ομόλογό σας του Υπουργείου Ανάπτυξης, για την ανησυχία που είχαμε τότε για την πρόσβαση των μικρομεσαίων και μικρών επιχειρήσεων στα «εργαλεία» ρευστότητας που η Κυβέρνηση είχε ανακοινώσει με τις πολύ αυστηρές προϋποθέσεις που έθεταν τα χρηματοπιστωτικά ιδρύματα της χώρας.

Λαμβάνοντας δε, με το κατάλληλο ύφος, την απάντηση ότι η Κυβέρνηση επιλέγει να δανειοδοτήσει με εγγυημένα δάνεια μόνο τις ενήμερες επιχειρήσεις, γιατί πρέπει να ενισχύσει την κουλτούρα πληρωμών, γιατί πρέπει όποιος είναι εντάξει στις υποχρεώσεις του να πρέπει και το Κράτος να είναι εντάξει απέναντι σε αυτόν. Όποιος, όμως, δεν είναι εντάξει στις υποχρεώσεις του, δεν μπορεί να αιτείται να έχει την ίδια αντιμετώπιση από το Κράτος, είπε ο Υπουργός Ανάπτυξης στις 2 Απριλίου, προφανώς, αγνοώντας ότι στις 30 Μαρτίου ο παριστάμενος Υπουργός Οικονομικών, είχε, ήδη, εξαγγείλει την επιστρεπτέα προκαταβολή, το μοναδικό «εργαλείο» ρευστότητας, χωρίς κανένα περιορισμό ασφαλιστικής φορολογικής τραπεζικής ενημερότητας, που, πραγματικά, φτάνει σε όλες τις επιχειρήσεις και τους επαγγελματίες.

Συνεχίζει δε, λέγοντας, ότι «αν εντάξεις επιχειρήσεις που δεν θα μπορούν να αποπληρώσουν το δάνειό τους», άρα αν μοιράσεις τζάμπα χρήμα, είπε ο Υπουργός Ανάπτυξης της Κυβέρνησης του κ. Μητσοτάκη, όλα τα δάνεια που δεν θα πληρωθούν, ξέρετε ποιος θα τα πληρώσει; Ο ελληνικός λαός.

Βεβαίως, στις 20 Μαΐου, ο ίδιος ο Υπουργός Ανάπτυξης μίλησε για παρατηρητήριο ρευστότητας που θα ελέγξει τις τράπεζες για το αν κάνουν γρήγορα την εκταμίευση των δανείων στις επιχειρήσεις, εξήγγειλε τις μικροπιστώσεις ως «εργαλείο» ρευστότητας των μικρομεσαίων επιχειρήσεων, προκειμένου επιχειρήσεις που δεν έχουν την ίδια δυνατότητα απόκτησης κεφαλαίου κίνησης να μπορέσουν να το αποκτήσουν. Μέσα σε σαράντα μέρες, μία, τελείως διαφορετική προσέγγιση και, προφανώς, επαφή με την πραγματικότητα.

Εμείς είχαμε τονίσει εγκαίρως, ότι αυτοί οι πολύ αυστηροί όροι των τραπεζών θα είναι απαγορευτικοί για την πρόσβαση στη ρευστότητα της μεγάλης πλειοψηφίας των μικρομεσαίων επιχειρήσεων. Είχαμε ζητήσει, ειδικά στο Ταμείο Εγγυοδοσίας, στο οποίο το ελληνικό δημόσιο εγγυάται το 80% των κεφαλαίων, να μπουν και όροι και από το Κράτος. Αυτό δεν έγινε. Ποια είναι η κατάσταση σήμερα και σε ποιο περιβάλλον, κυρίες και κύριοι συνάδελφοι, συζητάμε;

Ο Υπουργός Οικονομικών στο τέλος Μαρτίου ανακοίνωσε ότι τα μέτρα ανακούφισης της Κυβέρνησης αφορούν 700.000 ελεύθερους επαγγελματίες και 800.000 επιχειρήσεις, ανακοινώνοντας την επιστρεπτέα προκαταβολή, την ίδια στιγμή που σύμφωνα με την ΓΣΕΒΕΕ 70% με 80% των μικρομεσαίων επιχειρήσεων αποκλείεται από κάθε μέτρο ρευστότητας.

Ποια είναι, λοιπόν, η αποτίμηση σήμερα της πολιτικής της Κυβέρνησης για την πρόσβαση στην ρευστότητα των επιχειρήσεων; Στο «ΤΕΠΙΧ 2», κατατέθηκαν 108.000 αιτήσεις, αιτήματα 10 δισεκατομμυρίων ευρώ και σύμφωνα με σημερινή ανακοίνωση της Αναπτυξιακής Τράπεζας εγκρίθηκαν 10.150, συνολικού ύψους 1,29 δις ευρώ. Καλύτερα, βέβαια, απ’ αυτό που είχε εξαγγείλει ο κ. Τσακίρης, στις 25 Μαΐου, ότι θα είναι 7.000 αυτοί οι οποίοι θα πάρουν δάνεια από το «ΤΕΠΙΧ 2».

Σε ότι αφορά στο Ταμείο εγγυοδοσίας. Κατατέθηκαν αιτήματα για κεφάλαιο κίνησης 16,5 δισεκατομμύρια ευρώ. Μέχρι σήμερα, είναι διαθέσιμα 3,5 δισεκατομμύρια στην πρώτη φάση, με στόχο μέχρι τέλος της χρονιάς να «μοχλευτούν» άλλα 3,5 δισεκατομμύρια ευρώ.

Σύμφωνα με τους Διευθύνοντες Συμβούλους των συστημικών τραπεζών, το χρηματοδοτικό κενό θα είναι κοντά στα 10 δισεκατομμύρια ευρώ, όταν προχθές στο Φόρουμ των Δελφών ο Διευθύνων Σύμβουλος της Εθνικής Τράπεζας έκανε λόγο για απώλεια τζίρου επιχειρήσεων το 2020, που θα «αγγίξει» τα 50 δισεκατομμύρια ευρώ.

Την ίδια στιγμή, το τραπεζικό σύστημα έχει αντλήσει 28 δισεκατομμύρια από το Μάρτιο με αρνητικό επιτόκιο 1%, αφού η Ευρωπαϊκή Κεντρική Τράπεζα, ευτυχώς, αγοράζει όλες τις εκδόσεις ομολόγων. Συνολικά, εκτιμάται ότι θα αγοράσει 27 δισεκατομμύρια ομόλογα.

Απομένει η επιστρεπτέα προκαταβολή, που σύμφωνα με τη δική μας εκτίμηση είναι και το μοναδικό πραγματικό «εργαλείο» ρευστότητας. Το έχουμε συζητήσει, κύριε Υπουργέ. Πραγματικά, με ικανοποίηση, είδαμε ότι εντάξετε και τις ατομικές επιχειρήσεις χωρίς προσωπικό στη δεύτερη φάση.

Όμως, από τον κύκλο των 700.000 - 800.000 δικαιούχων των μέτρων ανακούφισης της Κυβέρνησης, στην πρώτη φάση πήραν 51.500 επιχειρήσεις και στη δεύτερη φάση, δεν ξέρουμε ποιος θα είναι ο αριθμός. Δεν ξέρω αν είναι και τυχαίο ότι καταβάλλεται στις 7 Ιουλίου, ημέρα Τρίτη. Δεν ξέρω αν είναι σύμπτωση ότι είναι ένα χρόνο μετά τη νίκη της Ν.Δ.. Το λέω, γιατί η μία προθεσμία είναι Δευτέρα, η άλλη προθεσμία είναι Δευτέρα. Δεν καταλαβαίνω γιατί η καταβολή γίνεται Τρίτη, 7 Ιουλίου. Ίσως, είναι σύμπτωση. Δεν θα το συνεχίσω.

Πάμε, λοιπόν, στο νομοσχέδιο για τις μικροπιστώσεις, το οποίο κάνοντας περιγραφή αυτής της κατάστασης σήμερα, για ένα πολύ μεγάλο ποσοστό επιχειρήσεων, περίπου, 70% που δεν έχουν καμία πρόσβαση στα «εργαλεία» ρευστότητας και σχεδόν, 75% με 80% που αποκλείονται λόγω της μεγάλης ανάγκης δανείων και δεν θα ικανοποιηθούν. Πιθανόν, κάποιες πολύ μικρές επιχειρήσεις να το βλέπουν μαζί με την επιστρεπτέα προκαταβολή και ως το μοναδικό «εργαλείο» ρευστότητας.

Κύριε Υπουργέ, προφανώς, συμφωνούμε με οποιοδήποτε μέτρο διασφαλίζει ρευστότητα στις επιχειρήσεις, που μετά από 10 χρόνια κρίσης και 5 χρόνια υπερφορολόγησης, δίνουν «τιτάνιο» αγώνα να κρατηθούν «ζωντανές» και «όρθιες» μέσα σε ένα πολύ δύσκολο και αβέβαιο κλίμα.

Βεβαίως, αρκεί αυτή η ρύθμιση να μην δικαιολογεί και ουσιαστικά, να μην εξιλεώνει ένα τραπεζικό σύστημα που δεν φαίνεται να θέλει να στηρίξει την πραγματική οικονομία με την αναγκαία ρευστότητα. Βεβαίως, να μην δικαιολογεί την Κυβέρνηση, η οποία δεν θέτει όρους προς αυτή την κατεύθυνση και να μην οδηγεί τους δικαιούχους σε οικονομικά αδιέξοδα και πιθανότατα και στην κατεύθυνση των εταιρειών απόκτησης και διαχείρισης απαιτήσεων. Αυτοί που είναι αποκλεισμένοι από το τραπεζικό σύστημα και, ήδη, τα δάνειά τους βρίσκονται σε εταιρείες διαχείρισης και απόκτησης απαιτήσεων, είναι και αυτοί οι οποίοι θα έχουν μεγαλύτερη ανάγκη να προσφύγουν στο Ταμείο Μικροπιστώσεων για να πάρουν αυτή τη ρευστότητα.

Ένα νομοσχέδιο, το οποίο ο ΣΥΡΙΖΑ δεν το έφερε ποτέ προς ψήφιση. Είναι άγνωστο το γιατί. Δεν καταλαβαίνουμε για ποιο λόγο, ενώ αφορά τις πολύ μικρές επιχειρήσεις που είναι το 97,4% του συνόλου των επιχειρήσεων στη χώρα, παραπέμπεται σε κοινή υπουργική απόφαση ο ακριβής κύκλος των δικαιούχων, κάτι που θα έπρεπε να είναι στο νόμο και όχι σε κοινή υπουργική απόφαση.

Θα έπρεπε οι μικροχρηματοδοτήσεις, πιθανότατα, να περιλαμβάνουν και συμπράξεις και συνέργειες των επιχειρήσεων. Παραμένει, πραγματικά, άγνωστο, η διάταξη που μιλάει για απαίτηση εγγυήσεων, τι ακριβώς περιγράφει. Αυτό είναι κάτι που πρέπει η εθνική αντιπροσωπεία να έχει μία εικόνα, τι είναι αυτό ακριβώς, πριν από τις μικροχρηματοδοτήσεις. Δεν υπάρχουν εμπράγματες εξασφαλίσεις, υπάρχει, όμως, απαίτηση εγγυήσεων.

Ένα νομοσχέδιο, το οποίο, πέρα από τις μικροπιστώσεις, για τις οποίες, επαναλαμβάνω, εμείς είμαστε θετικά διακείμενοι και είναι σαφές ότι, επί της αρχής, συμφωνούμε και θα το υπερψηφίσουμε, έχει διατάξεις για τις τιτλοποιήσεις. Είναι εδώ και ο κ. Ζαβός, ο οποίος είχε την ευγενή καλοσύνη να πει, ότι σε τακτά διαστήματα θα ενημερώνει την Αντιπροσωπεία για την πορεία των τιτλοποιήσεων, που γίνονται σε ένα περιβάλλον αυξημένης αβεβαιότητας, σε μία οικονομία που με βάση τη σημερινή μελέτη της «ERNEST YOUNG» η ύφεση θα είναι 9,5% σε ακαθάριστη προστιθέμενη αξία, ενώ με βάση τις μετριοπαθείς εκτιμήσεις θα κυμαίνεται από 7,5% - 8,5%, τουλάχιστον, συστημικών τραπεζικών ομίλων.

Για την επιδότηση στεγαστικών δανείων για πρώτη κατοικία παίζουν ρόλο οι τιτλοποιήσεις. Περιμένουμε το νέο «πτωχευτικό δίκαιο» για να δούμε τι θα περιλαμβάνει ο φορέας που θα αποκτά τα ακίνητα, αν, τελικά, θα είναι επ’ ωφελεία, των αδύναμων δανειοληπτών. Σε ότι αφορά στις τιμές ακινήτων, οι εκτιμήσεις μιλούν για μειωμένες αξίες, σε σχέση με τις, αρχικά, εκτιμώμενες για το 2020.

Η χώρα μας σύμφωνα με τη μελέτη DBRS είναι 3η , σε ότι αφορά στην εκτίμηση της αύξησης των μη εξυπηρετούμενων δανείων και προφανώς, αυτό οφείλεται και στις αναστολές των δόσεων, αλλά και στην παρεχόμενη ευελιξία από τις εποπτικές αρχές.

Η διάταξη που φέρνετε επεκτείνει την περίοδο χάριτος από 12 σε 24 μήνες για την επιβολή μείωσης της αμοιβής στους διαχειριστές τιτλοποιήσεων. Θα έχει, όμως, αξία να μας πει ο αρμόδιος Υπουργός, ποια είναι η πρόβλεψη του για την πορεία του σχεδίου «ΗΡΑΚΛΗΣ», γιατί την ίδια στιγμή, ο Διοικητής της Τράπεζας της Ελλάδος έχει πει και στην ακρόασή του ότι θεωρεί, ότι αυτό το μέτρο πρέπει να συμπληρωθεί με μία «bad bank», για μα μπορέσει να είναι αποτελεσματική η διαχείριση των μη εξυπηρετούμενων απαιτήσεων.

Έχετε διατάξεις στο σχέδιο νόμου που, προφανώς, ευνοούν την αποφυγή να γίνει ανακεφαλαιοποίηση των τραπεζών. Σε σχέση με την μεταβαλλόμενη φορολογία- επαναλαμβάνω- το 56% της κεφαλαιακής επάρκειας τραπεζών σήμερα είναι από την αναμενόμενη φορολογία.

Με την κατάργηση των ελάχιστων μερισμάτων που είναι μια Οδηγία και του SSM και της Ευρωπαϊκής Κεντρικής Τράπεζας και βεβαίως, ουσιαστικά, με τη θεσμοθέτηση των διατάξεων που ευνοούν το hive down, που δίνει τη δυνατότητα να μην εγγραφούν ζημιές στις τράπεζες που θα της υποχρέωναν σε αύξηση μετοχικού κεφαλαίου υπέρ του Δημοσίου.

Σε ότι αφορά στα αναδρομικά, είναι μία διάταξη που θεωρούμε ότι είναι ελλιπής. Εμείς ως Κίνημα Αλλαγής έχουμε αναδείξει το θέμα.

Έχουμε καταθέσει μία ερώτηση από τον Φλεβάρη, αλλά δεν έχουμε πάρει απάντηση. Υποψιάζομαι ότι λόγω κορονοϊού δεν δόθηκε απάντηση. Έρχεται, λοιπόν, μία διάταξη, η οποία θεωρούμε ότι είναι ελλιπής. Πραγματικά, αδικεί ανθρώπους για τους οποίους εκκαθαρίστηκαν χιλιάδες υποθέσεις, με αναδρομικές αποδοχές του οικονομικού έτους 2014, χωρίς να κληθούν οι φορολογούμενοι να υποβάλουν συμπληρωματικές δηλώσεις. Το πλαφόν 20% στις προσαυξήσεις αφορά όλους όσους το 2013 ήταν στο πρώτο έτος καταβολής σύνταξης. Κατά την άποψή μας, είναι ένα πολύ μικρό μέρος των δικαιούχων. Ίσως, θα πρέπει να επανεξετάσετε την επιβολή του 20% σε αυτούς που δεν ενημερώθηκαν.

Τέλος, σε ότι αφορά στον σημαντικό φόρο ΕΝ.Φ.Ι.Α. για αγροτεμάχια και γήπεδα εκτός σχεδίου και οικισμού, ξέρετε ότι πάγια θέση του Κινήματος Αλλαγής είναι η κατάργηση αυτού του σημαντικού φόρου και όχι η αναστολή για ένα χρόνο. Νομίζω ότι τώρα που ανασχεδιάζετε τη φορολογική πολιτική, ίσως, θα έπρεπε να το συμπεριλάβετε κι αυτό.

Θα έχουμε την ευκαιρία να το συζητήσουμε στην, κατ’ άρθρο, συζήτηση και στη β΄ ανάγνωση.

Εμείς, λοιπόν, ως Κίνημα Αλλαγής συμφωνούμε με το νομοσχέδιο που παρέχει τις μικροπιστώσεις ως τη μοναδική ευκαιρία, δυστυχώς, για ένα πολύ μεγάλο κομμάτι της επιχειρηματικότητας στη χώρα να έχει την πρόσβαση σε κεφάλαιο κίνησης. Κάνουμε έκκληση στην κυβέρνηση να δει, να ξανασχεδιάσει, να ενισχύσει μέτρα, όπως η επιστρεπτέα προκαταβολή, γιατί τα μηνύματα από την αγορά είναι πολύ ανησυχητικά και θα πρέπει και οι αποφάσεις να είναι γρήγορες και αποτελεσματικές.

Ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής)**: Ευχαριστούμε πολύ τον κ. Κατρίνη.

Το λόγο έχει ο κ. Συντυχάκης.

**ΕΜΜΑΝΟΥΗΛ ΣΥΝΤΥΧΑΚΗΣ (Ειδικός Αγορητής του Κομμουνιστικού Κόμματος Ελλάδος)**: Ευχαριστώ, κύριε Πρόεδρε.

Κυρίες και κύριοι συνάδελφοι, το παρόν σχέδιο νόμου περιλαμβάνει τρία μέρη: τη χορήγηση των μικροπιστώσεων και το πλαίσιο που τις διέπει, ρυθμίσεις του χρηματοπιστωτικού τομέα και διάφορες άλλες διατάξεις του Υπουργείου Οικονομικών, όπως, μεταξύ άλλων, ξεχωρίζουν τα αναδρομικά των συντάξεων που ταλαιπωρούν χιλιάδες συνταξιούχους από τα πρόστιμα και τις προσαυξήσεις που έχουν επιβληθεί.

Δυστυχώς, με την παρούσα διάταξη που εισάγεται στο σχέδιο νόμου δεν επιλύεται το πρόβλημα. Επίσης, ξεχωρίζει και η τροποποίηση του ν. 4364/2016 σχετικά με την Κοινοτική Οδηγία 97/2016 για θέματα ασφάλισης και αντασφάλισης.

Επιτρέψτε μου, όμως, σήμερα, κατά την α΄ ανάγνωση, να σταθώ στο πρώτο μέρος για τη χορήγηση των μικροχρηματοδοτήσεων.

Η χορήγηση αυτών των μικροπιστώσεων, δηλαδή, δανειακών ενισχύσεων μικρών ποσών, δεν είναι καινούργιο «φρούτο». Ήδη, κατατέθηκε και από τον ΣΥΡΙΖΑ. Και κατά το παρελθόν υπήρξαν προγράμματα υποτιθέμενης ενίσχυσης των πολύ μικρών επιχειρήσεων με αντίστοιχες αποφάσεις της Ευρωπαϊκής Ένωσης και κατευθύνσεις, οι οποίες έχουν υλοποιηθεί, στον έναν ή τον άλλο βαθμό, στα κράτη – μέλη.

Στην πράξη, απέκλειαν δεκάδες χιλιάδες πολύ μικρές επιχειρήσεις. Η Ευρωπαϊκή Ένωση ενίοτε ασχολείται με τις λεγόμενες πολύ μικρές επιχειρήσεις, καθώς αυτές αφορούν σημαντικό μέρος του συνολικού κοινωνικού κεφαλαίου κάθε χώρας. Σε ορισμένες χώρες, μάλιστα, η βαρύτητά τους είναι ακόμα πιο σημαντική, όπως στη χώρα μας. Με βάση στοιχεία της ίδιας της Ευρωπαϊκής Ένωσης, το 3ο τρίμηνο του 2016, το 96,8% των ελληνικών επιχειρήσεων είναι πολύ μικρές, δηλαδή, έως εννέα άτομα προσωπικό, έναντι του 93% στην Ευρωπαϊκή Ένωση, ποσοστό αρκετά αυξημένο.

Η ίδια η Εισηγητική Έκθεση επιβεβαιώνει του λόγου το αληθές, αφού για την κατάρτισή του, έχουν ληφθεί υπόψη οι κατευθύνσεις του Ευρωπαϊκού Κώδικα Καλής Πρακτικής για την παροχή μίκροπιστώσεων.

Σχετική προεργασία για το αντίστοιχο θεσμικό πλαίσιο, είχε γίνει και επί ΣΥΡΙΖΑ, όπως ακούσαμε και πριν από λίγο από τον Εισηγητή του ΣΥΡΙΖΑ. Είναι γεγονός, ότι, η Νέα Δημοκρατία, έρχεται να «χτίσει» πάνω στα «θεμέλια» που έβαλε ο ΣΥΡΙΖΑ, όχι μόνο σε αυτό το νομοσχέδιο. Και μάλιστα ο ΣΥΡΙΖΑ, το χαρακτηρίζει, ως «πυλώνα» της ελληνικής οικονομίας και, φυσικά, το στηρίζει και το Κίνημα Αλλαγής.

Για να δούμε, όμως, τις πραγματικές στοχεύσεις αυτών των διατάξεων και γιατί η Νέα Δημοκρατία, ο ΣΥΡΙΖΑ και το Κίνημα Αλλαγής, συγκλίνουν θετικά.

Στην αιτιολογική έκθεση αναφέρεται, ότι το σχέδιο νόμου έρχεται να καλύψει το κενό χρηματοδότησης που έχουν πολύ μικρές επιχειρήσεις, οι οποίες αντιμετωπίζουν πρόβλημα πρόσβασης σε τραπεζικό δανεισμό. Είναι δεδομένο ότι πρόκειται για εκείνες τις επιχειρήσεις, που συστηματικά αποκλείονται από τα, κατά καιρούς, χρηματοδοτικά «εργαλεία» μέσω μιας σειράς κριτηρίων που θέτουν τα διάφορα προγράμματα αλλά και οι ίδιες οι τράπεζες.

Αυτό επιβεβαιώνουν και τα ίδια τα στοιχεία, που έχουν δει το φως της δημοσιότητας, όσον αφορά ορισμένα χρηματοδοτικά «εργαλεία», που έχουν τεθεί σε λειτουργία αυτή την περίοδο.

Ενδεικτικά, στο μέτρο της επιστρεπτέας προκαταβολής, στην πρώτη φάση, μπήκαν περίπου 56.000 επιχειρήσεις. Ήταν, εξαρχής, εκτός οι αυτοαπασχολούμενοι χωρίς προσωπικό και στη δεύτερη φάση εντάχθηκαν και αυτοί. Στη δανειοδότηση, μέσω του Ταμείου Επιχειρηματικότητας 2, εντάχθηκαν, περίπου, 10.000, όπου, επίσης, δεν περιλαμβάνονται οι μικροί. Είναι δεδομένο ότι η πλειοψηφία τους δεν αφορά αυτοαπασχολούμενους χωρίς προσωπικό.

Στην πράξη το παρόν σχέδιο νόμου αποτελεί και έμμεση παραδοχή της Κυβέρνησης, ότι η πολυδιαφημισμένη στήριξη όλων των επιχειρήσεων μέσω των λεγόμενων οριζόντιων μέτρων στήριξης που λήφθηκαν λόγω Κορονοϊού, αφορούσε, για μία ακόμη φορά, τους λίγους και εκλεκτούς και όχι τη μεγάλη πλειοψηφία αυτοαπασχολούμενων και μικρών εμπόρων, βιοτεχνών και άλλων επαγγελματιών.

Σε γενικές γραμμές, τι προβλέπουν οι διατάξεις του πρώτου μέρους; Με την ίδρυση Ιδρυμάτων Ανωνύμων Εταιρειών για τη χορήγηση των μικροπιστώσεων, στην πράξη, οικοδομείτε, παράλληλα, άτυπα πιστωτικά Ιδρύματα με τη «βούλα» της Τράπεζας της Ελλάδος, αφού αυτή θα δίνει την άδεια λειτουργίας, με διάθεση αρχικού μετοχικού κεφαλαίου 400.000 ευρώ.

Και ποιοι θα είναι οι πρόθυμοι που θα μπουν στο παιχνίδι; Ήδη, έχουν δοθεί στο «φως» της δημοσιότητας ποιες εταιρείες ενδιαφέρονται, όπως εταιρείες πληρωμών, εταιρείες παροχής υπηρεσιών, εταιρείες κινητής τηλεφωνίας, εταιρείες στοιχημάτων, εταιρείες χρηματοοικονομικών υπηρεσιών, αλλά και κοινωφελή ιδρύματα, ακόμη και μεγάλες ναυτιλιακές εταιρείες.

Ως προς τους όρους της χορήγησης της μικροχρηματοδότησης, ενώ δεν παρέχεται εμπράγματη ασφάλεια από τον δικαιούχο, με βάση το άρθρο 17, παρ. 1, στην παρ. 3, στην ουσία, αυτό αναιρείται, αναφέροντας, ότι «το ίδρυμα μπορεί να απαιτεί εγγύηση πριν από τη χορήγηση της χρηματοδότησης». Δηλαδή, τι είδους εγγυήσεις; Να βάλει ενέχυρο μέρος της κινητής και ακίνητης περιουσίας; Θέλουμε περισσότερες εξηγήσεις, κύριε Υπουργέ, γύρω από αυτά τα ζητήματα.

Επιπλέον, αυτά τα ιδρύματα, θα χορηγούν μικροπιστώσεις με διάφορες μορφές ποσού, μέχρι του ποσού των εικοσιπέντε χιλιάδων (25.000)ευρώ σε δικαιούχους, όπως οι πολύ μικρές οντότητες, φυσικά πρόσωπα για τη σύσταση πολύ μικρών οντοτήτων και φυσικά πρόσωπα που ασκούν ατομική επιχειρηματική δραστηριότητα, καθώς και σε ευάλωτες κοινωνικές ομάδες, σε ανέργους, όσοι είναι σε αναστολή, ή έχει μειωθεί ο χρόνος εργασίας τους.

Κι εδώ τα πράγματα, είναι ασαφή. Ως δικαιούχοι αυτής της περίπτωσης αναφέρονται φυσικά πρόσωπα που ανήκουν σε ευάλωτες κοινωνικές ομάδες, δικαιούχοι προγραμμάτων εφαρμογής δημόσιας πολιτικής, καθώς και φυσικά πρόσωπα για κάλυψη δαπανών που σχετίζονται, άμεσα ή έμμεσα, με την εκπαίδευση ή μετεκπαίδευσή τους ή με σχέση μαθητείας.

Οι δυνητικοί δικαιούχοι αυτής της περίπτωσης θα καθοριστούν με κοινή υπουργική απόφαση των Υπουργείων Οικονομικών, Εργασίας και Κοινωνικών Υποθέσεων, καθώς και των, καθ’ ύλην, αρμοδίων κατά περίπτωση Υπουργών. Δηλαδή, ο κάθε Υπουργός και η κάθε κυβέρνηση θα κρίνει κάθε φορά ποιοι πληρούν τις προϋποθέσεις ένταξης σε αυτό το πρόγραμμα.

Οι εταιρείες αυτές μπορούν να συμμετέχουν σε προγράμματα χορήγησης μικροχρηματοδοτήσεων, με συνεπένδυση από το εθνικό ή το συγχρηματοδοτούμενο σκέλος του Προγράμματος Δημοσίων Επενδύσεων, καθώς και να λαμβάνουν εγγυήσεις από το ελληνικό δημόσιο, ενώ επιτρέπεται να μετέχει σε αυτά τα προγράμματα και η ελληνική αναπτυξιακή εταιρεία.

Κυρίες και κύριοι, η δεκαετής καπιταλιστική κρίση είχε άμεση αρνητική επίδραση και στην ίδια την οικονομική δραστηριότητα των αυτοαπασχολουμένων στην πλειοψηφία των κλάδων. Πολύ περισσότερο τώρα, με τη νέα πιο «βαθιά» παγκόσμια καπιταλιστική κρίση που ζούμε και, ήδη, επιταχύνεται λόγω και της πανδημίας και σε συνδυασμό με τη συνέχιση αντιλαϊκών πολιτικών, με τα πρόσφατα επαχθή μέτρα και τις Πράξεις Νομοθετικού Περιεχομένου, θα έχει ακόμα πιο δραματικές συνέπειες για τους αυτοαπασχολούμενους.

Πάρα πολλοί απ’ αυτούς ανεβαίνουν ένα «Γολγοθά» ρυθμίσεων, δόσεων με την εφορία και τις τράπεζες να τους κυνηγούν καθημερινά, σε συνδυασμό με τις καθημερινές ανάγκες επιβίωσης της οικογένειάς τους. Είναι αυτοί που μαζί με τους μισθωτούς, τη μικρομεσαία αγροτιά, πληρώνουν ακριβά το «μάρμαρο» της καπιταλιστικής κρίσης των προηγούμενων χρόνων και συνεχίζουν να υφίστανται τις συνέπειες των αντιλαϊκών πολιτικών και του οξυμένου ανταγωνισμού μεταξύ των μεγαλύτερων καπιταλιστικών επιχειρήσεων.

Τα μέτρα που έχει ανακοινώσει η Κυβέρνηση για τη στήριξη της οικονομίας είναι, τουλάχιστον, ανεπαρκή μπροστά στο μέγεθος των οικονομικών συνεπειών που αντιμετωπίζουν χιλιάδες αυτοαπασχολούμενοι, είτε γιατί οι ίδιοι έχουν κλείσει τις μικροεπιχειρήσεις τους λόγω των έκτακτων μέτρων, είτε λόγω της δραματικής μείωσης της οικονομικής δραστηριότητας που «αγκαλιάζει» όλους τους κλάδους.

Τα μέτρα και οι ενισχύσεις αφορούν, κυρίως, την ικανοποίηση των απαιτήσεων των μεγάλων επιχειρηματικών ομίλων, προσφέροντάς τους «ζεστό», «σπαρταριστό» χρήμα και άλλες διάφορες διευκολύνσεις.

Μπορεί η Κυβέρνηση να δίνει αναστολή στις προθεσμίες για μία σειρά οικονομικές υποχρεώσεις στην εφορία, στα ταμεία, στις τράπεζες, ωστόσο αυτές θα επιστρέψουν πολλαπλάσιες το, αμέσως, επόμενο διάστημα. Χιλιάδες είναι αυτοί που θα δουν τα χρέη τους να αυξάνονται, που θα δυσκολεύονται να ανταποκριθούν στις υποχρεώσεις τους, οι οποίες συγκεντρώνονται στους, αμέσως, επόμενους μήνες. Υπάρχει το ενδεχόμενο να υπάρξουν και κλεισίματα επιχειρήσεων και δεκάδες χιλιάδες νέοι άνεργοι.

Παραμένει η συσσώρευση χρεών και οικονομικών υποχρεώσεων των αυτοαπασχολούμενων. Το ίδιο και οι αυστηροποιημένες πολιτικές είσπραξης, οι ηλεκτρονικοί πλειστηριασμοί, τα «κόκκινα» δάνεια. Σε κάθε περίπτωση, χιλιάδες αυτοαπασχολούμενοι χωρίς προσωπικό και μικροεπιχειρήσεις θα συνεχίσουν, βέβαια, να δίνουν τη «μάχη» της επιβίωσης με διαφοροποιήσεις, βέβαια, από κλάδο σε κλάδο.

Για τους παραπάνω λόγους απορρίπτουμε τη λογική των οριζόντιων μέτρων στήριξης που έχει ανακοινώσει η Κυβέρνηση, μέσω ανακοίνωσης των ΚΑΔ που εντάσσονται στα έκτακτα μέτρα και την καλούμε να προχωρήσει άμεσα σε ουσιαστικά μέτρα στήριξης αυτών που έχουν, πραγματικά, ανάγκη ακόμα και επιβίωσης.

Τα παραπάνω πιστεύουμε ότι τα λαμβάνει υπόψη της η Κυβέρνηση. Γι’ αυτό άλλωστε, παράλληλα με τα υπόλοιπα μέτρα που προβάλλει ότι πήρε, για παράδειγμα επιστρεπτέα προκαταβολή, επίδομα ειδικού σκοπού, αναστολή φορολογικών και ασφαλιστικών υποχρεώσεων κ.α., αναδεικνύει ότι με το μέτρο των μικροπιστώσεων λύνει το πρόβλημα της ρευστότητας των πολύ μικρών επιχειρήσεων.

Το συγκεκριμένο, όμως, μέτρο δεν δίνει μόνιμη ουσιαστική διέξοδο για την πλειοψηφία των αυτοαπασχολούμενων και των μικροεπαγγελματιών. Στην καλύτερη περίπτωση, ποσά έως 25.000 ευρώ μπορεί να λειτουργήσουν ως ένα κεφάλαιο επανεκκίνησης ή να βοηθήσουν να μετατεθούν χρέη προς τα πίσω χρονικά.

Όμως, στις συνθήκες αβεβαιότητας που, ήδη, δημιουργεί η κρίση και οι χαμηλοί τζίροι στους περισσότερους κλάδους, η αποπληρωμή αυτών των δανείων μικρών ποσών θα έρθουν να προστεθούν ως ένας ακόμη «βραχνάς» για πολύ μικρές επιχειρήσεις που λειτουργούν με πολύ χαμηλούς τζίρους, ούτως η άλλως και με δεδομένο ότι ένα σημαντικό τμήμα μικρών παραμένει χρεωμένο από τα προηγούμενα χρόνια, ενώ διατηρούνται όλα εκείνα τα μέτρα που «συμπιέζουν» τα εισοδήματα των αυτοαπασχολούμενων και μικροεπαγγελματιών, δηλαδή, η φορολόγηση από το πρώτο ευρώ, η προκαταβολή φόρου, ο ΕΝ.Φ.Ι.Α. και άλλα πολλά.

Με βάση τα παραπάνω απαιτείται -και αυτή είναι η θέση του Κ.Κ.Ε.- ένας συνδυασμός μέτρων που να περιορίζουν τα προβλήματα και να διαμορφώνουν ορισμένες προϋποθέσεις επιβίωσης για το, αμέσως, επόμενο διάστημα.

Πρώτον, η επανένταξη των αυτοαπασχολούμενων στο αφορολόγητο όριο των 12.000 ευρώ.

Δεύτερον, η διαγραφή τμήματος των χρεών προς τις τράπεζες και την εφορία.

Τρίτον, η απαλλαγή των αυτοαπασχολούμενων από την καταβολή εισφορών ατομικής ασφάλισης για το διάστημα Φλεβάρη – Μάη, χωρίς απώλεια συνταξιοδοτικών δικαιωμάτων και για τους επόμενους μήνες, με το Κράτος να καλύπτει, πλήρως, τις ασφαλιστικές, συνταξιοδοτικές και εισφορές υγείας, με δυνατότητα χορήγησης ασφαλιστικής ικανότητας.

Τέταρτον, κατάργηση του τέλους επιτηδεύματος, της καταβολής του ΕΝ.Φ.Ι.Α. και της προκαταβολής φόρου, κατ’ αρχήν για τα έτη 2019 - 2020, στην προοπτική, βέβαια, οριστικής κατάργησής τους.

Χωρίς αυτά η αναστολή των φορολογικών υποχρεώσεων, απλά, μεταθέτει τα αδιέξοδα για το αμέσως επόμενο διάστημα.

Ωστόσο, η Κυβέρνηση, όπως και η προηγούμενη του ΣΥΡΙΖΑ, αρνείται συστηματικά να προχωρήσει στα παραπάνω μέτρα στήριξης, επιβεβαιώνοντας ότι δεν σκοπεύει να δώσει λύση στα πραγματικά προβλήματα των αυτοαπασχολουμένων. Η μόνιμη επωδός είναι «δεν αντέχει η οικονομία». Βέβαια, αυτή «συντρίβεται» κάτω από τον «χορό» των δισεκατομμυρίων που έχει στηθεί για να σωθούν και να ανακάμψουν τα κέρδη των μεγάλων επιχειρηματικών ομίλων.

Για μία ακόμη φορά, οι αυτοαπασχολούμενοι θα βρεθούν από την πλευρά αυτών που θα πληρώσουν τη «νύφη» μέσω της φοροαφαίμαξης, της διαρκούς περιστολής κοινωνικών δικαιωμάτων και παροχών.

Σε κάθε περίπτωση, οι διατάξεις του παρόντος σχεδίου νόμου δεν εξασφαλίζουν καμία ουσιαστική προστασία στον δανειολήπτη και από αυτή την άποψη, θα τον «φορτώσετε» με νέα «βάρη», επί της ουσίας, τα οποία θα προστεθούν στα, ήδη, υπάρχοντα. Δηλαδή, πάτε να τον βάλετε σε νέες περιπέτειες.

Οι όροι δανειοδότησης θα είναι «κομμένοι και ραμμένοι» στις απαιτήσεις των πιστωτικών ιδρυμάτων. Δεν λαμβάνεται καμία πρόβλεψη, σε σχέση με σημαντικές πλευρές της δανειοδότησης, όπως το προβλεπόμενο επιτόκιο, η διαδικασία ανεξόφλητων οφειλών, ενώ σε περίπτωση μη εξυπηρετούμενης οφειλής θα εφαρμόζονται οι διαδικασίες που προβλέπονται στον Κώδικα Δεοντολογίας Τραπεζών.

Δεν είναι απορίας άξιο, γιατί δίνεται η δυνατότητα ίδρυσης ιδιωτικών ιδρυμάτων χορήγησης δανείων των πιστώσεων; Ο κ. Γεωργιάδης, πριν από μέρες, είχε πει ότι με αυτόν τον τρόπο περιορίζεται η τοκογλυφία. Υπάρχει και αντίλογος σε αυτό, ότι έτσι όπως το κάνετε, εκεί θα οδηγηθούμε και μάλιστα στη νόμιμη τοκογλυφία και με τη «βούλα» της Τράπεζας της Ελλάδος.

Κατ’ αρχήν, αν ήθελε η Κυβέρνηση να μην «πέφτουν» οι αυτοαπασχολούμενοι και τα λαϊκά στρώματα στα «νύχια» τοκογλύφων, ας έπαιρνε ουσιαστικά μέτρα στήριξης, όπως αυτά τα οποία σας ανέφερα προηγουμένως.

Επιπλέον, γιατί δεν μπορούν αυτές οι χρηματοδοτήσεις αυτές να διοχετευθούν μέσω συγκεκριμένων κρατικών προγραμμάτων, προσαρμοσμένων στις ανάγκες των μικρών επιχειρήσεων με χαμηλά επιτόκια; Αν και θα μπορούσε αυτό να γίνει, στην πράξη δεν το κάνετε.

Αντίθετα, τα ιδρύματα αυτά θα έχουν τη δυνατότητα πρόσβασης σε «ζεστό» χρήμα μέσω ΕΣΠΑ, μέσω του Προγράμματος Δημοσίων Επενδύσεων, το οποίο θα προωθούν στους ενδιαφερόμενους και βεβαίως θα έχουν και το αντίστοιχο ποσοστό κέρδους εγγυημένο από το Κράτος, χωρίς καμία απολύτως χασούρα. Σίγουρη, δηλαδή, κερδοφορία.

Στην πράξη, πρόκειται για ένα καθαρό «δωράκι» προς αυτές τις επιχειρήσεις.

Αυτά για σήμερα, κύριε Πρόεδρε. Στις επόμενες συνεδριάσεις θα δούμε και τις πλευρές που εισάγει το συγκεκριμένο σχέδιο νόμου.

Ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Κι εμείς ευχαριστούμε τον κ. Συντυχάκη. Το λόγο έχει ο κ. Βιλιάρδος.

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Ελληνικής Λύσης):** Κυρίες και κύριοι συνάδελφοι, κύριοι Υπουργοί, θα ξεκινήσω με την ερώτηση που έκανα χθες στον Υφυπουργό Οικονομικών, σχετικά με την «καλή» και «κακή» τράπεζα που δρομολογεί η Eurobank, στην οποία το Δημόσιο από 93,55% των μετοχών της που διέθετε το 2013, σήμερα διαθέτει, μόλις, 1,4% μέσω του ΤΧΣ, του Ταμείου Χρηματοπιστωτικής Σταθερότητας, που ανήκει και αυτό στους ξένους.

Πρόκειται λοιπόν για μία «ληστεία», νόμιμη βέβαια, εις βάρος των Ελλήνων, ενώ υπάρχει μία διάταξη στο σημερινό νομοσχέδιο, στο άρθρο 28, η οποία έγινε, ακριβώς, επειδή κάναμε τη συγκεκριμένη ερώτηση.

Εν προκειμένω, με το τέχνασμα hive down, η τράπεζα θα διασπαστεί σε μία «καλή» τράπεζα, στην οποία θα μεταφερθεί το σύνολο των καθαρών περιουσιακών στοιχείων της αρχικής, δηλαδή, οι καταθέσεις, τα καλά δάνεια, οι συμμετοχές και λοιπά, οπότε θα συνεχίσει να κερδοσκοπεί και θα μπορεί να πουληθεί, καθώς, επίσης, σε μία «κακή», που θα είναι η εισηγμένη στο Χρηματιστήριο, στην οποία θα παραμείνουν τα «κόκκινα» δάνεια και ο αναβαλλόμενος φόρος, που τελικά θα χαθεί, όπως χάθηκαν τα προηγούμενα 40 δισεκατομμύρια ευρώ των Ελλήνων, ή θα χαθούν τα επόμενα 12 δισεκατομμύρια ευρώ του σχεδίου «Ηρακλής», ή, τουλάχιστον, ένα μεγάλο μέρος από αυτά.

Προφανώς, θα τη μιμηθούν και οι τρεις άλλες μεγάλες τράπεζες, εάν πετύχει το τέχνασμα.

Η ερώτηση μου ήταν, εάν θεωρούσε ο Υπουργός τη συγκεκριμένη διαδικασία έννομη και ηθική. Η απάντηση του Υφυπουργού ήταν πως είναι νόμιμη, σύμφωνα, μεταξύ άλλων, με πρόσφατο νομοσχέδιο. Τι σημαίνει, όμως, αλήθεια «νόμιμη»; Απλούστατα, το ότι έχει ψηφιστεί ένας ανάλογος νόμος στη Βουλή με τους 158 Βουλευτές που διαθέτει η Κυβέρνηση. Τίποτα περισσότερο και τίποτα λιγότερο.

Επομένως, οφείλουμε να προσέχουμε πολύ όταν νομοθετούμε, αν και τελικά η Βουλή ψηφίζει, ό,τι φέρνει η Κυβέρνηση που έχει την πλειοψηφία ή καλύτερα, αυτοί που ελέγχουν τη χώρα μας.

Στο σημερινό νομοσχέδιο τώρα, αυτού του είδους οι εταιρείες παροχής μικροπιστώσεων, δεν είναι καινούργιες, αφού υπήρχαν πριν από 150 χρόνια στη Γερμανία, ως ένα συνεταιριστικό μοντέλο, βασιζόμενο στο αξίωμα της αλληλεγγύης. Το 1971, δρομολογήθηκε κάτι ανάλογο στο Τόγκο και το 1976 στο Μπαγκλαντές. Ήταν πάντοτε οι αναπτυσσόμενες οικονομίες. Από αυτό το μοντέλο έγιναν γνωστές, λόγω του ιδρυτή τους, του κ. Yunus, που πήρε το 2006 το Βραβείο Νόμπελ Ειρήνης.

Στην Ευρώπη, εμφανίστηκαν το 1990, όταν λόγω της ανεργίας ήθελαν πολλοί να ιδρύσουν μία δική τους επιχείρηση και χρειάζονταν χρηματοδότηση, χωρίς να διαθέτουν τις απαιτούμενες, από τις τράπεζες, εγγυήσεις.

Στην Ολλανδία, δημιουργήθηκε το μοντέλο thia gatha. Στη Γαλλία, ιδρύθηκε το 1989 η εταιρεία κοινής ωφέλειας ADIE, που έδινε ετήσια 10.000 μικροπιστώσεις σε ανέργους, ενώ στη Γερμανία, δόθηκε από την κυβέρνηση το 2010 η εντολή σε έναν κρατικό οργανισμό να δημιουργήσει κάτι ανάλογο, γεγονός που συνέβη, ενώ το 2015 ανέλαβε αυτές τις δραστηριότητες η GRENKE BANK.

Εν τω μεταξύ, έχουν δημιουργηθεί ηλεκτρονικές πλατφόρμες «peer to peer» για τέτοια δάνεια σε όλο τον κόσμο, που δεν βλέπουμε καθόλου στο νομοσχέδιο, ενώ στην ουσία ο στόχος ήταν να καταπολεμηθεί η τοκογλυφία, αν και οι τόκοι στα μικροδάνεια υπερβαίνουν σε πάρα πολλές χώρες το 30%.

Στις Ηνωμένες Πολιτείες, το P2P Lending εμφανίστηκε το 2006 με τη δημιουργία της πλατφόρμας Prosper μετά του Lending Club. Και οι δύο παρουσίασαν «εκρηκτική» άνοδο τα χρόνια μετά την κρίση του 2008, όταν υπήρχε έλλειψη ρευστότητας στην αγορά. Εντούτοις, δέχτηκαν κριτική και αμφισβήτηση, όταν οι δανειολήπτες δεν μπορούσαν να αποπληρώσουν τα δάνειά τους. Πολύ επιτυχής ήταν και η πλατφόρμα Sofi για φοιτητικά δάνεια. Πρόκειται, όμως, για ένα διαφορετικό οικονομικό μοντέλο από αυτό που έχουμε σήμερα.

Υπάρχουν, πάντως, διεθνώς πολλοί που στηρίζουν αυτές τις εταιρείες, όπως μία θυγατρική της Παγκόσμιας Τράπεζας, η KFW στη Γερμανία, η Ευρωπαϊκή Τράπεζα Ανοικοδόμησης και Ανάπτυξης, ένα αναπτυξιακό κεφάλαιο του Τζορτζ Σόρος και πολλοί άλλοι.

Τέλος, ο αριθμός όσων λαμβάνουν τέτοια δάνεια διεθνώς, υπολογιζόταν μέχρι πρόσφατα, στα 150 με 200 εκατομμύρια ανθρώπους, το συνολικό ποσό στα 70 εκατομμύρια δολάρια και οι εταιρείες στις 70 χιλιάδες. Oπότε, φαίνεται πώς πρόκειται για κάτι που λογικά δρομολογείται στην Ελλάδα, ως συνήθως με καθυστέρηση δεκαετιών.

Οφείλουμε τώρα να σημειώσουμε εδώ πως εμείς, ως Ελληνική Λύση, είμαστε εναντίον των δανείων για καταναλωτικούς σκοπούς, αφού δεν δημιουργούνται οι προϋποθέσεις εξυπηρέτησης και αποπληρωμής τους, όπως συμβαίνει με τα επενδυτικά δάνεια, ειδικά στην Ελλάδα σήμερα, όταν οι προβλέψεις μας για το μέλλον δεν είναι καθόλου ευοίωνες. Οπότε, κάποιος που έχει ανάγκη δανεισμού σήμερα, ασφαλώς, δεν θα ευρίσκεται σε καλύτερη κατάσταση στο μέλλον. Άρα, δεν θα μπορεί να αποπληρώσει τα δάνεια που παίρνει.

Συνεχίζοντας, το σημερινό νομοσχέδιο παρουσιάστηκε ως «ευεργετικό» για τη δοκιμαζόμενη ελληνική οικονομία και επιχειρηματικότητα, ενώ όταν υποβλήθηκε στη διαβούλευση είχε 30 άρθρα, φτάνοντας, τελικά, στα 22, αφού από το άρθρο 23 έως το άρθρο 46, έχει, εντελώς, διαφορετικές διατάξεις. Γιατί, αλήθεια, περικόπηκαν τόσα άρθρα; Δεν τα είχε μελετήσει σωστά η Κυβέρνηση;

Πρόκειται, πάντως, για ένα ανεπαρκές σχέδιο νόμου που δεν λύνει σε καμιά περίπτωση τα προβλήματα της οικονομίας μας, ούτε την έλλειψη ρευστότητας που προκάλεσε η κρίση -και εννοώ τα τελευταία 10 χρόνια- η κρίση που δεν σταμάτησε ποτέ. Ο Υπουργός Οικονομικών, θριαμβολογεί για την ύφεση, ύψους 0,9% του πρώτου τριμήνου, χωρίς να την συγκρίνει με την ανάπτυξη 4% που είχε υποσχεθεί, αλλά με την ύφεση των άλλων χωρών της Ευρωπαϊκής Ένωσης.

Προσποιείται, λοιπόν, πως δεν γνωρίζει ότι η Ελλάδα έχει υποστεί μία πτώση του ΑΕΠ της, της τάξεως του 25% τα τελευταία χρόνια ,όταν οι άλλες χώρες, όχι μόνο δεν είχαν ύφεση, αλλά αναπτύχθηκαν πάνω από 10%. Μας είναι αδύνατον, πάντως, να αιτιολογήσουμε τη γενικότερη αισιοδοξία της Κυβέρνησης, αφού δεν προκύπτει από κανένα, απολύτως, οικονομικό μέγεθος, από κανέναν αριθμό.

Σύμφωνα με τους ορισμούς του παρόντος, στο άρθρο 2, η μικροπίστωση αφορά ποσό ανώτατου ύψους 25.000 ευρώ και χορηγείται αποκλειστικά κατά τις διατάξεις του σχεδίου νόμου. Δεν πρόκειται για κάτι καινούριο, αφού δίνονται, ήδη, μικρά δάνεια, έως και 25.000 ευρώ για αγρότες μέσω του Ευρωπαϊκού Ταμείου Επενδύσεων, σε συνεργασία, βέβαια, με ορισμένες τράπεζες στα πλαίσια του προγράμματος «PROGRESS», καθώς, επίσης του προγράμματος της Ευρωπαϊκής Ένωσης για την Απασχόληση και την Κοινωνική Καινοτομία, το γνωστό ως EaSI, όπως θα τα καταθέσουμε στα Πρακτικά αργότερα όλα μαζί.

Εκτός αυτού, κάποιες οργανώσεις, προσφέρουν ανάλογα μικροδάνεια για τη μικρή επιχειρηματικότητα, όπως η Μ.Κ.Ο. «Action Finance (AFI)», με μεγάλη ανάλογη εμπειρία στο εξωτερικό, σε συνεργασία με τη «Συνεταιριστική Κρήτης», όπως θα καταθέσουμε, επίσης, στα Πρακτικά, ενώ υπάρχει και η «microSTARS» του Κέντρου Επιχειρηματικής και Πολιτιστικής Ανάπτυξης που ιδρύθηκε από τον Σ.Β.Β.Ε. και το Σ.Ε.Β.Ε.. Θα το καταθέσουμε, επίσης, στα Πρακτικά.

Μικροπιστώσεις, πάντως για αγρότες, προβλέπονται και με το άρθρο 23 της Π.Ν.Π. από τις 13/04 του 2020. Διαπιστώσαμε, όμως, πως σε μία προηγούμενη τέτοια προσπάθεια, στάθηκε εμπόδιο ο «ΤΕΙΡΕΣΙΑΣ», ο οποίος θα ενημερώνεται και από αυτό το νομοσχέδιο. Θέλουμε να ρωτήσουμε, λοιπόν, εάν θα δρα αποτρεπτικά, εάν θα εμποδίζει, δηλαδή, τον δανεισμό αυτού του είδους;

Περαιτέρω, κατά το άρθρο 17, τα δάνεια μπορεί να έχουν διάρκεια αποπληρωμής από ένα έως δέκα χρόνια, οπότε αποκλείονται τα σύντομα δάνεια για μισθωτούς, όπως οι προκαταβολές μισθών, κάτι που θεωρούμε, εξαιρετικά, αρνητικό.

Από την άλλη πλευρά, δεν τίθεται όριο στο επιτόκιο που είναι, ήδη, πολύ υψηλό στην Ελλάδα, οπότε μπορεί να οδηγήσει σε αισχροκέρδεια, όπως, άλλωστε, συμβαίνει και με τις τράπεζες της χώρας μας.

Δεν υπάρχει όριο ούτε στη «μόχλευση» κεφαλαίου, ενώ διαπιστώσαμε πώς αποσύρθηκε η προϋπόθεση που υπήρχε στη διαβούλευση για δάνεια έως πέντε φορές το κεφάλαιο. Γιατί, αλήθεια, συνέβη αυτό;

Αποσύρθηκε, επίσης, η απαγόρευση στο αρχικό σχέδιο να εκδίδουν οι εταιρείες αυτές ομόλογα, να χορηγούν πιστώσεις που εξαρτώνται από την αγοραπωλησία των μετοχών ή των εταιρικών μεριδίων του ιδρύματος μικροπιστώσεων, να προσελκύουν από το κοινό καταθέσεις και να παρέχουν υπηρεσίες μεταφοράς χρημάτων.

Γιατί συνέβη; Σημαίνει πώς θα επιτρέπεται να ενεργούν πια με αυτόν τον τρόπο οι συγκεκριμένες εταιρείες; Παρεμπιπτόντως, οφείλουμε να σημειώσουμε πως τα μικροδάνεια είναι αντικείμενο αρνητικών κριτικών διεθνώς, επειδή οδήγησαν πολλούς ανθρώπους στην Ινδία, σε μία «παγίδα» χρέους, με αποτέλεσμα τις μαζικές αυτοκτονίες, όπως θα καταθέσουμε στα Πρακτικά, επίσης.

Το μεγάλο πρόβλημα του σχεδίου νόμου είναι οι δικαιούχοι των μικροπιστώσεων, στο άρθρο 15, οι οποίοι, είναι οι εξής. Πρώτον, επιχειρηματικά δάνεια κεφαλαίου κίνησης, χρηματοδοτικής μίσθωσης και εγγυήσεων, για, ουσιαστικά, ατομικές επιχειρήσεις και φυσικά πρόσωπα. Ειδικότερα, ο ορισμός «πολύ μικρή οντότητα» που βλέπουμε στο νομοσχέδιο είναι, κατά την έννοια, της παρ. 2, του άρθρου 2, του ν. 4308/2014, εταιρείες με σύνολο ενεργητικού έως 350.000, με τζίρο έως 700.000 και με μέσο όρο απασχολουμένων κατά τη διάρκεια της περιόδου τα 10 άτομα.

Δεύτερον, φυσικά πρόσωπα που ανήκουν σε ευάλωτες κοινωνικά ομάδες, δικαιούχοι προγραμμάτων εφαρμογής δημόσιας πολιτικής, καθώς, επίσης, φυσικά πρόσωπα για την κάλυψη δαπανών που σχετίζονται, άμεσα ή έμμεσα, με την εκπαίδευση ή μετεκπαίδευση ή σχέση μαθητείας.

Ως ευάλωτες ομάδες δε, θεωρούνται οι οικονομικοί μετανάστες και διάφορες άλλες κατηγορίες Ελλήνων, όπως ΑΜΕΑ, εξαρτημένοι, άστεγοι ή αυτοί που διαβιούν σε συνθήκες φτώχειας, όπως θα καταθέσουμε στα Πρακτικά, με το τελευταίο να έχει πολύ μεγάλα περιθώρια ερμηνείας.

Παραδόξως, επίσης, οι μετανάστες, παράνομοι ή μη, που έχουν καταθέσει αίτηση ασυλίας, προτού καν εγκριθεί. Έτσι, μένει εκτός ένας μεγάλος αριθμός μικρομεσαίων επιχειρήσεων και άλλων Ελλήνων. Σημειώνουμε πως 7 στους 10 Έλληνες δεν έχουν αποταμιεύσεις ούτε 1.000 ευρώ, ενώ ένας στους πέντε εργάζεται με μισθό χαμηλότερο από τον κατώτατο, κάτω από 500 ευρώ το μήνα, δηλαδή, σε συνθήκες μερικής απασχόλησης.

Ένα επόμενο πρόβλημα είναι ο έλεγχος των εταιρειών μικροπιστώσεων από την Τράπεζα της Ελλάδος, από ένα μη κρατικό ίδρυμα, όταν σε άλλες χώρες ο έλεγχος τους γίνεται από οργανισμούς του δημοσίου. Όλοι γνωρίζουμε ότι η Τράπεζα της Ελλάδος δεν έχει καμία σχέση με το Κράτος.

Παράλληλα, ενώ υπήρχε στο αρχικό σχέδιο η πρόβλεψη να λαμβάνει κάποιο τέλος, κάποια αμοιβή η Τράπεζα της Ελλάδος για την εποπτεία που θα ασκούσε, αποσύρθηκε. Εάν ισχύει, αναρωτιόμαστε από πού πηγάζει η γενναιοδωρία της Τράπεζας της Ελλάδος. Δεν μας έχει συνηθίσει σε κάτι τέτοιο. Μήπως θα επιβαρυνθεί η υπόλοιπη κοινωνία μέσω χρεώσεων στα κανονικά δάνεια;

Πρόβλημα είναι, επίσης, η μη αναφορά σε δανεισμό P2P, μέσω ηλεκτρονικής πλατφόρμας, δηλαδή, παρά το ό,τι η Ελλάδα αποτελεί εξαίρεση στην Ευρώπη, σημειώνοντας πως στην Αγγλία τα δάνεια από τέτοιες πλατφόρμες φτάνουν στο 27%, όπως θα καταθέσουμε στα Πρακτικά.

Ανεξάρτητα, τώρα, από το σχέδιο νόμου, έχουμε κάποια ένδειξη σχετικά με το εάν θα υπάρξει χρηματοδότηση, η οποία δεν είναι καθόλου εύκολη λόγω της επιστροφής της ύφεσης και της μειωμένης ρευστότητας της αγοράς; Ελπίζουμε, πάντως, να μην σχεδιάζεται η χρηματοδότηση από το Πρόγραμμα Δημοσίων Επενδύσεων, όπως δίνεται η δυνατότητα με το άρθρο 22. Δεν είναι δυνατόν, να χρηματοδοτεί το Πρόγραμμα Δημοσίων Επενδύσεων τα πάντα, από την Παιδεία έως την Υγεία και τις κατασκευές, εκτός από τις πραγματικές επενδύσεις, εκτός από την παραγωγή, που είναι απαραίτητη στην Ελλάδα.

Κλείνοντας, το νομοσχέδιο περιέχει μία σειρά από άλλες ρυθμίσεις, με σημαντικότερη αυτή για το hive down των τραπεζών, στο άρθρο 28, όπως αναφέραμε στην αρχή. Επίσης, και κάποια άλλα θέματα του Υπουργείου Οικονομικών, όπως οι μηνιαίες άδειες κυκλοφορίας οχημάτων, λογιστικά και φορολογικά θέματα, τραπεζική νομοθεσία και λοιπά, που θα αναλύσουμε, όταν αναφερθούμε, επί των άρθρων.

Για την ψήφιση του νομοσχεδίου επιφυλασσόμαστε στην Ολομέλεια. Ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Το λόγο έχει ο κ. Αρσένης.

**ΚΡΙΤΩΝ - ΗΛΙΑΣ ΑΡΣΕΝΗΣ (Ειδικός Αγορητής του ΜέΡΑ 25):** Ευχαριστώ, κύριε Πρόεδρε.

Κύριες και κύριοι Βουλευτές, κύριοι Υφυπουργοί. Θα ήταν σημαντικό να ήταν εδώ ο κ. Υπουργός, ο κ. Σταϊκούρας. Λυπάμαι που απουσιάζει από την Αίθουσα, κατά τη διάρκεια της ομιλίας των περισσότερων ομιλητών.

Όταν το 1980 έμπαινε η Ελλάδα στην ΕΟΚ είχε κάποια χαρακτηριστικά που την έκαναν, πραγματικά, πολυπόθητη. Είχαμε ένα τεράστιο ποσοστό ιδιοκατοίκησης, πολύ χαμηλό ιδιωτικό χρέος και μία μεγάλη «δίψα» για καταναλωτικά αγαθά. Είχαμε, δηλαδή, δάνεια να χρεωθούμε, σπίτια να χάσουμε και ξένα προϊόντα να αγοράσουμε. Ήμασταν το τέλειο θύμα. Σήμερα, πλέον, έχουμε βιώσει την πολλαπλή χρεοκοπία Κράτους, τραπεζών, ιδιωτικού τομέα, νοικοκυριών.

Είναι το, επιπλέον, ιδιωτικό χρέος η λύση; Πολύ αμφιβάλλουμε. Για την ακρίβεια, είμαστε σίγουροι πως δεν είναι. Προτείνετε δάνεια έως 25.000 με αποπληρωμή έως 10 χρόνια. Μου θυμίζει, πραγματικά, τα φοιτητικά δάνεια στην Αμερική. Ένα μεγάλο πρόβλημα με την υπερχρέωση των φοιτητών εκεί και των νέων εργαζομένων, αλλά και σε άλλες περιοχές του κόσμου, για τους αυτοαπασχολούμενους. Ακόμα, όμως και στην Αμερική, υπάρχει η συγχώνευση χρέους, εφόσον τα έσοδα από τον μισθό για τα πρώτα χρόνια της επαγγελματικής πορείας ενός νέου φοιτητή ή εργαζόμενου, είναι κατώτερα από ένα επίπεδο. Η διαχείριση εκεί γίνεται, κυρίως, από τράπεζες.

Εδώ, έχουμε οποιονδήποτε θα έχει 500.000 ευρώ και αυτό δημιουργεί «σκιές» τοκογλυφίας και «σκιές» «ξεπλύματος» χρήματος. Για ποιους κάνετε, τελικά, την κρίση ευκαιρία; Είναι ένα ερώτημα που πρέπει να απαντηθεί από την Κυβέρνηση σε αυτές τις συνεδριάσεις και μέχρι να ψηφιστεί το νομοσχέδιο. Θα το θέτουμε ξανά και ξανά.

Εμείς σας καλούμε, πραγματικά, να ενισχύσετε τους μικρούς επιχειρηματίες, τους αυτοαπασχολούμενους και τα νοικοκυριά. Υπάρχει ένας βασικός τρόπος που μπορείτε να το κάνετε. Σταματήσετε το σχέδιό σας για τα «κόκκινα δάνεια» που δυσφημεί τον «Ηρακλή». Το σχέδιο που την εποχή του «Μένουμε σπίτι», θα οδηγήσει στην έξωση και στην απώλεια της κατοικίας τους χιλιάδες οικογένειες, χιλιάδες πολίτες, χιλιάδες νοικοκυριά.

Αυτό που, ο κ. Σταϊκούρας, δεσμεύτηκε στο τελευταίο Eurogroup να συνεχίσει, εκεί όπου δεσμεύτηκε και για το νέο Μνημόνιο με δημοσιονομική προσαρμογή πάνω του 10% για το 2021, πείτε μας, τι σημαίνει για την Ελλάδα πρωτογενή πλεονάσματα το 2021; Γι’ αυτά δεσμευτήκατε με το ομόφωνο ψήφισμα, με την ομόφωνη απόφαση του Eurogroup.

Αυτή είναι η ουσία που πρέπει να συζητάμε όλοι μας εδώ μέσα, αυτή είναι η ουσία που, δυστυχώς, σύντομα θα συζητάμε, διότι θα έχουμε ένα νέο Μνημόνιο, το οποίο θα είναι πολύ «βαρύτερο» από οτιδήποτε άλλο έχει έρθει, με μία δημοσιονομική προσαρμογή πολύ μεγαλύτερη από οποιαδήποτε άλλη έχει δεσμευτεί ελληνική κυβέρνηση να κάνει μέσω των μνημονίων.

Ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Κυρίες και κύριοι συνάδελφοι σας ενημερώνω ότι οι φορείς οι οποίοι έχουν κληθεί για αύριο είναι οι εξής: Εμπορικός Σύλλογος Αθηνών, Εμπορικό και Βιομηχανικό Επιμελητήριο Αθηνών, Ελληνική Συνομοσπονδία Εμπορίου και Επιχειρηματικότητας, ΓΕΣΒΕΕ, ΕΚΠΟΙΖΩ, Οικονομικό Επιμελητήριο της Ελλάδος, Ενιαίο Δίκτυο Συνταξιούχων, Ελληνική Ένωση Τραπεζών, Εργατικό Κέντρο Αθηνών και Πανελλήνια Ομοσπονδία Συνταξιούχων ΕΦΚΑ.

Το λόγο έχει ο κύριος Ζαββός.

**ΓΕΩΡΓΙΟΣ ΖΑΒΒΟΣ (Υφυπουργός Οικονομικών):** Κύριε Πρόεδρε, κυρίες και κύριοι Βουλευτές, η Κυβέρνηση παραμένοντας συνεπής στη δέσμευσή της για ανάπτυξη και δημιουργία νέων θέσεων εργασίας, με παράλληλη ενίσχυση των ευάλωτων κοινωνικών ομάδων φέρνει στη Βουλή αυτό το νομοσχέδιο για τις μικροχρηματοδοτήσεις το οποίο και συζητάμε.

Θα ήθελα να πω, καθώς και ορισμένοι προλαλήσαντες, ότι το νομοσχέδιο αυτό έρχεται να «θεραπεύσει», ακριβώς, μία καίρια αδυναμία του τραπεζικού συστήματος που είναι η προσαρμογή του στις ανάγκες των μικρομεσαίων επιχειρήσεων, ιδιαίτερα σε αυτή την περίοδο. Η χρηματοδότηση των μικρομεσαίων επιχειρήσεων αποτελεί ακόμα, δυστυχώς, την «αχίλλειο πτέρνα» του τραπεζικού μας συστήματος.

Οι στόχοι του νομοσχεδίου είναι, κυρίως, η διευκόλυνση έναρξης και ανάπτυξης νέων επιχειρηματικών δραστηριοτήτων, η ένταξη στο σύστημα παραγωγικής οικονομικής δραστηριότητας ενός μεγάλου τμήματος ενεργού πληθυσμού και βέβαια, η κρίση την οποία περνάμε, ανανεώνει το αίτημα του περιορισμού του κοινωνικού αποκλεισμού. Γι’ αυτό και με κάθε μέσο η Κυβέρνηση αποσκοπεί στην ενίσχυση των ανέργων και των ευάλωτων κοινωνικών ομάδων.

Θα ήθελα να πω ότι η συγκυρία είναι κρίσιμη γιατί θα πρέπει να «ξαναχτιστεί» ο κοινωνικός ιστός, να ξαναδημιουργηθεί το κοινωνικό κεφάλαιο, δηλαδή, το ανθρώπινο, το οικονομικό, το φυσικό, που είναι όλο εκείνο το φάσμα των σχέσεων που διατρέχουν τις κοινότητες και στηρίζουν και ενισχύουν την κοινωνία. Κυρίως, πρέπει να ανασυντάξουμε και την τοπική κοινωνία.

Είναι περίοδος -στην μετά κρίση- ανάγκης ανάταξης της οικονομίας, που πρέπει να τονωθούν οι κρίσιμοι αρμοί του κοινωνικού συμβολαίου που θα «χτιστεί», έχοντας υπόψη τις δύο «τραυματικές» εμπειρίες των κρίσεων, πάνω σε τρεις πυλώνες το κράτος, τον ιδιωτικό τομέα και τον κοινωνικό τομέα, που θα πρέπει να ξαναβρούν ένα νέο σημείο ισορροπίας και να μεγιστοποιήσουν τις συνέργειες που χρειάζονται για να αντιμετωπίσουμε τις νέες προκλήσεις της ψηφιακής μετάβασης και της βιώσιμης «πράσινης» ανάπτυξης.

Κύριε Πρόεδρε, ακούσαμε ότι το νομοσχέδιο αυτό βρισκόταν, ήδη, σαν σκέψη αρκετά παλαιότερα, με αναφορά, ήδη, στην Κυβέρνηση του 2013, που ο τότε Υπουργός Ανάπτυξης άρχισε να ετοιμάζει τα πρώτα σχέδια, καθώς και τα σχέδια εκείνα που ανέπτυξε και έφερε σε διαβούλευση η προηγούμενη Κυβέρνηση, αλλά, όμως, δεν τέλειωσαν ποτέ.

Θα ήθελα να εστιάσω σε μερικές βασικές παρατηρήσεις και έπειτα να απαντήσω σε ορισμένες ερωτήσεις και παρατηρήσεις, δίνοντας διευκρινίσεις στις παρεμβάσεις των Βουλευτών.

Το νομοσχέδιο αυτό προτείνει χρηματοδοτήσεις για τις πιστώσεις μέχρι τα 25.000 ευρώ ανά δικαιούχο, οι οποίες, όμως, θα συνοδεύονται αναγκαστικά με την παροχή συμβουλευτικών υπηρεσιών που αφορούν στην εκπαίδευση και στήριξη των δανειοληπτών, οι οποίοι θέλουν να ξεκινήσουν μία νέα εργασία, μία νέα δουλειά. Το θεωρούμε ένα πολύ σημαντικό σημείο, δεδομένου ότι ενισχύει, ακριβώς, αυτούς που σήμερα αποκλείονται από τη δυνατότητα πρόσβασης στο τραπεζικό σύστημα και τη δυνατότητα δημιουργίας κάποιας νέας εργασίας.

Για τη μορφή που παίρνει έχει προταθεί η ανώνυμος εταιρεία. Είναι θέμα το οποίο, προφανώς, μπορούμε να συζητήσουμε και στις αυριανές, κατ’ άρθρο, αναλύσεις. Χαρακτηριστικό σημείο του νομοσχεδίου, όμως, είναι ότι δεν απαιτεί για τους παρόχους των μικροπιστώσεων να ζητούν εμπράγματες ασφάλειες. Αυτό, ακριβώς, το διαφοροποιεί από τις κλασικές τραπεζικές παροχές πιστώσεων, όπου γίνεται πιο δυσχερής η πρόσβαση για κάποιον που δεν διαθέτει αυτές τις εμπράγματες ασφαλίσεις, αλλά δίνεται η δυνατότητα στον πάροχο να ζητήσει ατομικές, παραδείγματος χάρη, ασφαλίσεις, που είναι η δυνατότητα κάποιου εγγυητή. Νομίζω ότι με αυτό απαντώ σε μία σειρά ερωτημάτων τα οποία ετέθησαν προηγουμένως.

Το νομοσχέδιο παρέχει ένα πλαίσιο αδειοδότησης και εποπτείας από την Τράπεζα της Ελλάδος για πέντε λόγους. Πρώτον, γιατί νομίζουμε ότι η Τράπεζα της Ελλάδας διαθέτει την τεχνογνωσία, την εμπειρία και τις υποδομές εκείνες, ώστε να επιτελέσει αποτελεσματικά το έργο της. Η εναλλακτική σκέψη ορισμένων για επιτροπή και συναπόφαση διαφόρων Υπουργείων δεν νομίζουμε ότι ήταν σκόπιμη, γιατί δεν υπάρχει, ακριβώς, η αντίστοιχη τεχνογνωσία στα Υπουργεία αυτά.

Η Τράπεζα της Ελλάδος επίσης – ο τρίτος λόγος – ασκεί παρεμφερείς δραστηριότητες και αρμοδιότητες, όπως είναι η εποπτεία χρηματοδοτικών ιδρυμάτων, οι εταιρείες leasing, factoring, εταιρείες διαχείρισης και εποπτεύει και την Αναπτυξιακή Τράπεζα.

Ο τέταρτος λόγος είναι ότι η Τράπεζα της Ελλάδος εποπτεύει τις τράπεζες και στα περισσότερα κράτη μέλη της Ευρωπαϊκής Ένωσης. Στην εποπτεία των τραπεζών ανήκει και η εποπτεία των παρόχων μικροπιστώσεων.

Ο πέμπτος λόγος είναι ότι ο θεσμός των μικροχρηματοδοτήσεων αποβλέπει στη δημιουργία μιας «υγιούς» επιχειρηματικής νοοτροπίας και αυτός είναι ένας από τους λόγους τους οποίους θέλουμε η Τράπεζα να ασκήσει την εποπτεία της. Ο πιο βασικός λόγος είναι ότι η Τράπεζα της Ελλάδος ασκεί τον έλεγχο κατά του «ξεπλύματος» χρήματος και αυτός είναι ένας από τους λόγους ο οποίος προστίθεται, ήδη, στους λόγους που νομίζουμε ότι είναι το κατάλληλο όργανο.

Θα ήθελα να πω ότι, ήδη, στη διαβούλευση στην προηγούμενη Κυβέρνηση η Τράπεζα της Ελλάδος προτείνεται ως ο κατάλληλος εποπτικός οργανισμός.

Κύριε Πρόεδρε, θα σταχυολογήσω, πολύ σύντομα, ορισμένες παρατηρήσεις για να απαντήσω και στις ερωτήσεις. Σε ότι αφορά στο γιατί δεν γίνεται η αξιολόγηση της καταλληλότητας όλων των μελών των διοικητικών συμβουλίων και της ειδικής συμμετοχής μετόχων. Στις συζητήσεις που είχαμε για εννέα μήνες, καταλήξαμε στο συμπέρασμα, ότι δεν χρειάζεται να αξιολογούνται όλα τα μέλη του διοικητικού συμβουλίου, καθώς τα ιδρύματα χρηματοδοτήσεων δεν δέχονται καταθέσεις. Δηλαδή, δεν θέτουν σε κίνδυνο τη συστημική σταθερότητα του συστήματος.

Για το θέμα της εταιρικής μορφής, λέω και πάλι, ότι προτείνουμε την ανώνυμη εταιρεία.

Ετέθη σαν ερώτηση, γιατί να απευθύνεται και μόνο σε πολύ μικρές επιχειρήσεις. Νομίζουμε ότι αυτός είναι, κατ’ εξοχήν, ο σκοπός αυτού του νομοσχεδίου και γενικά της φιλοσοφίας των μικροπιστώσεων, γιατί, προφανώς, είχαμε και πιέσεις να υπάρξει η δυνατότητα μεγαλύτερων χρηματοδοτήσεων ή δυνατότητα χρηματοδοτήσεων χωρίς συμβουλευτικές υπηρεσίες, αλλά αυτό δεν θα απευθυνόταν στα κριτήρια και στη φιλοσοφία την οποία επιτελεί το νομοσχέδιο αυτό.

Ο ορισμός του επιτοκίου και, ενδεχομένως, ο περιορισμός του, είναι ένα θέμα σημαντικό. Θα μπορούσαμε -και σας καλώ όλους- να σκεφτούμε διάφορους τρόπους, βάσει των οποίων μπορούμε να ζητήσουμε κάποια αναφορά του επιτοκίου. Παραδείγματος χάρη, να βρίσκεται κοντά στο επιτόκιο του άλλου τραπεζικού δανεισμού.

Άλλο ένα θέμα είναι η έλλειψη εμπράγματων ασφαλίσεων, αλλά η έλλειψη αυτή και πάλι μπορεί να καλυφθεί με ατομικές ασφαλίσεις, δίνοντας τη δυνατότητα κάποιου εγγυητή.

Τώρα, θα ήθελα να κάνω ορισμένες σύντομες παρατηρήσεις, που αφορούν αφενός, στην πορεία του «ΗΡΑΚΛΗ» που έθεσαν ορισμένοι Βουλευτές, αφετέρου σε θέματα που αφορούν στο hide down, που προηγουμένως ανέφερε ο κ. Βιλιάρδος.

Όσον αφορά στον «ΗΡΑΚΛΗ», θα ήθελα να πω ότι βρίσκεται σε μία, εξαιρετικά, καλή περίοδο, δεδομένου ότι, μολονότι περνούμε μία κρίση, οι συστημικές τράπεζες, ήδη, προχωρούν συστηματικά για να ενταχθούν στον «ΗΡΑΚΛΗ», ώστε να έχουμε, αυτή τη χρονιά, την ένταξη και των τεσσάρων, κάτι που θα σηματοδοτήσει, μέσα σε ένα μεσοπρόθεσμο χρονικό διάστημα, τη δυνατότητα μείωσης, τουλάχιστον, κατά 30 δισ. ευρώ των «κόκκινων» δανείων.

Σε ότι αφορά στην παρατήρηση για τον εταιρικό μετασχηματισμό, τον οποίο, ήδη, μία συστημική τράπεζα και άλλες συστημικές τράπεζες θα επιτελέσουν, καθ’ ότι τον έχουν αναγγείλει, στο άμεσο χρονικό διάστημα, όπως απάντησα και χθες στην Επίκαιρη Ερώτηση, νομίζουμε ότι αυτό είναι, καθ’ όλα, νόμιμο.

Επίσης, με τη διάταξη του άρθρου 28, την οποία φέρνουμε, διευκρινίζουμε οποιεσδήποτε, ενδεχομένως, αμφιβολίες υπάρχουν, ότι διασφαλίζονται, πλήρως, τα συμφέροντα και του Ταμείου Χρηματοπιστωτικής Σταθερότητας και, προφανώς, τα συμφέροντα του Δημοσίου. Υπάρχει μεν στην προηγούμενη τράπεζα το λεγόμενο holding που μπαίνουν τα «κακά» δάνεια, στη δε νέα λειτουργούσα τράπεζα μεταφέρεται και ο αναβαλλόμενος φόρος.

Άρα, νομίζουμε ότι δεν υπάρχει κανένα πρόβλημα και σε κάθε περίπτωση, οι διευκρινίσεις και οι τροπολογίες, τις οποίες φέρνουμε στο άρθρο 28, νομίζουμε ότι απαντούν σε όλα αυτά τα ερωτήματα, τα οποία ετέθησαν.

Θα ήθελα να πω κλείνοντας, ότι έχουμε πάρει όλες τις αναγκαίες εκείνες ασφαλιστικές δικλείδες, ώστε να διασφαλιστεί με όλο το νομοθέτημα, με όλες τις προβλέψεις εταιρικής διακυβέρνησης , που θα πρέπει να έχουν οι πάροχοι, η δυνατότητα της Τράπεζας της Ελλάδος να ασκεί την αδειοδότηση και, επίσης, την εποπτεία, ώστε να μειωθεί, κατά το ανθρωπίνως δυνατό, η περίπτωση να υπάρξουν στρατηγικοί κακοπληρωτές. Δεν είναι αυτός ο σκοπός του νομοσχεδίου και έχει ληφθεί υπόψη αυτό, κυρίως, σε όλες τις διατάξεις.

Κύριε Πρόεδρε, θα ήθελα να πω ότι το νομοσχέδιο αυτό έχει μία μικρή προϊστορία. Ελπίζω ότι θα μας δώσει τη δυνατότητα να υπάρξουν οι αναγκαίες «ζυμώσεις» και η αναγκαία σύγκλιση που χρειάζεται, ώστε να «υιοθετήσουμε» αυτόν τον, πραγματικά, για την Ελλάδα πρωτοποριακό θεσμό, μέσα σε μία σύμπνοια εθνική, ώστε να δώσουμε τη δυνατότητα σε αυτό το νέο θεσμό, ο οποίος πιστεύουμε, πλήρως, ότι ανταποκρίνεται σε νέες και κρίσιμες ανάγκες αυτής της εποχής, να επιτελέσει το έργο του και να στεφθεί με επιτυχία.

Σας ευχαριστώ, κύριε Πρόεδρε.

Στο σημείο αυτό γίνεται η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Αμανατίδης Γεώργιος, Αμυράς Γεώργιος, Αναστασιάδης Σάββας, Βολουδάκης Κωνσταντίνος - Μανούσος, Βούλτεψη Σοφία, Δημοσχάκης Αναστάσιος, Ιατρίδη Τσαμπίκα (Μίκα), Καββαδάς Αθανάσιος, Καλαφάτης Σταύρος, Καλογιάννης Σταύρος, Καρασμάνης Γεώργιος, Κεδίκογλου Συμεών (Σίμος), Κελέτσης Σταύρος, Κοντογεώργος Κωνσταντίνος, Λιβανός Παναγιώτης – Σπυρίδων (Σπήλιος), Μακρή Ζωή (Ζέττα), Μπούγας Ιωάννης, Μπουκώρος Χρήστος, Παπαδημητρίου Χαράλαμπος (Μπάμπης), Ρουσόπουλος Θεόδωρος, Σαλμάς Μάριος, Σπανάκης Πέτρος - Βασίλειος, Στύλιος Γεώργιος, Τσαβδαρίδης Λάζαρος, Αλεξιάδης Τρύφων, Γκιόλας Ιωάννης, Παππάς Νικόλαος, Μαμουλάκης Χαράλαμπος (Χάρης), Μωραΐτης Αθανάσιος (Θάνος), Ξανθόπουλος Θεόφιλος, Παπαδόπουλος Αθανάσιος, Παπανάτσιου Αικατερίνη, Συρμαλένιος Νικόλαος, Τζάκρη Θεοδώρα, Τσακαλώτος Ευκλείδης, Φλαμπουράρης Αλέξανδρος, Χατζηγιαννάκης Μιλτιάδης, Αρβανιτίδης Γεώργιος, Κατρίνης Μιχαήλ, Λοβέρδος Ανδρέας, Σκανδαλίδης Κωνσταντίνος, Κομνηνάκα Μαρία, Μανωλάκου Διαμάντω, Συντυχάκης Εμμανουήλ, Βιλιάρδος Βασίλειος, Χήτας Κωνσταντίνος και Αρσένης Ηλίας - Κριτών.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ευχαριστούμε κι εμείς τον κύριο Ζαββό. Ευχαριστούμε πολύ, κύριε Υπουργέ, για την εισήγησή σας και για τις εξηγήσεις που δώσατε.

Το λόγο έχει ο κ. Αναστασιάδης .

**ΣΑΒΒΑΣ ΑΝΑΣΤΑΣΙΑΔΗΣ:** Σας ευχαριστώ, κύριε Πρόεδρε. Κυρίες και κύριοι συνάδελφοι, η παγκόσμια κοινότητα συνταράχτηκε και συνεχίζει να συνταράσσεται από μία πρωτόγνωρη υγειονομική κρίση. Ποτέ στη διεθνή κοινότητα δεν είχε εφαρμοστεί γενικό lockdown και αυτό έχει τη σημασία του. Αποτέλεσμα, αυτής της κρίσης, αυτής της πρωτόγνωρης κρίσης, ήταν να πληγεί βαθιά και η παγκόσμια οικονομία.

Τη χώρα μας, η κρίση αυτή τη βρήκε σε μία δύσκολη στιγμή, μετά την έξοδό της από μία δεκαετή κρίση και σε μία περίοδο, κατά την οποία δεν μπόρεσε να ξεπεράσει τις «πληγές» της δεκαετούς οικονομικής κρίσης.

Παρά τις μεγάλες δυσκολίες που είχε και η χώρα μας, η Κυβέρνηση διαχειρίστηκε με μεγάλη επιτυχία αυτή την πρωτόγνωρη υγειονομική κρίση και κατάφερε με τις έγκαιρες, αποφασιστικές και τολμηρές παρεμβάσεις της να κατατάξει τη χώρα μας σε μία από τις ασφαλέστερες χώρες σε όλο τον κόσμο. Αυτό έχει τη σημασία του, διότι θα ενισχύσει στη συνέχεια και την οικονομία, γιατί όταν η χώρα παρέχει ασφάλεια στους επισκέπτες, βεβαίως, θα κινηθεί και η οικονομία μας, ο Τουρισμός άμεσα, όπως τον εξήγγειλε, πριν από δύο μέρες, ο Πρωθυπουργός από την Σαντορίνη.

Με την ίδια αποφασιστικότητα, την ίδια ετοιμότητα και το ίδιο σχέδιο αντιμετωπίζει, βεβαίως, και τις οικονομικές επιπτώσεις από την κρίση. Αποτέλεσμα της δυναμικής παρέμβασης που κάνει είναι ότι με τη σωστή διαχείριση από την αρχή, καταφέραμε να ξεπεράσουμε την υποχρέωση των πρωτογενών πλεονασμάτων και, βεβαίως, να εντάξουμε για πρώτη φορά τη χώρα μας στην ποσοτική «χαλάρωση», κάτι που είναι πάρα πολύ σημαντικό για να αντιμετωπίσουμε αυτήν την κρίση.

Η οικονομία, βεβαίως, μετά την υγειονομική κρίση, περνάει προσωρινά σε μία, εντελώς, διαφορετική φάση. Στηρίζεται περισσότερο στην κρατική παρέμβαση και στη δημιουργία αμυντικών γραμμών, έτσι ώστε να μπορέσουν να διασφαλιστούν και οι υφιστάμενες θέσεις εργασίας και να στηριχθεί η κοινωνία, η επιχειρηματικότητα και η οικονομία να σταθεί στα «πόδια» της.

Αυτό το σχέδιο νόμου έρχεται να συμπληρώσει όλα τα προηγούμενα μέτρα και όλες τις προηγούμενες πρωτοβουλίες που πήρε η Κυβέρνηση. Το νομοσχέδιο που συζητάμε στην Επιτροπή, το νομοσχέδιο για τις μικροχρηματοδοτήσεις, που χρηματοδοτεί πολύ μικρές επιχειρήσεις, φυσικά πρόσωπα, ευάλωτες κοινωνικές ομάδες ή την επιθυμία φυσικών προσώπων να δημιουργήσουν νέες επιχειρήσεις.

Αυτό, έρχεται να ενισχύσει τη ρευστότητα στην αγορά, να στηρίξει τις υφιστάμενες θέσεις εργασίας, αλλά να δημιουργήσει και νέες θέσεις εργασίας. Είναι πολύ σημαντικό αυτό το νομοσχέδιο, διότι οι αυτές επιχειρήσεις αυτές, αυτά τα φυσικά πρόσωπα, δεν μπορούσαν να έχουν πρόσβαση στα πιστωτικά ιδρύματα, διότι δεν είχαν τις εμπράγματες διασφαλίσεις. Έρχεται, λοιπόν, αυτό το νομοσχέδιο, χωρίς εμπράγματες διασφαλίσεις, να χρηματοδοτήσει τις δράσεις αυτές.

Δεν θα αναφερθώ στα τεχνικά θέματα, δηλαδή στον τρόπο ίδρυσης των ιδρυμάτων μικροχρηματοδοτήσεων, στον τρόπο εποπτείας, στον τρόπο αδειοδότησης. Αυτά έχουν ελεγχθεί και νομίζω ότι αν υπάρχουν ατέλειες ή αρρυθμίες μπορούν να διορθωθούν στη συνέχεια.

Θα σταθώ στη φιλοσοφία της Κυβέρνησης και στην απόφαση της Κυβέρνησης να στηρίξει την κοινωνία, να στηρίξει τις ευάλωτες ομάδες, να στηρίξει τα φυσικά πρόσωπα, να στηρίξει την οικονομία, για να έρθει, όσο πιο γρήγορα γίνεται, η ανάκαμψη.

Το ό,τι το νομοσχέδιο κινείται σε θετική κατεύθυνση, το ό,τι το νομοσχέδιο ήρθε να καλύψει ένα κενό χρόνων που δεν υπήρχε στη χώρα μας, το ό,τι το νομοσχέδιο ενισχύει ομάδες κοινωνικές, οι οποίες ποτέ δεν μπορούσαν να έχουν πρόσβαση στο τραπεζικό σύστημα, διότι δεν μπορούσαν να έχουν τις εμπράγματες διασφαλίσεις, αποδεικνύεται και από τη στάση της Αντιπολίτευσης, που με τον ένα ή τον άλλο τρόπο συναινεί. Άλλωστε, και η προηγούμενη Κυβέρνηση, όπως ελέχθη, είχε εισηγηθεί ένα παρόμοιο, αν όχι όμοιο νομοσχέδιο.

Θεωρώ, λοιπόν, ότι το νομοσχέδιο αυτό και η πρωτοβουλία του οικονομικού επιτελείου της Κυβέρνησης και του Πρωθυπουργού προστίθενται στα θετικά και είμαι βέβαιος ότι θα έχει τα αποτελέσματα που προσδοκούμε. Δηλαδή, τη δυναμική αντιμετώπιση της οικονομικής κρίσης και τη στήριξη της οικονομίας μας.

Σας ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ευχαριστούμε πολύ και εμείς.

Τον λόγο έχει, η κ. Παπανάτσιου.

**ΑΙΚΑΤΕΡΙΝΗ ΠΑΠΑΝΑΤΣΙΟΥ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, θα κάνω αναφορά σε μερικά σημεία του νομοσχεδίου, τα υπόλοιπα θα τα συζητήσουμε διεξοδικά στις επόμενες συνεδριάσεις της Επιτροπής και στην Ολομέλεια.

Τα ιδρύματα μικροπιστώσεων τίθενται εκτός του νομοθετικού πλαισίου προστασίας καταναλωτή, το οποίο βάσει και ευρωπαϊκών οδηγιών περιλαμβάνει τα χρηματοπιστωτικά ιδρύματα.

Είναι ένα ερώτημα, που το ανέφερε και ο κ. Υπουργός, πώς η Τράπεζα της Ελλάδος θα ανταποκριθεί σε αυτές τις υποχρεώσεις, οι οποίες περιλαμβάνουν την επιβολή κυρώσεων για καταχρηστικούς όρους σε συμβάσεις με αθέμιτες πρακτικές.

Επίσης, ένα άλλο ζήτημα που θα πρέπει να δούμε, αναφέρθηκε και πάλι από τον κ. Υπουργό, έχει να κάνει με τη μορφή των ιδρυμάτων μικροπιστώσεων που περιορίζονται στις ανώνυμες εταιρείες. Άκουσα που το συζητάτε. Θα ήθελα να μην αποκλείεται η δυνατότητα και στα συνεταιριστικά εγχειρήματα, γιατί τίθεται και ένα ζήτημα στρατηγικής. Πρόκειται για μία, αμιγώς, κερδοσκοπική δραστηριότητα; Εδώ θα πρέπει να το συζητήσουμε, γιατί αν είναι έτσι, τότε και η σύνδεση με το Πρόγραμμα Δημοσίων Επενδύσεων ή η υποβολή υποχρεώσεων παροχής συμβουλευτικών υπηρεσιών, δεν συμβιβάζεται εύκολα με τις λοιπές διατάξεις του νόμου. Περιμένω τις επόμενες μέρες στις συζητήσεις της Επιτροπής να δούμε αν θα μπορέσει να διευρυνθεί.

Κάτι άλλο που θεωρώ λίγο αρνητικό, είναι το πλήθος των εγκυκλίων που μπαίνει στο νομοσχέδιο. Φοβάμαι ότι υπάρχει ένας κίνδυνος να λειτουργήσει το πλαίσιο λίγο αργά και λόγω της πανδημίας είναι πολύ απαραίτητο, αυτή τη στιγμή, στις επιχειρήσεις να προχωρήσει πάρα πολύ γρήγορα.

Θα αναφερθώ, στο άρθρο 30. Πρόκειται για ρύθμιση που κινείται σε δύο επίπεδα. Εισάγει μία γενική ρύθμιση, που με βάση την έλλειψη φορολογικής υποχρέωσης και το υπολογιστικό λάθος της διοίκησης, δίνει τη δυνατότητα, είτε απευθείας οίκοθεν από τη διοίκηση, είτε με αίτηση του πολίτη, να ακυρώνονται πράξεις προσδιορισμού φόρου και πράξη διοικητικού διορθωτικού προσδιορισμού φόρου και πρόστιμα. Ειδικότερα, το δεύτερο επίπεδο ρυθμίζει το θέμα που δημιουργήθηκε με την αναδρομική απόδοση συντάξεων.

Μετά από αλλεπάλληλες παρατάσεις, έρχεται μία ρύθμιση. Ειδικά για τις πράξεις που εκδόθηκαν το 2019 προβλέπεται ξεχωριστή διαδικασία που «σπάει» σε αρκετές υποκατηγορίες. Θέλουμε να δούμε πώς θα δουλέψει και πώς θα λειτουργήσει, ώστε να μην υπάρχουν περαιτέρω προβλήματα με τους συνταξιούχους πολίτες. Δημιουργεί μία έκπτωση σε ποσοστό 20% οριζόντια. Πρέπει να δούμε, αν είναι αρκετό, ποιους ευνοεί και ποιους όχι.

Αναιρεί τις πράξεις επιβολής προστίμου που αφορούν χρήσεως το 2013, τα 100 ευρώ για μία τροποποιητική δήλωση.

Εφόσον, τροποποιείται το άρθρο 36 και το άρθρο 42 του Κώδικα, τι θα συμβεί με, τυχόν, επιστροφές φόρου σε παλαιότερες χρήσεις; Μήπως αυτό πρέπει να το διευκρινίσετε και να αναφερθεί ρητά;

Επίσης, σε ότι αφορά στη μείωση του ΕΝ.Φ.Ι.Α., είναι κάτι γνωστό από πέρυσι, αλλά θα το επαναλάβουμε και φέτος. Δίνεται η εξαίρεση από τον συμπληρωματικό φόρο για τα αγροτεμάχια. Θετικό είναι, το κάναμε κι εμείς όλα τα προηγούμενα χρόνια και συνεχίζει να υπάρχει.

Επεκτείνεται η περσινή ρύθμιση, η οποία αντικατέστησε τη δική μας. Εδώ, έχουμε τις ενστάσεις μας, τις είχαμε και πέρσι. Φέτος, όμως, πολύ περισσότερο, γιατί η πανδημία έπληξε την οικονομία και οι επιλογές της Κυβέρνησης δεν την προστάτευσαν, ούτε ενίσχυσαν τα εισοδήματα των πολιτών. Με αυτό το δεδομένο, η Κυβέρνηση της Νέας Δημοκρατίας επιλέγει τον πιο ανώδυνο τρόπο να γλυτώσει την αντίδραση που θα επέφερε η μη επέκταση της μείωσης για το 2020. Δυστυχώς, όμως, και φέτος η μεθοδολογία είναι ίδια.

Η Νέα Δημοκρατία αυτοαναιρέθηκε για την «καταστροφή» που επέφερε η διακυβέρνηση του ΣΥΡΙΖΑ και ανακάλυψε 200 εκατομμύρια πέρσι, ενώ επέκτεινε ταξικά τη δική μας ρύθμιση. Οι πολίτες, των οποίων οι περιουσίες έχουν αξία 1 εκατομμύριο και πάνω, 14.000, περίπου, ήταν την προηγούμενη χρονιά, θα δουν έκπτωση 10%, ποσό που είναι μαθηματικά μεγαλύτερο από την όποια έκπτωση λάβουν οι ιδιοκτήτες ακινήτων αξίας 60.000 έως 80.000 ευρώ.

Θα ήθελα να ρωτήσω, από τη στιγμή που βλέπω ότι η μικρή, η μεσαία και η πολύ μικρή επιχείρηση είναι εκείνες, οι οποίες έχουν το μεγαλύτερο πρόβλημα από την πανδημία και έχουν πληγεί περισσότερο, γιατί επιμένετε να δώσετε εκπτώσεις στις πολύ μεγάλες περιουσίες; Γιατί δεν μπορείτε να δώσετε κάτι περισσότερο στη μικρή, μεσαία και στην πολύ μικρή επιχείρηση και στα μικρά ακίνητα, στις μικρές περιουσίες, στις μεσαίες περιουσίες;

Στην περίοδο που διανύουμε, η εν λόγω μείωση της περιουσίας, άνω του 1 εκατ. είναι προκλητική, όταν, μάλιστα, οι υψηλές περιουσίες, όχι μόνο πάνω από 1 εκατ., αλλά και οι λιγότερο υψηλές, μπορούν να αποπληρώσουν τις υποχρεώσεις τους, ενώ κάποιοι άλλοι δεν μπορούν να αποπληρώσουν και αναφέρετε ότι «λεφτόδεντρα» δεν υπάρχουν. Υπάρχουν, όμως, για τις πολύ μεγάλες περιουσίες;

Είναι κάτι που μας προβληματίζει και προβληματίζει και τον ελληνικό λαό. Θα δείτε και τις αντιρρήσεις που θα υπάρχουν. Με το ίδιο δημοσιονομικό κόστος θα μπορούσατε να δώσετε μεγαλύτερη μείωση στις μικρές και μεσαίες περιουσίες.

Σας θυμίζω, ότι κατά τη συζήτηση του φορολογικού νομοσχεδίου το 2019, καταθέσαμε δύο τροπολογίες που δεν έγιναν αποδεκτές. Να ξαναθυμίσω ότι, η πρώτη αφορούσε στα ποσοστά των εκπτώσεων με έμφαση στην αύξηση της μείωσης για τις μικρές και μεσαίες ιδιοκτησίες, σε αντίθετη λογική με την λογική της Κυβέρνησης. Η δεύτερη, αφορούσε την απαλλαγή του ΕΝ.Φ.Ι.Α. για τα ακίνητα των μόνιμων κατοίκων σε νησιά κάτω των 1.000 κατοίκων και με συνολικό εισόδημα ως 60.000 ευρώ.

Με τα προβλήματα που υπάρχουν και με τον Τουρισμό και τα μικρά νησιά πλήττονται ακόμη περισσότερο, γιατί δεν προχωράτε σε αυτές τις δικαιότερες τροποποιήσεις ειδικά στην παρούσα εποχή;

Είναι σημαντική η λογική της επιβράβευσης μέσω της αίτησης 25%, σε όσους κατέβαλαν, εμπρόθεσμα, τις υποχρεώσεις τους, παρά την πανδημία. Τι θα γίνει, όμως, με τη συντριπτική πλειοψηφία των πολιτών, που πιεζόμενοι οικονομικά, δεν κατάφεραν να ανταπεξέλθουν στις οφειλές τους; Δεν φαίνεται μέχρι σήμερα να δίνετε ευκαιρία σε όσους βρίσκονται σε αδυναμία. Αντιθέτως, βλέπουμε να μεταθέτετε το πρόβλημα στο μέλλον με παρατάσεις.

Ακούσαμε τον κ. Πρωθυπουργό να προχωρά σε εξαγγελία ρύθμισης για τα χρέη που γεννήθηκαν μέσω πανδημίας και αναμένουμε την υλοποίηση της εξαγγελίας για να δούμε με ποιους όρους και πώς θα εφαρμοστεί αυτή.

Το δελτίο τύπου που ήρθε από το Υπουργείο Οικονομικών, έρχεται σε αντίθεση με τις εξαγγελίες του Πρωθυπουργού. Το μόνο σίγουρο, πάντως, είναι ότι ο κόσμος της αγοράς «βράζει». Έχουμε επαφές συνέχεια με τους εκπροσώπους της αγοράς. Το άγχος της πανδημίας μετατράπηκε σε άγχος επιβίωσης και σύσσωμοι οι επαγγελματίες αναρωτιούνται πώς θα καταφέρουν να ανταπεξέλθουν στις συσσωρευμένες οφειλές και υποχρεώσεις.

Ακόμη κι εάν η Κυβέρνηση προχωρήσει σε ρύθμιση για τα χρέη που προέκυψαν εν μέσω πανδημίας, τι θα γίνει με όσους βρίσκονται, ήδη, σε ρύθμιση για παλαιότερα χρέη; Πώς θα αντιμετωπίσουν τις δόσεις δύο ρυθμίσεων που θα «τρέχουν» παράλληλα, όταν το Κράτος είχε κλείσει τις επιχειρήσεις τους επί δύο μήνες; Και τώρα, όμως, που είναι ανοιχτές, η κατανάλωση παρουσιάζει ραγδαία πτώση;

Τι θα κάνετε γι’ αυτούς που είναι εταίροι ομόρρυθμων εταιρειών, που είχε ανασταλεί η λειτουργία της εταιρείας τους και δεν μπόρεσαν να εξυπηρετήσουν τις ρυθμίσεις τους ως φυσικά πρόσωπα; Χάνουν τη ρύθμιση; Θα μπορέσουν να έχουν τις ευνοϊκές προϋποθέσεις που υπάρχουν για την αναστολή;

Χρειάζονται δραστικές αποφάσεις. Η συγκυρία αυτή προκύπτει μία φορά στα 100 χρόνια και σαν τέτοια πρέπει να αντιμετωπιστεί από το Κράτος. Μία γενναία ρύθμιση με διαγραφές προσαυξήσεων και τόκων, με διευκολύνσεις ακόμη και επί του κεφαλαίου της οφειλής, θα συντελούσε στην ανακούφιση και, εν τέλει, στην επιβίωση των χιλιάδων επιχειρήσεων, μικρών και μεσαίων, και των χιλιάδων επαγγελματιών που τρέμουν την επόμενη μέρα.

Η οικονομική διαχείριση της πανδημίας δεν μπορεί να λειτουργεί στη βάση «επιβραβεύω μόνο όσους με πληρώνουν και καταδικάζω όσους δεν μπορούν» που συνιστούν, μάλιστα, και τη συντριπτική πλειοψηφία. Το Κράτος οφείλει να σταθεί αρωγός στην προσπάθεια όλων.

Τα υπόλοιπα στην επόμενη συνεδρίαση της Επιτροπής και στην Ολομέλεια.

Σας ευχαριστώ.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής)**: Σας ευχαριστούμε, κυρία Παπανάτσιου.

Το λόγο έχει ο κ. Στύλιος.

**ΓΕΩΡΓΙΟΣ ΣΤΥΛΙΟΣ**: Ευχαριστώ πολύ, κύριε Πρόεδρε.

Θα ήθελα, πριν μπούμε στην ουσία του νομοσχεδίου και συζητήσουμε συγκεκριμένες διατάξεις, να κάνω κάποιες παρατηρήσεις και να βάλω το πλαίσιο, πάνω στο οποίο γίνεται η σημερινή συζήτηση του νομοσχεδίου και το τι ισχύει γενικότερα στην οικονομία μας. Θα ήθελα, λοιπόν, να βάλω κάποιες συντεταγμένες σε σχέση με την συζήτηση.

Πρώτον, ζούμε σε ειδικές συνθήκες, αντιμετωπίζουμε ένα πρωτόγνωρο παγκόσμιο φαινόμενο, τουλάχιστον η δική μας γενιά. Και μιλώ για την προσπάθεια να επανεκκινήσουμε την οικονομία μετά το lockdown, μετά από μία περίοδο παύσης κάθε οικονομικής δραστηριότητας, όχι για οικονομικούς λόγους, αλλά για λόγους υγειονομικούς.

Η Πολιτεία, το Κράτος, η Κυβέρνηση, αποφάσισε διοικητικά να σταματήσει η οικονομική δραστηριότητα σε μία σειρά από τομείς. Και το έκανε ορθώς, διότι στη χώρα μας δεν χρειάστηκε να τεθεί το δίλημμα να επιλέξουμε ποιος θα ζήσει και ποιος δεν θα ζήσει. Γι’ αυτό το λόγο έχουμε πετύχει έναν παγκόσμιο θρίαμβο που συζητείται σε όλα τα μέσα ενημέρωσης στην Ευρώπη και στον υπόλοιπο κόσμο.

Κινούμαστε, λοιπόν, όλοι μας, όλες οι χώρες, σε αχαρτογράφητα «νερά». Δεν έχουμε ανάλογη εμπειρία από το παρελθόν, δεν έχει ξανασυμβεί αυτό το γεγονός. Πάμε, λοιπόν, για πρώτη φορά να λύσουμε αυτή την άσκηση. Πρώτη φορά, «τρέχει» το συγκεκριμένο πρόβλημα. Δεν υπάρχει ανάλογη διεθνής εμπειρία και δεν υπάρχει ένας οδηγός, ένα manual με το οποίο θα μπορούσαμε να το πάρουμε από κάπου αλλού και να το προσαρμόσουμε στην οικονομία μας και στη χώρα μας.

Δεύτερον, μιλάμε για συνθήκες παγκόσμιας ύφεσης. Δεν έχουμε να αντιμετωπίσουμε μία εθνική οικονομική κρίση, όταν ο υπόλοιπος κόσμος λειτουργεί κανονικά, όταν οι οικονομίες των υπόλοιπων χωρών λειτουργούν κανονικά. Η ύφεση είναι «βαθιά» και σε αυτές τις χώρες.

Επομένως, η αποτελεσματικότητα των μέτρων που νομοθετούμε δεν εξαρτάται μόνο από εμάς, αλλά από το πώς θα αντιδράσουν και οι υπόλοιπες χώρες, με τις οποίες ζούμε σε μία «ανοιχτή» οικονομία και σε μία «ανοιχτή» κοινωνία. Μας απασχολεί όλους, απασχολεί και την Κυβέρνηση και τον κόσμο πώς θα πάει ο Τουρισμός φέτος. Θα έχουμε τα ανάλογα έσοδα; Θα καταφέρουμε να φτάσουμε σε ικανοποιητικά ποσά, σε σχέση με τις προηγούμενες χρονιές; Θα έρθει ο κόσμος;

Γίνεται μία μεγάλη προσπάθεια. Μόλις, προχθές, ο Πρωθυπουργός της χώρας, ο Κυριάκος Μητσοτάκης, έκανε μία συμβολική επίσκεψη στη Σαντορίνη και μία συμβολική κίνηση να στείλει ένα μήνυμα σε όλο τον κόσμο, ότι η Ελλάδα ξεκινά και μπορείτε να την επισκεφτείτε το καλοκαίρι για τις διακοπές σας.

Τρίτον, έχει αλλάξει η καθημερινότητά μας και θα αλλάξει για μεγάλο χρονικό διάστημα ακόμη. Έχει αλλάξει η ζωή μας. Όλοι μας κρατάμε αποστάσεις και όλοι μας επικοινωνούμε με διαφορετικό τρόπο. Επίσης, δουλεύουμε με διαφορετικό τρόπο, εργαζόμαστε με διαφορετικό τρόπο.

Ζούμε, λοιπόν, σε άλλες συνθήκες, οι οποίες έχουν επίπτωση στην οικονομική δραστηριότητα. Θα έχουν, συνεπώς, επίπτωση στην οικονομία και στο περιβάλλον εργασίας.

Πόσοι από τους συμπολίτες μας και πόσοι από εμάς, δεν χρησιμοποιήσαμε το διαδίκτυο, για να κάνουμε παραγγελίες, κατά τη διάρκεια της πανδημίας σε αυτό το τρίμηνο; Έχει αλλάξει η ζωή μας, έχουμε μία αλλαγή.

Τέταρτον, τα χρηματοδοτικά «εργαλεία» που έχουμε στη διάθεσή μας, είναι συγκεκριμένα. Είναι οι πόροι που προέρχονται από το δημόσιο ταμείο, από τα δημόσια έσοδα και από τους ευρωπαϊκούς πόρους, από την ευρωπαϊκή βοήθεια. Είναι θετικό, ότι έχουμε μία άλλη αντιμετώπιση από την Ευρωπαϊκή Ένωση, σε σχέση με τις χρηματοδοτήσεις και τη ρευστότητα. Οι πόροι, όμως, είναι πεπερασμένοι. Βεβαίως, είναι πολλοί και αυτό είναι που μάς δίνει μία ελπίδα και μία αισιοδοξία.

Εδώ, καλούμαστε να ακολουθήσουμε τις βέλτιστες ευρωπαϊκές πρακτικές. Καλούμαστε να απορρίψουμε αυτό που συνέβαινε στο παρελθόν, δηλαδή, να έρχονται χρήματα από το ΕΣΠΑ ή το Πρόγραμμα Αγροτικής Ανάπτυξης και να μην απορροφούμε τα κονδύλια και αυτά να επιστρέφονται πίσω. Δεν θα ανακαλύψουμε την Αμερική, σε αυτόν τον τομέα. Δεν θα ανταγωνιστούμε τον καπιταλισμό. Προσπαθούμε, όμως, και θα προσπαθήσουμε, να ανατάξουμε τον παραγωγικό μας ιστό, να σώσουμε τις επιχειρήσεις, τις δουλειές, τις θέσεις εργασίας, επιδοτώντας, στην ουσία, την ίδια την απασχόληση.

Είναι γνωστό ότι η δική μας παράταξη, η φιλελεύθερη παράταξη, είναι αυτή που πιστεύει, ότι όταν στηρίζεις την επιχειρηματικότητα, στηρίζεις τις θέσεις απασχόλησης, γιατί εκεί δημιουργείται η ανάγκη να εργαστεί περισσότερος κόσμος.

Αυτό είναι το πλαίσιο, στο οποίο καλούμαστε να νομοθετήσουμε σήμερα με το παρόν νομοσχέδιο και να συζητήσουμε, φυσικά. Είναι ένα νομοσχέδιο, που απευθύνεται στους πιο ευάλωτους, στα ασθενέστερα στρώματα, στις πολύ μικρές επιχειρήσεις, σε αυτούς που έχουν περισσότερο ανάγκη μετά από οποιαδήποτε κρίση και αυτό συμβαίνει και στην κρίση του Covid-19 που μας έχει επηρεάσει.

Μιλάμε, λοιπόν, για επιχειρηματίες που είναι αποκλεισμένοι από το τραπεζικό σύστημα, που δεν έχουν ανάλογες εξασφαλίσεις ή νέους επιχειρηματίες που τώρα ξεκινούν.

Σύμφωνα με όλες τις έρευνες -ενδεικτικά αναφέρω μία πρόσφατη, του Απριλίου του 2020, που αφορά τη χώρα μας και έχει γίνει από την ΓΣΕΒΕΕ- επτά στις δέκα επιχειρήσεις θεωρούν ότι το σημαντικότερο πρόβλημα που θα αντιμετωπίσουν μετά την άρση των περιοριστικών μέτρων, θα είναι η έλλειψη ρευστότητας, ενώ μία από τις επτά επιχειρήσεις, περίπου 100.000 στον αριθμό στη χώρα μας, ενδέχεται να κλείσουν μετά την άρση των περιοριστικών μέτρων.

Άρα, έχουμε μια πολύ σημαντική δουλειά, να διαψεύσουμε αυτές τις εκτιμήσεις της έρευνας που έχει γίνει στους πολίτες.

Ποιους στηρίζει το συγκεκριμένο νομοσχέδιο; Ποιους προσπαθεί να υποστηρίξει; Τα φυσικά πρόσωπα πολύ μικρών επιχειρήσεων, τα φυσικά πρόσωπα που ασκούν ατομική επιχειρηματική δραστηριότητα, τα άτομα που θέλουν να εκπαιδευτούν και να μπουν στο χώρο εργασίας, καθώς και τα άτομα τα οποία ανήκουν σε ευάλωτες κοινωνικές ομάδες.

Το είπα και στην αρχή. Θέλω να ακούσω όλους τους συνομιλητές, τους Βουλευτές για το νομοσχέδιο και σε επόμενη συνεδρίαση θα αναφερθώ σε συγκεκριμένα άρθρα και διατάξεις του νομοσχεδίου.

Κλείνω την τοποθέτησή μου, κάνοντας, μια έκκληση στην αντιπολίτευση. Εδώ, στη συζήτηση και σε κάθε συζήτηση, νομοθετούμε για τους Έλληνες πολίτες, νομοθετούμε για τον ελληνικό λαό. Μας βλέπουν όλοι και κρινόμαστε από τους Έλληνες πολίτες. Κρίνεται η Κυβέρνηση, κρίνεται, όμως, και η αντιπολίτευση, από τη στάση την οποία κρατά στα νομοσχέδια.

Σε ένα νομοσχέδιο, λοιπόν, που στηρίζει τη «ραχοκοκαλιά» της ελληνικής οικονομίας, οι πολίτες αναμένουν από την αντιπολίτευση -και εκεί χρειάζεται πολιτικό θάρρος- να σταθεί στο ύψος των περιστάσεων, να σταθμίσει τα δεδομένα και να υπερψηφίσει το συγκεκριμένο νομοσχέδιο.

Σας ευχαριστώ πολύ, κύριε Πρόεδρε.

**ΑΘΑΝΑΣΙΟΣ ΚΑΒΒΑΔΑΣ ( Αντιπρόεδρος της Επιτροπής)**: Το λόγο έχει ο κ. Αλεξιάδης.

**ΤΡΥΦΩΝ ΑΛΕΞΙΑΔΗΣ**: Κύριε Πρόεδρε, συνεχίζω από την υπόδειξη του αγαπητού συναδέλφου από το χώρο της Νέας Δημοκρατίας για τα μαθήματα αντιπολίτευσης. Ευχαριστούμε για την υπόδειξη. Ελπίζω μετά το τέλος της ομιλίας μου να τα στρέψετε προς την Κυβέρνηση αυτά τα θέματα, διότι εμείς θα θέσουμε ερωτήματα, στα οποία στοιχηματίζω ότι η Κυβέρνηση, όπως κάνει εδώ και δέκα μήνες, δεν θα απαντήσει. Παρ’ όλα αυτά εμείς με σεβασμό στη διαδικασία του Κοινοβουλίου, θα θέσουμε τα ερωτήματα.

Πρώτα απ’ όλα, σε ότι αφορά το ίδιο το νομοσχέδιο. Το νομοσχέδιο χειρίζεται ένα θέμα πολύ δύσκολο. Το ανέλυσε με πλήρη πολιτική επάρκεια ο Εισηγητής μας, αλλά υπάρχουν ερωτήματα.

Το πρώτο ερώτημα, λοιπόν, που περιμένω απάντηση από τον αρμόδιο Υφυπουργό και από τους άλλους Υπουργούς και Υφυπουργούς. Στο νομοσχέδιο αυτό, πολύ σωστά, το δελτίο τύπου του Υπουργείου Οικονομικών λέει ότι «στόχος του νομοσχεδίου είναι να καλύψει το χρηματοδοτικό κενό που υπάρχει στην επιχειρηματική δραστηριότητα, το οποίο πλήττει κυρίως όσους βρίσκονται στο ξεκίνημά της και είναι αποκλεισμένοι από τραπεζικό δανεισμό». Γιατί είναι αποκλεισμένοι από τραπεζικό δανεισμό; Έχουν βγάλει κάποιον κανόνα οι τράπεζες ή δεν ασκεί σωστή εποπτεία κάποιος φορέας στις τράπεζες και αποκλείει τις επιχειρήσεις;

Αν είναι το δεύτερο, για ποιο λόγο στο νομοσχέδιο αυτό την εποπτεία εφαρμογής του νομοσχεδίου και των αντίστοιχων φορέων την έχει η Τράπεζα της Ελλάδος, η οποία αποδείχτηκε ότι δεν μπορεί να ασκήσει εποπτεία στις τράπεζες για τον ίδιο, ακριβώς, λόγο; Δύσκολα ερωτήματα, αλλά πρέπει να τα απαντήσετε και πρέπει να τα απαντήσετε με πολιτική και επιστημονική επάρκεια. Βεβαίως, σε άλλο σημείο λέτε «για την αναγκαιότητα ενίσχυσης των ευάλωτων κοινωνικών ομάδων».

Έρχομαι τώρα στο ανέκδοτο των ημερών. Θα «ανθίσουν λεφτόδεντρα» στις επιχειρήσεις και στους Έλληνες πολίτες τον Οκτώβριο; Με δελτίο τύπου που έβγαλε το Υπουργείο Οικονομικών στις 12/6, ξεκαθαρίσατε το τι θα γίνει με τις οφειλές και με τις περίφημες φορολογικές ελαφρύνσεις που θα δίνατε στους Έλληνες πολίτες. Ευτυχώς, πλέον, καταλαβαίνουν όλοι, ότι τελείωσε το ανέκδοτο, δεν υπάρχει «δράκος» και ήρθε η ώρα του ταμείου, του ταμείου για τις επιχειρήσεις και τους πολίτες και του πολιτικού ταμείου για σας.

Καταλαβαίνω ότι αυτό που θα πω δεν θα παίξει σε διαπλεκόμενα ΜΜΕ ή σε άλλα sites κ.λπ., τα οποία ενισχύθηκαν από εσάς για προφανείς λόγους το προηγούμενο χρονικό διάστημα, ούτε σε μεγαλοεπιχειρήσεις, οι οποίες ανέστειλαν τις υποχρεώσεις τους για ένα έτος. Τι είπατε σε 12/6 για τους μικρομεσαίους, κυρίως, και για τους πολίτες; Ότι όλες οι φορολογικές οφειλές τους που έληγαν από τον Μάρτιο έως τον Σεπτέμβριο, θα πληρωθούν μετά το Σεπτέμβριο. Και κάνατε το μεγάλο «δώρο», ότι ο ΕΝ.Φ.Ι.Α. αντί για 5 μηνιαίες δόσεις, θα πάει σε 6 μηνιαίες δόσεις και ο φόρος εισοδήματος αντί για 6 μήνες θα πληρωθεί σε 8 μήνες. Για τα τέλη κυκλοφορίας, το κρατάτε ακόμα μυστήριο και μία σειρά από άλλα ζητήματα.

Ρωτάω, λοιπόν, εγώ και εξηγήστε σας παρακαλώ πολύ τις επόμενες μέρες για να απαντήσετε και στον συνάδελφο για τα μαθήματα αντιπολίτευσης. Πώς θα πληρώσουν οι Έλληνες πολίτες και οι επιχειρηματίες τις υποχρεώσεις τους από τον Οκτώβριο; Θα έχουν να πληρώσουν τις τρέχουσες φορολογικές υποχρεώσεις, τις υποχρεώσεις που έληξαν από Μάρτιο έως τον Σεπτέμβριο, τον φόρο εισοδήματος που θα αρχίσει να λήγει από τον Σεπτέμβριο, απ’ ότι φαίνεται από την εκκαθάριση, τον ΕΝ.Φ.Ι.Α., τα τέλη κυκλοφορίας. Πώς θα γίνει αυτό; Θα φυτρώσουν «λεφτόδεντρα»; Πώς θα γίνει αυτό, όταν δεν μιλάμε για ένα ποσό 1, 2, 3 δισ..  Αυτοί οι τρεις φόροι, ο φόρος εισοδήματος, ο ΕΝ.Φ.Ι.Α. και τα τέλη κυκλοφορίας μόνο είναι 8,5 δισ.. Πώς θα πληρωθούν αυτές οι υποχρεώσεις;

Το λέω αυτό, διότι θα είναι ανέκδοτο, κύριοι Βουλευτές και κύριε Πρόεδρε, κύριε Υφυπουργέ, να συζητάμε εμείς το θέμα των μικροπιστώσεων ή των χρηματοδοτήσεων, όταν έρχεται ένας «κόκκινος» Οκτώβρης -για να μην αρχίσω να συζητάω για άλλα ζητήματα- για τις υποχρεώσεις των πολιτών, σε συνδυασμό με τη λήξη προστασίας της α΄ κατοικίας, με τις κατασχέσεις τραπεζικών λογαριασμών και τα λοιπά.

Καλό είναι κάποια στιγμή, κύριε Υφυπουργέ, δεν είναι δική σας αρμοδιότητα αλλά θα το μεταφέρετε στον Υπουργό και στον Υφυπουργό που φαντάζομαι είχαν άλλα καθήκοντα και δεν είναι εδώ σήμερα, να μας φέρετε έναν πίνακα να δούμε πώς πάνε οι κατασχέσεις σε τραπεζικούς λογαριασμούς, ανά μήνα, επί Κυβέρνησης Νέας Δημοκρατίας; Μας κατηγορούσε, ο κ. Σταϊκούρας και ο κ. Βεσυρόπουλος, όταν ήμασταν εμείς Κυβέρνηση κάθε μήνα, ότι οι κακοί «συριζομαδούροι» κάνουν κατασχέσεις τραπεζικών λογαριασμών. Φέρτε μας έναν πίνακα να δούμε τώρα, αν τώρα μειώθηκαν οι κατασχέσεις ή αυξάνονται και έχουμε μία κατάσταση η οποία δεν είναι διαχειρίσιμη.

Κλείνω τέλος, με το περίφημο άρθρο 30. Αναφέρθηκε, ήδη, η κυρία Παπανάτσιου. Θα αναφερθώ, όμως, κι εγώ. Είναι εδώ και ο κ. Σπανάκης που είχε ασχοληθεί με αυτό το ζήτημα και φαντάζομαι ότι θα μιλήσει και αυτός.

Στο άρθρο 30, πάτε να δώσετε μία λύση στη φορολόγηση των αναδρομικών των συνταξιούχων και υπάρχουν ερωτήματα. Πρώτα απ’ όλα, υπάρχει ζήτημα παραγραφής ή όχι;

Και για να μην μάς παραδώσετε μαθήματα αντιπολίτευσης, εγώ θα ζητήσω με όρους κοινοβουλευτικής λειτουργίας και ηθικής, να απαντήσετε μέχρι να ολοκληρωθεί η διαδικασία αυτού του νομοσχεδίου, στο ερώτημα που έχουν καταθέσει 47 Βουλευτές του ΣΥΡΙΖΑ από τις 4 Ιουνίου γι’ αυτό το θέμα. Δεν νομίζω να είναι κοινοβουλευτικά σωστό να συζητάμε ένα άρθρο για το οποίο έχουμε καταθέσει Ερώτηση και εσείς να μην απαντάτε στα συγκεκριμένα ερωτήματα της ερώτησής μας.

Ένα λοιπόν από τα ερωτήματα είναι, υπάρχει θέμα παραγραφής; Ναι ή όχι; Αν υπάρχει θέμα παραγραφής, όπως πολύ σωστά λέει ο εξ’ Αιτωλοακαρνανίας ορμώμενος, παλαιός συνάδελφος, ο κ. Κωστόπουλος και πρώην Βουλευτής της Νέας Δημοκρατίας, σε ανάρτησή του στο διαδίκτυο, την οποία έχουμε συμπεριλάβει στην Ερώτησή μας γιατί έχει δίκιο και με την εμπειρία τη φορολογική το αναδεικνύει, ζητάτε να πληρώσει ο κόσμος χρήματα για έτη τα οποία έχουν παραγραφεί φορολογικά.

Αν αυτό, κύριε Υφυπουργέ, πάτε να το ξεπεράσετε, ζητώντας από τον κόσμο να κάνει μία αίτηση, άρα να «αυτοπαγιδευτεί», εκεί μιλάμε για μέγα πολιτικό σκάνδαλο και εμείς δεν θα επιτρέψουμε να συνεχιστεί αυτό. Θέλουμε, λοιπόν, σαφείς απαντήσεις. Υπάρχει ή όχι θέμα παραγραφής; Ποια είναι η άποψη της πολιτικής ηγεσίας του Υπουργείου Οικονομικών;

Αύριο, επειδή θα έρθουν αύριο και οι φορείς εδώ και θα έχουμε τη δυνατότητα να συζητήσουμε, κάνω παράκληση μέχρι την Παρασκευή, να μας εξηγήσετε πώς βλέπετε να γίνει αυτή η διαδικασία; Θα καλέσουμε 70.000 συνταξιούχους να ξαναπάνε στις εφορίες, να ξανακάνουν συμπληρωματικές δηλώσεις, να ταλαιπωρούνται οι υπάλληλοι και αντί να ασχολούνται με έλεγχο μεγάλων υποθέσεων να ασχολούνται με γραφειοκρατικές διαδικασίες ή θα βάλετε το περίφημο Επιτελικό Ψηφιακό σας Κράτος να πάρει τις βάσεις δεδομένων από τους φορείς κύριας ασφάλισης, να τις συγκρίνει με τη βάση δεδομένων της Α.Α.Δ.Ε. και όπου υπάρχει διαφορά να λύσει αυτόματα το ζήτημα. χωρίς να προχωρήσετε σε πρόστιμα και προσαυξήσεις, που είναι ακρότητες, όπως εσείς λέγατε όταν ήσασταν Αντιπολίτευση;

Περιμένουμε, λοιπόν, απαντήσεις συγκεκριμένες σε αυτά τα θέματα για να επανέλθουμε στη συζήτηση που ξεκίνησε στην τοποθέτησή του ο προηγούμενος ομιλητής για τα ζητήματα αντιπολιτευτικής τακτικής.

Να είστε σίγουροι ότι εμείς οτιδήποτε θετικό θα το στηρίζουμε, αλλά τέτοιου είδους καταστάσεις, όχι, απλά, θα τις «πολεμήσουμε», αλλά θα τις αναδεικνύουμε με κάθε τρόπο, διότι καταλαβαίνουμε τι κρύβεται πίσω από αυτά τα άρθρα και τις μεθοδεύσεις που φέρνετε.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Το λόγο έχει η κ. Τζάκρη.

**ΘΕΟΔΩΡΑ ΤΖΑΚΡΗ:** Ευχαριστώ πολύ, κύριε Πρόεδρε. Κυρίες και κύριοι Βουλευτές, σε μια χώρα, όπως είναι η Ελλάδα, όπου όλα τα προηγούμενα χρόνια οι τράπεζες νέμονταν υπερκέρδη υπέρ των μετόχων τους και, ουσιαστικά, κοινωνικοποίησαν τις ζημιές τους τη δεκαετία 2008-2018, είναι πολύ σημαντικό να αίρονται με οποιοδήποτε τρόπο τα προβλήματα πρόσβασης στη χρηματοδότηση για κάποιες μεγάλες κατηγορίες πολιτών, οι οποίες παλεύουν να επιβιώσουν, κάτω από το «βάρος» των πολλών και των σύνθετων οικονομικών αντιξοοτήτων.

Πραγματικά, πιστεύω ότι ο θεσμός των μικροπιστώσεων θα δράσει εξυγιαντικά προς την κατεύθυνση αυτής της μεγάλης κατηγορίας του ιδιωτικού εξωτραπεζικού δανεισμού. Είδατε πόσο κομψά αναφέρομαι στην τοκογλυφία, η οποία, πέραν των κοινωνικής και ηθικής υπόστασης ζητημάτων που θέτει, συμβάλλει πολύ καθοριστικά και στην παραοικονομία, στη «μαύρη» οικονομία.

Εν τούτοις, κύριε Υπουργέ, διαβάζοντας το νομοσχέδιο αυτό πολύ προσεκτικά, θα ήθελα να επιμείνω σε ορισμένα ζητήματα κομβικής σημασίας, κατά την άποψή μου, τα οποία αν δεν διευκρινιστούν, «θολώνουν» την οποιαδήποτε θετική επενέργεια που θα μπορούσε αυτό το νομοσχέδιο να έχει στην πραγματική οικονομία.

Θα επιμείνω καλοπροαίρετα στα σημεία αυτά, γιατί, πραγματικά, έχω την άποψη -και αυτό έχει αποδειχθεί και από άλλες χώρες- ότι ένας «υγιής» μηχανισμός ιδιωτικού εξωτραπεζικού δανεισμού θα μπορούσε, πραγματικά, να άρει τα κενά και τα προβλήματα που διέπουν μέχρι σήμερα τη λειτουργία των συστημικών τραπεζών.

Θα ξεκινήσω, επομένως, από το πρώτο ζήτημα κομβικής σημασίας για μένα και θέλω, πραγματικά, να σας θέσω την παρακάτω ερώτηση, κύριε Υπουργέ. Ποιας μορφής θα είναι οι δεσμεύσεις του δανειζόμενου έναντι του δανειστή; Μέχρι τώρα, έχουμε δει κατηγορίες απόψεων. Η μία άποψη που έχει εκφραστεί από κάποιους Υπουργούς της Κυβέρνησης και από τον ίδιο τον κ. Σταϊκούρα, ότι δεν θα ζητηθούν προσημειώσεις, η οποία όπως αντιλαμβανόμαστε είναι πρόσφορη σε τηλεοπτική εκμετάλλευση και η άλλη θέση που προκύπτει από το ίδιο το άρθρο 15 του παρόντος νομοσχεδίου, που λέει ότι «δύναται να ζητηθούν εγγυήσεις».

Επειδή ζούμε στη χώρα που το «δύναται», κύριε Υπουργέ, πολύ εύκολα μπορεί να γίνει «υποχρεούται» και επειδή αντιλαμβάνομαι ότι αυτό το «δύναται» μπορεί να καταστεί ένας μηχανισμός διαφοροποίησης, κατά την κρίση του ιδιώτη σε ό,τι αφορά στα επιτόκια, επειδή είναι φανερό ότι θα υπάρχει ένα εύρος επιτοκίων, εντός του οποίου θα σταθμίζει τον κίνδυνό του ο δανειστής, το νομοσχέδιο αυτό οφείλει να αποσαφηνίσει με κάθε επάρκεια στο άρθρο 15, ότι θα ισχύουν τα ίδια μέτρα και τα ίδια σταθμά στις ίδιες ή στις παρόμοιες, τυπικά, περιπτώσεις δανειζόμενων.

Το δεύτερο που θέλω να σας ρωτήσω είναι αν προτίθεστε εσείς ως Υπουργείο, ως Κυβέρνηση, να δώσετε κρατικές εγγυήσεις για δανειοδοτήσεις με μηδενικά επιτόκια σε κάποιες κατηγορίες μικροπιστούχων. Παραδείγματος χάρη, στους νέους επιχειρηματίες οι οποίοι μόλις τώρα ξεκίνησαν την επιχειρηματική τους δραστηριότητα, ή σε κάποιες κατηγορίες νέων, που δεν έχουν καν συμπληρώσει μία πενταετία επαγγελματικής δραστηριότητας, οι οποίοι, όμως, είναι καθ’ όλα άμεμπτοι στον επαγγελματικό και τον φορολογικό τους βίο, εν γένει. Θα προστρέξει το Κράτος αρωγός σε αυτές τις κατηγορίες των επαγγελματιών με την παροχή εγγυήσεων; Αν δεν δώσετε κρατικές εγγυήσεις στους μικροπιστούχους αυτής της κατηγορίας, κύριε Υπουργέ, στην κυριολεξία, τους παραδίδετε βορά στην αυθαίρετη ερμηνεία του άρθρου 15 από τους ιδιώτες δανειστές.

Θα σας πω μερικές κατηγορίες. Ας πούμε για παράδειγμα ένας πτυχιούχος οδοντίατρος, που τώρα τελείωσε τη σχολή του, οπουδήποτε να πάει να ανοίξει ένα ιατρείο -και δεν αναφέρομαι, για παράδειγμα, σε έναν έμπορο που έχει κάποιες επισφάλειες η επαγγελματική του δραστηριότητα- για να ασκήσει την επαγγελματική του δραστηριότητα και να έχει κάποια δουλειά, ή ένας πολιτικός μηχανικός, ή ένας νέος δικηγόρος, ο οποίος χρειάζεται κάποιο κεφάλαιο για να ανοίξει ένα γραφείο, αν απευθυνθεί στον ιδιώτη για να συμπληρώσει τα χρήματα που απαιτούνται για να εξοπλίσει ένα οδοντιατρείο, ένα δικηγορικό γραφείο ή οτιδήποτε άλλο, θα του ζητηθούν εγγυήσεις. Θα μπορεί να ελπίζει στην κρατική αρωγή; Αυτή είναι η ερώτηση μου.

Αποτελεί κοινό μυστικό ότι οι περισσότεροι γονείς δεν μπορούν να αποτελέσουν εγγυητές, γιατί μετά από 10 χρόνια κρίσης, κύριε Υπουργέ, το αντιλαμβάνεστε, οι επτά στους δέκα συναλλασσόμενους έχουν κάποια εγγραφή στο σύστημα «Τειρεσίας». Τελικά, αυτό που θέλω να σας ρωτήσω, είναι αν συμφέρει να φεύγουν οι επιστήμονες στο εξωτερικό, που πληρώσαμε για να τους παράξουμε, δηλαδή, ουσιαστικά, επενδύσαμε στη μόρφωσή τους, αντί να τους εμπιστευτούμε, για να τους δώσουμε κάποιο κεφάλαιο να ξεκινήσουν εδώ την έναρξη της επαγγελματικής του δραστηριότητας στη χώρα μας και να αποδώσουν εδώ φόρους και εισφορές. Αυτό είναι το πραγματικό brain game, κύριε Υπουργέ και όχι να δίνουμε τρεις και τρεισήμισι χιλιάδες ευρώ σε κομματικούς ευνοούμενους.

Μία άλλη κατηγορία, στην οποία θέλω να αναφερθώ, είναι οι νέοι αγρότες, οι νέοι κτηνοτρόφοι, οι νέοι μελισσοκόμοι. Δεν αναφέρομαι σε αυτούς που έπαιρναν επιδοτήσεις. Αυτή η κατηγορία των νέων επαγγελματιών, αγροτών, κτηνοτρόφων, οι οποίοι δεν παίρνουν επιδοτήσεις, έχουν τεράστια προβλήματα ρευστότητας, κύριε Υπουργέ. Δεν μπορούν να πάρουν αυτή την περιβόητη «Κάρτα του Αγρότη» που δίνουν κάποιες συστημικές τράπεζες, γιατί, στην ουσία, οι τράπεζες αυτές ενεχυριάζουν τις μελλοντικές επιδοτήσεις το καταλαβαίνετε.

Εδώ μιλάμε για ανθρώπους, νέους και αγρότες, που δεν παίρνουν καθόλου επιδοτήσεις. Εκτιμώ, επομένως, ότι θα πρέπει να προβλεφθούν κρατικές εγγυήσεις για δανειοδοτήσεις με μηδενικό επιτόκιο σε αυτές τις κατηγορίες, που μόλις αναφέρθηκα και σε πολλές άλλες κατηγορίες νέων και πολύ μικρών επαγγελματιών και μικρών ελευθεροεπαγγελματιών.

Το τρίτο ερώτημα είναι, αν δεν γίνει τελικά η εφαρμογή του άρθρου 15 και δεν ζητηθούν εγγυήσεις και παρ’ όλα αυτά ο μικροπιστούχος αθετεί την υποχρέωση του να εξοφλήσει το δάνειο του απέναντι στον ιδιώτη δανειστή, με ποιες προβλέψεις αυτός ο ιδιώτης δανειστής θα εξασφαλίσει την είσπραξη του, κύριε Υπουργέ;

Το λέω αυτό, γιατί στο νομοσχέδιο θα πρέπει να υπάρξει σαφής πρόβλεψη, ότι σε οποιαδήποτε περίπτωση ο ανειλημμένος κίνδυνος θα πρέπει να βαρύνει, εξίσου, τις δύο πλευρές και άρα, δεν θα υπάρχει η δυνατότητα αποστέρησης της προσωπικής ελευθερίας του δανειζόμενου με αίτηση του ιδιώτη δανειστή. Δηλαδή, ουσιαστικά, δεν θα υπάρχει η δυνατότητα προσωποκράτησης. Είναι θεμελιώδης έννοια για το νομικό μας πολιτισμό.

Η, μέχρι τώρα, εμπειρία των μικροπιστώσεων σε κάποιες χώρες της Ευρωπαϊκής Ένωσης, όχι σε όλες, επιτρέπουν την προσωποκράτηση ως μέτρο αναγκαστικής είσπραξης στην περίπτωση του δανεισμού από ιδιωτικούς φορείς. Το ξεκαθαρίζω, από ιδιωτικούς φορείς και όχι από συστημικές τράπεζες. Επειδή, όμως, σε αυτή τη χώρα έχουμε ζήσει πάρα πολλά από τους ιδιωτικούς εξωτραπεζικούς δανεισμούς, επιμένω ότι αυτό θα πρέπει να διευκρινιστεί.

Ένα τέταρτο σημείο κομβικής σημασίας, κατά την άποψη μου, κύριε Υπουργέ, το οποίο θα πρέπει να διευκρινιστεί, είναι ότι, όταν ανοίγουμε μία τέτοια είδους ευεργετική για τους νέους και πολύ μικρούς επαγγελματίες και μικροελευθεροεπαγγελματίες, δανειακή «εργαλειοθήκη», θα πρέπει να αναρωτηθούμε αν θα πρέπει η Πολιτεία, που στο κάτω κάτω έχει και την ευθύνη του παραγωγικού μοντέλου, να έχει κάποιο λόγο στις ποσοστώσεις συμμετοχής κάθε κατηγορίας αιτούντων για τα μικροδάνεια.

Ρωτάω, δηλαδή, αν θα υπάρχουν ποσοστώσεις στις κατηγορίες των ωφελουμένων, ώστε να διασφαλίζεται η ίση πρόσβαση στη δανειακή «εργαλειοθήκη». Παραδείγματος χάριν, κάποιος ιδιώτης δανειστής μπορεί να κρίνει, εξαιρετικά, επικερδές να δίνει μικροπιστώσεις στους επιχειρηματίες εστίασης στις τουριστικές περιοχές. Αυτό σημαίνει ότι έτσι καλύπτονται οι ανάγκες του παραγωγικού μοντέλου του Κράτους; Ή θα πρέπει ο νόμος, σαφώς, να προβλέψει εξασφάλιση προσβασιμότητας όλων των επαγγελματικών τάξεων στο ευεργέτημα των μικροπιστώσεων;

Αυτά νομίζω ότι είναι κάποια ζητήματα, κύριε Υπουργέ, τα οποία θα πρέπει να απαντηθούν με σαφείς νομοθετικές προβλέψεις και ρυθμίσεις στο νομοσχέδιο που συζητάμε σήμερα, ώστε να αποτελέσει, πραγματικά, μία αποτελεσματική δανειακή «εργαλειοθήκη» που θα έρθει να καλύψει τα κενά της χρηματοδότησης, της πρόσβασης στη χρηματοδότηση που έχουν μέχρι τώρα στη λειτουργία των συστημικών τραπεζών.

Ευχαριστώ πολύ, κύριε Πρόεδρε.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Τον λόγο έχει ο κ. Παππάς.

**ΝΙΚΟΣ ΠΑΠΠΑΣ:** Ευχαριστώ, κύριε Πρόεδρε. Θα ήταν χρήσιμο να συνειδητοποιήσουμε όλοι σε ποιο πλαίσιο λαμβάνει χώρα η συζήτηση του νομοσχεδίου. Είναι η στιγμή που «μας έχουν πάρει χαμπάρι» διεθνώς και μιλάω για το δημοσίευμα του GUARDIAN που λέει ότι η τακτική των απευθείας αναθέσεων βάζει «σκιές» στη διαχείριση του δημοσίου χρήματος και η στιγμή, όπου η «πεισματάρα» αλήθεια σταματάει να κρύβεται. Υπάρχουν διαρροές από το Υπουργείο Οικονομικών σήμερα, ότι η ύφεση στο β΄ τρίμηνο είναι στο 16% και έχουμε μία ηγεσία και του Υπουργείου Οικονομικών και του Υπουργείου Οικονομίας και Ανάπτυξης η οποία δείχνει παραιτημένη.

Στη Γερμανία, ο «όγκος» των κρατικών εγγυήσεων είναι 850 δισεκατομμύρια, στη Γαλλία, 300 δισεκατομμύρια, στην Ισπανία, 100 εκατομμύρια. Θα μου πείτε είναι μεγάλες οικονομίες. Ας πάμε σε συγκρίσιμες οικονομίες με τη δική μας: Πορτογαλία,16 δις., Αυστρία,15 δις,, Ελλάδα,2 δισεκατομμύρια και διακινείται, υπερηφάνως, το επιχείρημα ό,τι τι, ακριβώς, συνέβη με τα εγγυοδοτικά προγράμματα; Ό,τι 5.000 ελληνικές επιχειρήσεις απέκτησαν πρόσβαση σε αυτά;

Πραγματικά, νομίζω ότι πρέπει να το ξανασκεφθείτε και να αλλάξετε «ρότα», όσο είναι καιρός, διότι η προσδοκία σας για ανάκαμψη της οικονομίας του χρόνου, με αυτή την πολιτική, δεν θα μοιάζει με ανοησία, όπως είπε ο Γιάννης Δραγασάκης στο ραδιόφωνο σήμερα το μεσημέρι, αλλά θα τα ξεπερνάει τα όρια. Λυπάμαι που αναγκάζομαι να χρησιμοποιήσω τέτοιους τόνους, αλλά η πραγματικότητα είναι σε τεράστια απόσταση με το κλίμα που αντιμετωπίζουμε σε αυτή την Αίθουσα.

Παρενθετικά, θα ήθελα να πω, κύριε Υπουργέ, και να σας ευχαριστήσω ενώπιον της Εθνικής Αντιπροσωπείας που ανταποκριθήκατε άμεσα στο αίτημά μας για μία συνάντηση, όπου είχαμε και μία δημιουργική συζήτηση στην οποία, βεβαίως, διαπιστώσαμε και τις θεμελιακές μας διαφωνίες.

Σας πήρε, σχεδόν, ένα χρόνο να φέρετε το νομοσχέδιο για τις μικροπιστώσεις, γιατί είναι το νομοσχέδιο για τις μικροπιστώσεις. Δεν είναι οι τροπολογίες του Βρούτση που ως κοινοβουλευτικός «πειρατής» έφερνε νομοσχέδια ολόκληρα πέντε λεπτά πριν ολοκληρώσουμε τη διαδικασία, ούτε είναι βέβαια ο «Ηρακλής», τον οποίο μας φέρατε εδώ σε μια διαδικασία 30 ωρών να τον ψηφίσουμε για 12 δις εγγυήσεις στις τράπεζες.

Έπρεπε, λοιπόν, το νομοσχέδιο για τις μικροπιστώσεις να έχει έρθει πολύ πιο γρήγορα. Είχατε την ευκαιρία. Νομίζω ότι υπάρχει ακόμα καιρός για να γίνει συνεκτικός και αποτελεσματικός ο νόμος για τις μικροπιστώσεις και να δίνει μία διέξοδο στα νέα παιδιά που θέλουν να σπουδάσουν και να δίνει μία δεύτερη ευκαιρία σε ανθρώπους που δεν ευτύχησαν επιχειρηματικά κατ’ αρχήν και να αποτελέσει και μία διέξοδο για φυσικά πρόσωπα που είναι αποκλεισμένα από το τραπεζικό σύστημα.

Θα θέλαμε, βέβαια, μία απάντηση για το τι ακριβώς συνέβη και το συγκεκριμένο νομοσχέδιο έγινε αρμοδιότητα του Υπουργείου Οικονομικών. Ο κ. Άδωνις Γεωργιάδης, κατά την τελετή παράδοσης - παραλαβής, δεσμεύτηκε ότι θα το έφερνε άμεσα στη Βουλή τον περασμένο Ιούλιο. Θα μας ενδιέφερε πάρα πολύ, το επιχείρημα το ουσιαστικό, το πολιτικό, το επιχειρησιακό, με βάση το οποίο, το επισπεύδον Υπουργείο, γίνεται το Υπουργείο Οικονομικών.

Υπάρχει ο διακηρυγμένος στόχος να μπει τέλος στο φαινόμενο της τοκογλυφίας. Σας άκουσα με πολύ ενδιαφέρον, κύριε Υπουργέ. Πρέπει να προχωρήσετε σε αυτή τη λύση. Πρέπει να μπει όριο στο επιτόκιο. Η Ελλάδα, αυτή τη στιγμή είναι μία αγορά, στην οποία, υπάρχει τεράστια ζήτηση για ρευστότητα και με δικές σας ευθύνες αυτή η ζήτηση δεν ικανοποιείται.

Αντιλαμβάνεστε τι θα σημαίνει, εάν διαμορφωθεί μία παράλληλη αγορά, η οποία δεν είναι ρυθμισμένη ως προς το ύψος του επιτοκίου και με τις εκατοντάδες χιλιάδες ελληνικές επιχειρήσεις να βρίσκονται στο χείλος του αδιεξόδου για 3.000, 5.000, 10.000 και 15.000 ευρώ; Άρα, λοιπόν, θα ήθελα να σας παρακαλέσω, επειδή το αναφέρατε στην ομιλία σας, μέχρι το πέρας, αν όχι της σημερινής συζήτησης, αλλά στην Ολομέλεια, να δεσμευτείτε και να φέρετε εδώ πέρα σχετική ρύθμιση.

Έρχομαι σε ένα άλλο ζήτημα. Το ζήτημα της ρυθμιστικής αρμοδιότητας. Με συγχωρείτε, αλλά εδώ έχουμε Σταϊκούρα και Ζαββό εναντίον Ντράγκι. Ο Ντράγκι σε απάντησή του στη δική μας Κυβέρνηση, λέει ότι υπάρχει μείζον ζήτημα σύγκρουσης συμφερόντων, εάν η Κεντρική Τράπεζα είναι ο ρυθμιστής αυτής της αγοράς.

Να σας διαβάσω ακριβώς και μπορώ να το καταθέσω και στα Πρακτικά, ότι όχι μόνο λέει ότι «υπάρχει μείζον ζήτημα σύγκρουσης συμφερόντων», αλλά και ότι «οι άνθρωποι οι οποίοι θα τα διαχειριστούν αυτά θα είναι και πολιτικά εκτεθειμένοι». Εδώ, είναι η απάντηση, θα την καταθέσω στα Πρακτικά.

Νομίζω ότι οφείλετε, πάρα πολύ γρήγορα, να λάβετε μέτρα και να αλλάξετε ρότα, διότι, είναι, απολύτως, σαφές ότι η πολιτική σας είναι, απολύτως, συμβατή με τη λογική της «ανοσίας αγέλης» στην οικονομία. Δε μπορούμε να κάνουμε τίποτα για την ύφεση, κάνουμε εκκωφαντικά λιγότερα πράγματα, απ’ όσα κάνουν οικονομίες ανάλογου μεγέθους μέσα στην Ευρώπη και παρ’ όλο που η διεθνής ειδησεογραφία και ανάλυση, εδώ και τρεις μήνες, έχει εντοπίσει τα προβλήματα τα διαρθρωτικά της ελληνικής οικονομίας και έχει κατατάξει τη χώρα μας στη «διακεκαυμένη» ζώνη, στην πρώτη ζώνη κινδύνου για τις οικονομικές συνέπειες, λόγω του κλεισίματος από τον κορονοϊό, αντί εμείς, να βγούμε «πρωταθλητές» στην παρέμβαση, είμαστε οι ουραγοί.

Σας κάναμε τρεις - τέσσερις πολύ απλές προτάσεις στα πλαίσια του «Μένουμε όρθιοι» και στο επικαιροποιημένο πρόγραμμα. Δεν είναι λεφτά που θα τα γλιτώσετε. Ήρθαν τα πρώτα αποτελέσματα. Αυτή η υστέρηση εσόδων, κύριε Υπουργέ, φέρνει «φαρδιά πλατιά» την υπογραφή σας. Είναι η υστέρηση εσόδων, η οποία, κατά το μέγιστο ποσοστό της έχει προκύψει από τις δικές σας αδράνειες. Δεν είναι, λοιπόν, μία νουνεχής πολιτική δική σας, ούτε είναι μία πολιτική που θα αποτρέψει την αναγκαιότητα να παρέμβει το Δημόσιο. Δυστυχώς, θα παρέμβει κατόπιν εορτής για να δώσει επιδόματα ανεργίας και κοινωνικά εισοδήματα αλληλεγγύης, αντί να παρέμβει, εγκαίρως, να στηρίξει την εργασία, να στηρίξει τις επιχειρήσεις και να μην σταματήσει ο κύκλος των πληρωμών.

Ξεκινάμε, τώρα και αρχίζουμε και βάζουμε τον κατάλογο κάτω. Οικονομικά προβλήματα οι Δήμοι, συσσωρευμένα χρέη οι επιχειρήσεις.

Πόσο δύσκολο, ήταν, δηλαδή, να σκεφτείτε, ότι μία άμεση ενίσχυση των επιχειρήσεων θα συνέχιζε αυτόν τον κύκλο πληρωμών; Δε θα συσσωρεύαν χρέη οι επιχειρήσεις μας και θα είχαμε στοιχειωδώς προσδοκίες, οι οποίες θα ήταν συμβατές με μία ομαλοποίηση της κατάστασης στην οικονομία μας.

Πραγματικά, δεν θεωρώ ότι δεν καταλαβαίνετε. Θεωρώ, ότι έχετε, απλώς, ασπαστεί κάποιες απόψεις τις οποίες, βεβαίως, τις σεβόμαστε, αλλά τις θεωρούμε καταστροφικές για το μέλλον της ελληνικής οικονομίας. Πραγματικά, καταστροφικές. Με αυτή την έννοια, θα διατυπώσουμε και την κάθετη διαφωνία μας με τη στρατηγική την οποία έχετε επιλέξει.

Στο νομοσχέδιο για τις μικροπιστώσεις, έχετε τη δυνατότητα μέχρι την Ολομέλεια να κάνετε κάποιες παρεμβάσεις οι οποίες, τουλάχιστον, -και αναφέρομαι στο όριο του επιτοκίου- δεν θα διαμορφώσουν μία αγορά «ζούγκλας» για τον κόσμο, ο όποιος έχει «φάει πόρτα» από τις τράπεζες. Προσέξτε το εφιαλτικό σενάριο. «Πόρτα» από τις τράπεζες και μόνη διέξοδος είναι μία αγορά η οποία έχει επιτόκια τα οποία πάνε στον «ουρανό».

Έχετε κάθε χρέος, κάθε υποχρέωση να το αποτρέψετε και θα έχετε και κάθε ευθύνη, όχι εσείς προσωπικά, συλλογικά η Κυβέρνηση, εάν αυτό δεν το κάνετε.

**ΑΘΑΝΑΣΙΟΣ ΚΑΒΒΔΑΣ (Αντιπρόεδρος της Επιτροπής):** Το λόγο έχει ο κ. Ξανθόπουλος.

**ΘΕΟΦΙΛΟΣ ΞΑΝΘΟΠΟΥΛΟΣ:** Σας ευχαριστώ, κύριε Πρόεδρε. Βιώνουμε την εμπειρία της κρίσης. Βιώνουμε μία εμπειρία οδυνηρή για όλους εμάς που είμαστε μικρομεσαία, μεσαία στρώματα, ή χαμηλότεροι. Το τραπεζικό σύστημα αδυνατεί να λειτουργήσει. Πρακτικά, δεν χρηματοδοτεί κα στηρίζεται σε μία διαδικασία συνεχών ανακεφαλαιοποιήσεων. Τρεις φορές ανακεφαλαιοποιήθηκαν οι τράπεζες. Πλην, όμως, το τραπεζικό σύστημα αδυνατεί να λειτουργήσει και να φτιάξει αυτό για το οποίο είναι δημιουργημένο.

«Ξεπηδά», λοιπόν, η ανάγκη για χρηματοδότηση από παράλληλους δρόμους. Εδώ, ελλοχεύει ένας κίνδυνος. Δηλαδή, να δημιουργηθεί ένας φορέας χρηματοδότησης που δεν έχει χαρακτηριστικά τα στοιχεία των μικροπιστώσεων. Τα ανέφεραν λεπτομερώς, τόσο ο Εισηγητής, όσο και οι ομιλητές του ΣΥΡΙΖΑ. Σε αυτό πρέπει να είμαστε πάρα πολύ προσεκτικοί, για να μη, δημιουργήσουμε πάλι ένα «θερμοκήπιο» υπερβολικών χρεώσεων, ένα χώρο όπου τα επιτόκια θα κάνουν μία «κούρσα», σε σχέση και με τα επιτόκια χορηγήσεων των τραπεζών, και ουσιαστικά, θα είναι ένα «θερμοκήπιο» τοκογλυφίας.

Ξέρουμε πολύ καλά, ότι η ύφεση θα «χτυπήσει» πάλι τις πολύ μικρές, τις μικρές αλλά και τις μεσαίες επιχειρήσεις και αυτό σαν επιλογή πολιτική της Κυβέρνησης μάς φέρνει απέναντι. Με τη λογική της «ανοσίας της αγέλης» να επιβιώσουν οι ισχυρές επιχειρήσεις, θα επιχειρηθεί, ουσιαστικά, μία «βίαιη» μετατόπιση των επιχειρηματικών δυνάμεων.

Η παρούσα χρονική συγκυρία αποτελεί ευκαιρία, έτσι ώστε η χώρα μας να αποκτήσει ένα θεσμικό πλαίσιο, προκειμένου να καλυφθεί η απουσία μιας ρεαλιστικής και καλά οργανωμένης αντιμετώπισης ενός μεγάλου πληθυσμού νέων, μικρών και ατομικών επιχειρήσεων, που είναι, συνήθως, αποκλεισμένες από την τραπεζική χρηματοδότηση, αδυνατούν να ακολουθήσουν τους αυστηρούς κανόνες των τραπεζών και, ουσιαστικά, είναι εκτεθειμένες στους επιχειρηματικούς κινδύνους.

Επομένως, επί της αρχής, εμείς αντιμετωπίζουμε θετικά τη συγκεκριμένη πρόταση νόμου. Άλλωστε, δεν είναι τυχαίο ότι αυτή η πρόταση ήταν στη «φαρέτρα» της επιχειρηματολογίας μας, είναι στο DNA της λογικής μας και έχει προϋπάρξει ολόκληρη επεξεργασία και ήμασταν έτοιμοι να προχωρήσουμε στην υλοποίησή της.

Έχουμε, όμως, ορισμένες επιφυλάξεις και επί της αρχής, τις οποίες τις θέτουμε μετ’ επιτάσεως, στον κύριο Υπουργό και στην Κυβέρνηση και «απαιτούμε» στα πλαίσια του κοινοβουλευτικού διαλόγου να τις διακριβώσετε, να τις εξετάσετε και να τις «υιοθετήσετε», γιατί, ακριβώς αυτή τη φορά, δεν έχετε το δικαίωμα να αγνοήσετε, ότι ο κόσμος της επιχειρηματικότητας «διψά» για κάποιες χρηματοδοτήσεις που δεν μπορούν να έρθουν μέσα από τον τραπεζικό τομέα.

Θέλω λοιπόν να πω ότι είναι καθοριστικής σημασίας να επικρατήσει ένα επιτόκιο, που αν είναι τέτοιο, που να μπορεί η μικρομεσαία επιχείρηση να το διαχειριστεί. Να μπορεί η μικρομεσαία επιχείρηση να πάει στη μικροπίστωση και να κάνει τη δουλειά της.

Είναι πάρα πολύ σημαντικό, δεν είναι τεχνικό το θέμα. Είναι ένα θέμα ουσίας, είναι ένα θέμα το οποίο, ουσιαστικά, θα σηματοδοτήσει εάν αυτού του τύπου η πρωτοβουλία που παίρνετε -και θέλουμε να στηρίξουμε- θα προχωρήσει στον τομέα της ενίσχυσης της «υγιούς» επιχειρηματικότητας ή θα «καταβαραθρωθεί» και αυτή, όπως και οι τράπεζες κρίνοντας με τα δικά τους τραπεζικά κριτήρια.

Επίσης, σημαντικό στοιχείο του νόμου -και νομίζω ότι είναι προβληματικό με την έννοια ότι δεν εξασφαλίζεται, πλήρως, η διαφάνεια- αποτελεί το γεγονός ότι για την απόκτηση της άδειας λειτουργίας δεν απαιτούνται στοιχεία ταυτότητας των φυσικών και νομικών προσώπων που κατέχουν, άμεσα ή έμμεσα, ειδική συμμετοχή στο Ίδρυμα Μικροχρηματοδοτήσεων, αλλά μόνο δύο μελών του Διοικητικού Συμβουλίου, που θα είναι υπεύθυνα για τον καθορισμό του προσανατολισμού της δραστηριότητας του Ιδρύματος και τα οποία έχουν καλή φήμη και διαθέτουν κατάλληλα προσόντα, δηλαδή προσόντα του τύπου «είναι καλοί άνθρωποι και άρα, αποδεκτοί από την κοινωνία».

Προσέξτε το, κύριε Υπουργέ, χρήμα θα διαχειρίζονται. Κυρίως, θα είναι ένας μοχλός αναπτυξιακής προοπτικής για τη μικρομεσαία επιχείρηση. Πρέπει να τεθούν πολύ σοβαρά εχέγγυα σοβαρής λειτουργίας αυτού του θεσμού.

Είπαμε -και πραγματικά δεν καταλαβαίνουμε- γιατί λείπει από την νομοθετική σας πρόταση, σχετική αναφορά για τις επιχειρήσεις κοινωνικής και αλληλέγγυας οικονομίας, όταν μάλιστα η μικροπίστωση αποτελεί και έκφανση της κοινωνικής οικονομίας, επειδή οι οργανισμοί που δραστηριοποιούνται σε αυτόν τον τομέα, αναπτύσσονται με μία άλλη λογική, όχι, αμιγώς, κερδοφορίας και επιχειρηματική, αλλά με μία λογική συλλογική, αυτοδιαχειριστική λογική και διάρθρωση. Ενισχύουν κοινωνικές επιχειρήσεις, έχουν, συνήθως, κοινωνικούς σκοπούς, ενώ, παράλληλα, τα εναλλακτικά χρηματοδοτικά τους «εργαλεία» συμβάλλουν στη δημιουργία απασχόλησης στην τοπική ανάπτυξη και στην κοινωνική συνοχή.

Θεωρούμε, λοιπόν, ως ΣΥΡΙΖΑ ότι ναι, είναι μία θετική προοπτική αυτή που συζητάμε σήμερα στην Αίθουσα της Ολομέλειας. Ναι, είναι μία λογική χρηματοδότησης που έχει ανάγκη η ελληνική κοινωνία. Θεωρούμε, όμως, ότι έχουμε θέσει τις παραμέτρους για τις οποίες θα περιμένουμε τις διευκρινίσεις, κύριε Υπουργέ, έτσι ώστε να επιτευχθεί η μέγιστη δυνατή συναίνεση. Σας ευχαριστώ πολύ.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Το λόγο έχει ο κ. Σπανάκης.

**ΒΑΣΙΛΕΙΟΣ-ΠΕΤΡΟΣ ΣΠΑΝΑΚΗΣ:** Κύριε Πρόεδρε, κυρίες και κύριοι συνάδελφοι, σήμερα έρχεται στην Επιτροπή μας ένα σχέδιο νόμου που μέσα από 47 άρθρα «ανοίγει την πόρτα» μιας νέας εποχής, μιας νέας εποχής για τις πολύ μικρές επιχειρήσεις που το έχουν ανάγκη. Με αυτό το νομοσχέδιο θα έπρεπε να έχουμε έναν άλλο τίτλο, ότι η Κυβέρνηση Μητσοτάκη ό,τι υπόσχεται το υλοποιεί.

Επιτρέψτε μου, να ξεκινήσω από τις φορολογικές διατάξεις. Να θυμίσω τι έλεγαν οι συνάδελφοι του ΣΥΡΙΖΑ σχετικά με τους συνταξιούχους. Σας καλώ να δείτε το άρθρο 30. Βλέπετε ότι μέσα στο διάστημα που η Κυβέρνηση υποσχέθηκε, φέρνει μία διάταξη μέσα από το άρθρο 30 που λύνει ένα θέμα για τα αναδρομικά των συνταξιούχων.

Να θυμίσω και δεν άκουσα τον αγαπητό συνάδελφο, τον Τρύφωνα Αλεξιάδη, να μας πει τι λέει το άρθρο 32, για την άρση της ακινησίας, που, επιτέλους, έρχεται αναλογική καταβολή των τελών κυκλοφορίας. Μπορείτε να διαφωνήσετε με αυτή τη διάταξη;

Να θυμίσω τι λένε άλλες διατάξεις, όσον αφορά τις απαλλαγές από τα τέλη και τις εισφορές, δηλαδή, από τα τέλη χαρτοσήμου και από την εισφορά του ν.128/1975;

Άρα, λοιπόν, με λίγα λόγια, ξέρουμε πάρα πολύ καλά – και αυτό το διαπιστώνουμε καθημερινά – ότι έχει δημιουργηθεί μία νέα σχέση εμπιστοσύνης μεταξύ πολίτη και Κράτους. Ξέρουμε πάρα πολύ καλά, ότι αυτή η Κυβέρνηση νομοθέτησε αναγκαστικά, αλλά πήρε πολύ εύστοχα μέτρα και σήμερα έρχονται με συγκεκριμένες διατάξεις να χρηματοδοτηθούν, να δοθεί η δυνατότητα χρηματοδότησης σε πολύ μικρές επιχειρήσεις μέσα από τη δημιουργία των ιδρυμάτων μικροχρηματοδοτήσεων.

Άκουσα ανησυχίες από την πλευρά της αντιπολίτευσης, που είναι καλοδεχούμενες. Όμως, εδώ όλα είναι στο φως. Υπάρχει πλήρης διαφάνεια. Υπάρχει απεικόνιση. Υπάρχει έλεγχος. Υπάρχουν δεδομένα. Υπάρχουν κυρώσεις. Υπάρχει πλαίσιο λειτουργίας. Υπάρχει συγκεκριμένο όριο χρηματοδοτήσεων. Όμως, υπάρχει και ευελιξία, διότι ο Υπουργός Οικονομικών, όπως και ο Υπουργός Ανάπτυξης, μπορούν να αλλάξουν το όριο χρηματοδότησης και να εντάξουν άλλες ομάδες που πρέπει να ενταχθούν, με συγκεκριμένες υπουργικές αποφάσεις, να πιάσουμε καλύτερα τον παλμό της αγοράς, γιατί ξέρουμε πού πάσχει η αγορά.

Άκουσα σε αυτήν την Αίθουσα από τους συναδέλφους της αντιπολίτευσης να μιλούν για κινδύνους και να κινδυνολογούν. Δεν σας κρύβω, αγαπητέ Υπουργέ, ότι προχθές που ήμουν στην Καλλιθέα, συνάδελφοι του ΣΥΡΙΖΑ γύριζαν τα μαγαζιά, πήγαν στην καθαριότητα και κινδυνολογούσαν. Αυτή η κινδυνολογία έφυγε από το πεζοδρόμιο και ήρθε μέσα στο Κοινοβούλιο. Όμως, δεν μας είπαν τι έκαναν σε περίοδο ύφεσης.

Η Κυβέρνηση του ΣΥΡΙΖΑ σε περίοδο ύφεσης έκανε κάτι το οποίο είναι, τελείως, αναντίστοιχο με οποιαδήποτε οικονομική θεωρία. Έφερε υπερφορολόγηση. Και έρχεται η Κυβέρνησή μας, η Κυβέρνηση του Κυριάκου Μητσοτάκη και στηρίζει την απασχόληση και ενισχύει τη ρευστότητα και μειώνει τη φορολογία και προβλέπει ένα πλαίσιο λειτουργίας με τα σημερινά δεδομένα. Η Ελλάδα γίνεται πρωταγωνιστής και «πρωταθλητής» στις εξελίξεις και απέναντι στην υγειονομική κρίση και απέναντι στην κρίση.

Να ξέρετε κάτι. Εδώ είμαστε και θα τα πούμε. Η ύφεση που υπολογίζουν, στην πραγματικότητα, θα είναι πολύ μικρότερη, διότι έχουμε μία Κυβέρνηση ευέλικτη. Έχουμε μία Κυβέρνηση που παίρνει εύστοχα μέτρα.

Επιτρέψτε μου να πω, ότι αυτό το νομοσχέδιο είναι ένα μέρος των συνολικών μέτρων που λαμβάνουμε. Πριν από λίγα εικοσιτετράωρα, ακούσαμε τον Πρωθυπουργό από το βήμα να δεσμεύεται για έκπτωση φόρου 2%. Κάποιοι από την αντιπολίτευση το κατέκριναν, αλλά να θυμίσω ότι μετά από πέντε φορολογικές χρήσεις, επανέρχεται η έκπτωση φόρου στην εφάπαξ καταβολή του φόρου εισοδήματος.

Να πω, επίσης, ότι δεσμευόμαστε απέναντι στην ελληνική κοινωνία, ότι θα φέρουμε 8 μηνιαίες δόσεις στον φόρο εισοδήματος, γιατί καταλαβαίνουμε τα προβλήματα που υπάρχουν στην αγορά πολύ καλά και θα φέρουμε και δόσεις συγκεκριμένες για τον ΕΝ.Φ.Ι.Α..

Ερωτώ, μιλάτε κύριοι της αντιπολίτευσης εσείς; Να σας θυμίσω, ότι 50 ολόκληρους μήνες, μετά τη ρύθμιση Βαλαβάνη, δεν δώσατε την δυνατότητα στους οφειλέτες να ρυθμίσουν τις οφειλές τους; Αυτή είναι η ποιοτική μας διαφορά. Αυτή είναι η αντίληψη απέναντι στις πραγματικές ανάγκες της οικονομίας.

Χαίρομαι πάρα πολύ, διότι το οικονομικό επιτελείο και τα συναρμόδια Υπουργεία, με έναν πολύ εύστοχο συντονισμό, έρχονται πολύ γρήγορα να καλύψουν χρηματοδοτικές ανάγκες που έχουν ανάγκη οι επιχειρήσεις.

Όσο κι αν κινδυνολογείτε, είναι η ώρα για νέες εναλλακτικές μορφές χρηματοδότησης. Και πάνω σε αυτό το πλαίσιο θα κινηθούμε. Και ξέρουμε πολύ καλά ότι μπροστά μας έχουμε «ανηφοριά», αλλά θα περάσουμε την «ανηφοριά» με μεγάλη επιτυχία και θα αξιοποιήσουμε και τα ευρωπαϊκά κονδύλια, έτσι ώστε οι ελληνικές επιχειρήσεις, πραγματικά, να μείνουν «όρθιες».

Εσείς, κύριοι του ΣΥΡΙΖΑ, κάνετε μία πλειοδοσία. Βγαίνει ο Μητσοτάκης και κάνει εξαγγελίες και αμέσως κάνετε το Πρόγραμμα «ΜΕΝΟΥΜΕ ΟΡΘΙΟΙ 1». Μετά, βγαίνει ξανά ο Μητσοτάκης, «ΜΕΝΟΥΜΕ ΟΡΘΙΟΙ 2». Δεν ξέρω πόσα «ΜΕΝΟΥΜΕ ΟΡΘΙΟΙ», θα κάνετε, επιτέλους.

Αυτό, όμως, το οποίο έχει σημασία είναι αυτό που λέμε στον ελληνικό λαό να το τηρούμε. Κι εμείς υποσχεθήκαμε στους συνταξιούχους, ότι θα φέρουμε διάταξη συγκεκριμένη για τα αναδρομικά και την φέρνει αυτό το νομοσχέδιο. Υποσχεθήκαμε ότι για την καταβολή των τελών κυκλοφορίας θα φέρουμε διάταξη, που δεν την φέρατε εσείς, και τη φέρνει αυτό το νομοσχέδιο. Υποσχεθήκαμε μείωση του ΕΝ.Φ.Ι.Α. και τη φέρνουμε. Και έχουμε και συνέχεια.

Μάς έτυχε το γεγονός του κορονοϊού. Ναι, δεν έτυχε μόνο σε εμάς. Έτυχε σε ολόκληρο τον κόσμο. Όμως, βλέπετε ότι αυτή η Κυβέρνηση δεν κάνει ένα πράγμα. Δεν κάνει πειράματα στις πλάτες του ελληνικού λαού, που κάνατε εσείς με την πολιτική σας.

Σας ευχαριστώ, κύριε Πρόεδρε.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Το λόγο έχει ο κ. Ζαββός,

**ΓΕΩΡΓΙΟΣ ΖΑΒΒΟΣ (Υφυπουργός Οικονομικών):** Σας ευχαριστώ, κύριε Πρόεδρε. Θα έλεγα ότι αξίζει να δούμε, αυτούς τους έξι μήνες που έχουν «διαρρεύσει» από την ώρα που ήρθε η νέα Κυβέρνηση, ειδικά με το τι έκανε στην οικονομία και τον τραπεζικό τομέα. Θα έλεγα ότι έχει λάβει, έγκαιρα, επειγόντως και έχει υλοποιήσει πολύ περισσότερα απ’ ότι ανήγγειλε ως Αντιπολίτευση.

Συγκεκριμένα, στον τραπεζικό τομέα, όπως ξέρετε, μέσα σε ελάχιστο χρόνο, διαπραγματεύτηκε, νομοθέτησε, «υιοθέτησε» και εφάρμοσε το σχέδιο «ΗΡΑΚΛΗΣ», που αντιμετωπίζει το μεγαλύτερο πρόβλημα του ελληνικού τραπεζικού συστήματος, που είναι τα «κόκκινα» δάνεια. Ένα εγχείρημα που έχει στεφθεί, ακόμα και μέσα στην κρίση, από πλήρη επιτυχία, διότι δίνει τη δυνατότητα στις τράπεζες, μειώνοντας τα δάνεια, να παίξουν πάλι το ρόλο τους και να φέρουν τη ρευστότητα στην πραγματική οικονομία, στον πολίτη και στις μικρομεσαίες επιχειρήσεις.

Ακόμα και στη μέση αυτής της τεράστιας κρίσης, ενήργησε με πλήρη συντονισμό, προσφέροντας, ακριβώς, όλες εκείνες τις δυνατότητες που δίνει, τόσο το Κράτος μας, όσο και παρείχε η ευρωπαϊκή κοινότητα, ώστε η ρευστότητα και οι δυνατότητες να δοθούν στο συντομότερο χρονικό διάστημα και στις επιχειρήσεις, αλλά να διευκολυνθούν και οι τράπεζες να παράσχουν τα δάνεια.

Ακριβώς σε αυτή τη δύστοκη περίοδο, που είναι η κρίση, φέρνει η Κυβέρνηση, για ψήφιση, αυτό, το οποίο είχε υποσχεθεί και αυτό, βέβαια, που είχε ξεκινήσει η Αντιπολίτευση, όπως και τον «ΗΡΑΚΛΗ», αλλά, δυστυχώς, έτσι πάντα, δεν κατόρθωσε να το ολοκληρώσει.

Βλέπετε, έχουμε δύο σημαντικά, κρίσιμης σημασίας, νομοθετήματα, που οριοθετούν τις προοπτικές του ελληνικού τραπεζικού συστήματος και της οικονομίας, τα οποία μπόρεσε να υλοποιήσει, σε πολύ σύντομο χρόνο, η Κυβέρνησή μας.

Θα αρχίσω να απαντώ στα ερωτήματα των Βουλευτών, κυρίως της Αξιωματικής Αντιπολίτευσης. Πράγματι, το νομοσχέδιο για τις μικροπιστώσεις ανταποκρίνεται στην ανάγκη να έχουν πρόσβαση στη χρηματοδότηση, στις πιστώσεις, εκείνοι που είναι αποκλεισμένοι από το τραπεζικό σύστημα, ακριβώς για το λόγο, ότι δεν έχουν τη δυνατότητα να παράσχουν τις αναγκαίες εμπράγματες εξασφαλίσεις.

Γι’ αυτό και το νομοσχέδιο δεν ζητάει κάτι τέτοιο. Όμως, μπορούν οι πάροχοι να έχουν κάποιο μικρό αντιστάθμισμα, που είναι οι εγγυήσεις εκείνες που αφορούν στη δυνατότητα κάποιου εγγυητή να εγγυηθεί το δάνειο. Δεν είναι το ίδιο πράγμα. Δεν έχει τις ίδιες συνέπειες. Πρόκειται για ένα πολύ πιο απλουστευμένο σύστημα, το οποίο το διαφοροποιεί, σε πολύ μεγάλο βαθμό, από τον κλασικό τραπεζικό δανεισμό.

Το δεύτερο θέμα, αφορά στην εποπτεία του συστήματος. Δηλαδή, όλο εκείνο το πλαίσιο, το οποίο διασφαλίζει την αδειοδότηση, την εποπτεία, αλλά και όλο το πλαίσιο της εταιρικής διακυβέρνησης που πρέπει να διέπει τους παρόχους των μικροπιστώσεων.

Ανετέθη στην Τράπεζα της Ελλάδος αυτή η λειτουργία, ακριβώς, για τους λόγους που προανέφερα. Δηλαδή, γιατί η Τράπεζα της Ελλάδος έχει την τεχνογνωσία, έχει το προσωπικό, έχει την εποπτεία των συναφών λειτουργιών του factoring, του Leasing. Είναι η ίδια η Τράπεζα της Ελλάδος, η οποία ελέγχει το θέμα του «ξεπλύματος» χρήματος, που είναι πολύ σημαντικό και γι’ αυτές τις λειτουργίες.

Και βέβαια είναι σε μία ευθεία γραμμή και συντονισμό με τα άλλα ευρωπαϊκά κράτη, όπου στην εποπτεία των τραπεζών, ανατίθεται, συνήθως, και η εποπτεία των παρόχων μικροπιστώσεων, όπως γίνεται στη Γαλλία, στην Ολλανδία, στη Βουλγαρία, στη Ρουμανία και στην Πορτογαλία.

Σχετικά με την παρατήρηση του κ. Παππά, θέλω να πω, ότι έχουμε διαβάσει πολύ προσεκτικά και έχουμε εφαρμόσει τη νομική γνώμη της Ευρωπαϊκής Κεντρικής Τράπεζας και στο θέμα στο οποίο αναφερθήκατε. Μιλάμε για τη γνώμη της Ευρωπαϊκής Κεντρικής Τράπεζας στις 15 Φεβρουαρίου του 2019.

Κύριε Παππά, θα σας διαβάσω τι λέει στην καταληκτική της παράγραφο. Αναφέρει ότι, «τα νέα καθήκοντα που το σχέδιο νόμου επιδιώκει να αναθέσει στην Τράπεζα της Ελλάδος αναφορικά με την αδειοδότηση και λειτουργία των ιδρυμάτων μικροχρηματοδοτήσεων, αν και δεν συγκαταλέγονται μεταξύ εκείνων που αναθέτουν στην ΕΚΤ και τις Εθνικές Κεντρικές Τράπεζες, η συνθήκη και το καταστατικό του ευρωπαϊκού συστήματος κεντρικών τραπεζών δεν είναι ασυνήθη, σε σχέση με τα καθήκοντα που ασκούν οι εθνικές κεντρικές τράπεζες στα κράτη μέλη, τα οποία επέλεξαν να ρυθμίσουν τις δραστηριότητες των ως άνω ιδρυμάτων».

Επίσης, «δεν συνιστούν κυβερνητικά καθήκοντα, καθώς δεν ασκούν απαραιτήτως εξ ονόματος και προς αποκλειστικό συμφέρον της Κυβέρνησης». Τι σημαίνει αυτό; Προσέξτε. Λάβαμε υπόψη το θέμα, το οποίο αφορά την ενδεχόμενη σύγκρουση συμφερόντων, γι’ αυτό και εξαλείψαμε από το νομοσχέδιο, την πρόταση που είχατε ετοιμάσει τότε με τη σχετική διάταξη. Άρα, είναι, πλήρως, σύμφωνο με τις προδιαγραφές, τις οποίες στη νομική της γνώμη συνιστούσε τότε η Ευρωπαϊκή Κεντρική Τράπεζα.

Κύριε Πρόεδρε, στο πλαίσιο αυτό, θα ήθελα να διευκρινίσω, επίσης, την ερώτηση, γιατί δεν γίνεται η αξιολόγηση της καταλληλότητας όλων των μελών του διοικητικού συμβουλίου παρά μόνο δύο. Όπως ανέφερα προηγουμένως, έγιναν πολλές συζητήσεις, Όμως, όπως αντιλαμβανόμαστε τα ιδρύματα μικροχρηματοδοτήσεων δεν δέχονται καταθέσεις. Δηλαδή, δεν θέτουν σε κίνδυνο τα χρήματα των καταθετών και δεν μπορούν με τις ενέργειές τους να πλήξουν την πίστη και να δημιουργήσουν συστημικό πρόβλημα.

Θεωρούμε, δηλαδή, ότι θα δημιουργούσαμε ένα πολύ βαρύ πλαίσιο εποπτείας που θέλαμε να αποφύγουμε. Δηλαδή, να μην είναι το ίδιο με των τραπεζών και η ρύθμιση των μικροπιστώσεων να ταιριάζει στις σχετικές δραστηριότητες. Εξάλλου, η αξιολόγηση της ειδικής συμμετοχής των μετόχων, προβλέπεται στα πιστωτικά ιδρύματα. Δεν είναι, όμως, κατάλληλο «εργαλείο» νομίζουμε για το νέο θεσμό.

Δεν πρέπει να λησμονούμε, ότι, ήδη, βάσει της νομοθεσίας για το «ξέπλυμα» και την ύπαρξη του κεντρικού μητρώου πραγματικών δικαιούχων, υπάρχει δυνατότητα γνώσης των μετόχων και όσων ασκούν έλεγχο σε κάθε οντότητα που λειτουργεί στην Ελλάδα.

Θέλαμε, δηλαδή, να πούμε, ότι προτείνουμε ένα πλαίσιο που είναι προσαρμοσμένο στις ανάγκες των παρόχων μικροπιστώσεων. Kαι θέλουμε να πούμε πάλι, ότι έχουν ληφθεί, πλήρως, υπόψη όλες εκείνες οι αναγκαίες ασφαλιστικές δικλείδες, που διασφαλίζουν τη διαφάνεια και την επάρκεια της λειτουργίας των ιδρυμάτων, τα οποία θα παράσχουν τις μικροπιστώσεις.

Κυρίως, όμως, λαμβάνεται υπόψη κάθε δυνατή δικλείδα, ώστε οι νέες χρηματοδοτήσεις και οι οντότητες, οι οποίες τις παρέχουν, να υπάγονται στους κανόνες για την αντιμετώπιση της νομιμοποίησης εσόδων από εγκληματικές δραστηριότητες.

Θα ήθελα καταλήγοντας, κύριε Πρόεδρε, να πω ότι ακούσαμε σήμερα αρκετές ιδέες. Είμαστε εδώ με «ανοιχτό» μυαλό, πάντα έτοιμοι να συζητήσουμε, έτοιμοι να σκεφτούμε, έτοιμοι να βρούμε λύσεις, όταν υπάρχει καλή θέληση και σύγκλιση.

Προφανώς, αύριο θα έχουμε τη δυνατότητα και στην, κατ’ άρθρον, συζήτηση του νομοσχεδίου, ενδεχομένως, να ξανασυζητήσουμε και να σκεφτούμε λύσεις, όπως αυτές που αφορούν το θέμα του ορισμού ή περιορισμού του επιτοκίου, ή άλλες προτάσεις οι οποίες έγιναν.

Θέλω να πω, κύριε Πρόεδρε, ότι είναι αναγκαίο, ειδικά αυτό το νομοσχέδιο που αποβλέπει στο να δώσει τη δυνατότητα, πραγματικά, στις ευάλωτες εκείνες μερίδες του πληθυσμού και ιδιαίτερα στους νέους, εκείνους που τελειώνουν το πανεπιστήμιο και όλους εκείνους που θέλουν να αρχίσουν μία νέα δραστηριότητα, να μπορέσουν να βρουν αυτή τη μικρή χρηματοδοτική ενίσχυση, ώστε να μη μείνουν έξω από την αγορά εργασίας.

Το νομοσχέδιο αυτό δεν δίνει μία επιδοματική ενίσχυση. Δίνει, όμως, τη δυνατότητα να δημιουργηθούν, πραγματικά, νέες θέσεις εργασίας, να υπάρξει πρόσβαση και σε κάποιο βαθμό να διορθωθεί, να «θεραπευτεί» αυτό που αποτελεί πραγματικά το «μαλακό υπογάστριο» του ελληνικού τραπεζικού συστήματος, η πλήρης αδυναμία, σε μεγάλο βαθμό, να ανταποκριθεί στις ανάγκες των μικρομεσαίων επιχειρήσεων.

Η Κυβέρνηση, όπως ξέρετε, ακόμα και στα θέματα που αφορούν τις χρηματοδοτήσεις, ασκεί σε μεγάλο βαθμό μεγάλη πίεση σε όλους τους παράγοντες εκείνους και ιδιαίτερα στο τραπεζικό σύστημα και στις τράπεζες, ώστε, εγκαίρως, μέσα στις αναγκαίες προθεσμίες να μπορέσουν να μεταφράσουν την παρεχόμενη ρευστότητα στο τραπεζικό σύστημα, να τη δώσουν στην πραγματική οικονομία, στους πολίτες και στις μικρομεσαίες επιχειρήσεις που αυτή την περίοδο έχουν ανάγκη.

Ακριβώς, οπουδήποτε, υπάρχει έλλειψη, στον βαθμό αυτό, έρχεται το νομοσχέδιο αυτό, που αποτελεί, πραγματικά, μία καινοτομία και για την ελληνική οικονομία και για το τραπεζικό σύστημα και, κυρίως, σηματοδοτεί μία, έντονα, κοινωνική διάσταση, την οποία θέλει να δώσει η Κυβέρνηση -και νομίζω και όλη η Εθνική Αντιπροσωπεία- ειδικά σε αυτή τη φάση στην ανάγκη ανάταξης της ελληνικής οικονομίας.

Γι’ αυτό το λόγο, νομίζω, κύριε Πρόεδρε, θα πρέπει να βρούμε συγκλίσεις και όλοι μαζί να ψηφίσουμε αυτό το νομοσχέδιο, το οποίο σήμερα προτείνει η Κυβέρνηση στη Βουλή.

Σας ευχαριστώ.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Σας ευχαριστούμε.

Τον λόγο έχει, ο κ. Μαμουλάκης.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ (Εισηγητής της Μειοψηφίας):** Σας ευχαριστώ, κ. Πρόεδρε.

Άκουσα προσεχτικά τον κ. Υφυπουργό και θέλω να εστιάσω λίγο την προσοχή μου και την επισήμανσή μου προς εσάς, κ. Ζαββέ, αναφορικά με το έγγραφο που αναφέρατε της 15ης Φεβρουαρίου του 2019. Ένα έγγραφο, το οποίο είναι ως απόρροια του δικού μας αιτήματος της Κυβέρνησης του ΣΥΡΙΖΑ εκείνη την εποχή, ώστε να γνωμοδοτήσει η Ευρωπαϊκή Κεντρική Τράπεζα και να δούμε αν εναρμονίζεται με τη φιλοσοφία των επιμέρους τραπεζών και εν προκειμένω, της Τράπεζας της Ελλάδος.

Και νομίζουμε ότι ξεκάθαρα -και θα σας το αποδείξω- ότι αυτή η σύσταση στο εν λόγω έγγραφο με την επίσημη μετάφραση, ξεκαθαρίζει ευδιάκριτα τη σύγκρουση συμφερόντων.

Λέει, κατά λέξη, ότι «ωστόσο, η Ευρωπαϊκή Κεντρική Τράπεζα σημειώνει, ότι η άσκησή τους μπορεί να οδηγήσει σε σύγκρουση συμφερόντων με υφιστάμενα καθήκοντα της Τράπεζας της Ελλάδος». Επίσης, λέει ότι, «η έλλειψη σαφήνειας που περιβάλλει την ακριβή έκταση και φύση των επικείμενων νέων καθηκόντων της Τράπεζας της Ελλάδος, μπορεί να δυσχεραίνει την τελευταία συνενσωμάτωσή τους στο ισχύον θεσμικό της πλαίσιο». Άρα νομίζω, ότι είναι ξεκάθαρα και αποκρυσταλλωμένα τα λόγια.

Το, εν λόγω, έγγραφο που αναφέρετε κλείνει με ένα συμπέρασμα που λέει, ότι «η Ευρωπαϊκή Κεντρική Τράπεζα συστήνει στην αιτούσα αρχή να λάβει υπόψη της στις επισημάνσεις της παρούσας γνώμης στην απόφασή της, σχετικά με το αν θα συμπεριλάβει τα πιστωτικά ιδρύματα στο πεδίο εφαρμογής του σχεδίου νόμου και αν θα καταθέσει στην Τράπεζα της Ελλάδος τα προτεινόμενα νέα καθήκοντα αναφορικά με τους φορείς χορήγησης μικροχρηματοδοτήσεων».

Νομίζω, λοιπόν, ότι υπάρχει ευδιακρίτως, -το ανέφερα και στην δική μου τοποθέτηση- ένα ζήτημα πολύ σοβαρό με τη συγκεκριμένη άποψη της Ευρωπαϊκής Κεντρικής Τράπεζας, που κατά την άποψή μας πρέπει να ληφθεί πολύ σοβαρά υπόψη.

Ευχαριστώ πολύ.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Κυρίες και κύριοι συνάδελφοι, αύριο Τετάρτη, 17 Ιουνίου και ώρα 11.00 θα γίνει η β΄ συνεδρίαση με την ακρόαση φορέων μέσω τηλεδιάσκεψης στην Αίθουσα Γερουσίας και στις 15.00 θα γίνει η 3η συνεδρίαση, επί των άρθρων στην Ολομέλεια της Βουλής.

Την Παρασκευή 19 Ιουνίου και ώρα 12.00, θα γίνει η 4η συνεδρίαση και η β΄ ανάγνωση του νομοσχεδίου στην Αίθουσα της Ολομέλειας.

Ευχαριστούμε πολύ. Λύεται η συνεδρίαση.

Στο σημείο αυτό έγινε η γ΄ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ.: Βούλτεψη Σοφία, Καββαδάς Αθανάσιος, Σαλμάς Μάριος, Σπανάκης Πέτρος - Βασίλειος, Στύλιος Γεώργιος, Τσαβδαρίδης Λάζαρος, Αλεξιάδης Τρύφων, Παππάς Νικόλαος, Μαμουλάκης Χαράλαμπος (Χάρης), Ξανθόπουλος Θεόφιλος, Παπανάτσιου Αικατερίνη, Συρμαλένιος Νικόλαος, Τζάκρη Θεοδώρα και Συντυχάκης Εμμανουήλ.

Στο σημείο αυτό και περί ώρα 21.00΄ λύθηκε η συνεδρίαση.

**Ο ΑΝΤΙΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

**ΑΘΑΝΑΣΙΟΣ ΚΑΒΒΑΔΑΣ ΤΣΑΜΠΙΚΑ(ΜΙΚΑ)ΙΑΤΡΙΔΗ**